
AuxLecteurs

Aux Lecteurs.

Amis lecteurs qui ce liure liſez,
Deſpouillez vous de toute affection,
Et le liſant ne vous ſcandaliſez :
Il ne contien mal ne infection.
Vray eſt qu’icy peu de perfection
Vous apprendrez, ſi non en cas de rire :
Aultre argument ne peut mon cueur elire,
Voyant le dueil, qui vous mine & conſomme.
Mieulx eſt de ris que de larmes eſcripre,
Pource que rire eſt le propre de l’homme.


Prologe

Prologe de L’auteur.

evvevrs treſilluſtres, & vous Verolez treſprecieux (car à vous non à aultres ſont dediez mes eſcriptz) Alcibiades ou dialoge de Platon, intitulé Le bancquet, louant ſon precepteur Socrates, ſans controuerſe prince des philoſophes, entre aultres parolles le dict eſtre ſemblable es Silenes. Silenes eſtoient iadis petites boites telles que voyons de preſent es bouticques des apothecaires, pinctes au deſſus de figures ioyeuſes & friuoles, comme de Harpies, Satyres, oyſons bridez, lieures cornuz, canes baſtees, boucqs volans, cerfz limonniers, & aultres telles pinctures contrefaictes à plaiſir pour exciter le monde à rire, quel fut Silene, maiſtre du bon Bacchus : mais au dedans l’on reſeruoit les fines drogues comme Baulme, Ambre gris, Amomon, Muſc, ziuette, pierreries : & aultres choſes precieuſes. Tel diſoit eſtre Socrates : par ce que le voyans au dehors & l’eſtimans par l’exteriore apparence, n’en euſſiez donné vn coupeau d’oignon : tant laid il eſtoit de corps & ridicule en ſon maintien, le nez pointu, le reguard d’vn taureau, le viſaige d’vn fol : ſimple en meurs, ruſtiq en veſtimens, pauure de fortune, infortuné en femmes, inepte à tous offices de la republique, touſiours riant, touſiours beuuant d’autant à vn chaſcun, touſiours ſe guabelant, touſiours diſſimulant ſon diuin ſçauoir. Mais ouurans ceſte boyte : euſſiez au dedans trouué vne celeſte & impreciable drogue, entendement plus que humain, vertus merueilleuſe, couraige inuincible, ſobreſſe non pareille, contentement certain, aſſeurance parfaicte, depriſement incroyable de tout ce pourquoy les humains tant veiglent, courent, trauaillent, nauigent et bataillent.

A quel propos, en vouſtre aduis, tend ce prelude, & coup d’eſſay ? Par autant que vous mes bons diſciples & quelques aultres foulz de ſeiour liſans les ioyeux tiltres d’aulcuns liures de noſtre inuention, comme Gargantua, Pantagruel, Feſſepinte, La dignité des braguettes, Des poys au lard cum commento, &c., iugez trop facillement ne eſtre au dedans traicté que mocqueries, folateries, & menteries ioyeuſes : veu que l’enſigne exteriore (c’est le tiltre), ſans plus auant enquerir, eſt communement receu à deriſion & gaudiſſerie. Mais par telle legiereté ne conuient eſtimer les œuures des humains. Car vous meſmes dictes, que l’habit ne faict poinct le moine : & tel eſt veſtu d’habit monachal, qui au dedans n’eſt rien moins que moyne : & tel eſt veſtu de cappe heſpanole, qui en ſon couraige nullement affiert à Heſpane. C’eſt pourquoy fault ouurir le liure, & ſoigneuſement peſer ce que y eſt deduict. Lors congnoiſtrez que la drogue dedans contenue eſt bien d’aultre valeur, que ne promettoit la boite. C’eſt à dire que les matieres icy traictees ne ſont tant folaſtres, comme le tiltre au deſſus pretendoit.

Et poſé le cas, qu’au ſens literal vous trouuez matieres aſſez ioyeuſes & bien correſpondentes au nom, toutesfois pas demourer là ne fault, comme au chant des Sirenes : ains à plus hault ſens interpreter ce que par aduenture cuidiez dict en gayeté de cueur.

Crochetaſtes vous oncques bouteilles ? Caiſgne. Reduiſez à memoire la contenence qu’auiez. Mais veiſtes vous onques chien rencontrant quelque os medulare ? C’eſt, comme dict Platon lib. ij. de rep., la beſte du monde plus philoſophe. Si veu l’auez : vous auez peu noter de quelle deuotion il le guette : de quel ſoing il le guarde : de quel ferueur il le tient, de quelle prudence il l’entomme : de quelle affection il le briſe : & de quelle diligence il le ſugce. Qui le induict à ce faire ? Quel eſt l’eſpoir de ſon eſtude ? Quel bien pretend il ? Rien plus q’vn peu de mouelle. Vray eſt que ce peu, plus eſt delicieux que le beaucoup de toutes aultres : pource que la mouelle eſt aliment elabouré à perfection de nature, comme dict Galen. iij. facu. natural & xj. de vſu parti.

A l’exemple d’icelluy vous conuient eſtre ſaiges pour fleurer, ſentir, & eſtimer ces beaulx liures de haulte greſſe, legiers au prochaz, & hardiz à la rencontre. Puis, par curieuſe leçon & meditation frequente, rompre l’os, et ſugcer la ſubſtantificque mouelle. C’eſt à dire : ce que i’entends par ces ſymboles Pythagoricques, auecques eſpoir certain d’eſtre faictz eſcors & preux à ladicte lecture. Car en icelle bien aultre gouſt trouuerez, & doctrine plus abſconce, laquelle vous reuelera de treſhaultz ſacremens & myſteres horrificques, tant en ce qui concerne noſtre religion, que auſſi l’eſtat politicq & vie œconomicque.

Croiez vous en voſtre foy qu’oncques Homere, eſcriuent L’Iliade & Odyſſee, penſaſt es allegories leſquelles de luy ont calfreté Plutarche, Heraclides Ponticq, Euſtatie, Phornute, & ce que d’iceulx Politian a deſrobé ? Si le croiez : vous n’approchez ne de pieds ne de mains à mon opinion, qui decrete icelles auſſi peu auoir eſté ſongees d’Homere, que d’Ouide en ſes Metamorphoſes, les ſacremens de l’euangile : leſquelz vn frere Lubin vray croquelardon s’eſt efforcé demonſtrer, ſi d’aduenture il rencontroit gens auſſi folz que luy : & (comme dict le prouerbe) couuercle digne du chaudron.

Si ne le croiez : quelle cauſe eſt, pourquoy autant n’en ferez de ces ioyeuſes & nouuelles chronicques ? Combien que les dictans n’y penſaſſe en plus que vous, qui par aduenture beuiez comme moy. Car à la compoſition de ce liure ſeigneurial, ie ne perdiz ne emploiay oncques plus ny aultre temps, que celluy qui eſtoit eſtably à prendre ma refection corporelle : ſçauoir eſt, beuuant & mangeant. Auſſi eſt ce la iuſte heure d’eſcrire ces haultes matieres & ſciences profundes. Comme bien faire ſçauoit Homere paragon de tous Philologes, & Ennie pere des poetes latins, ainſi que teſmoigne Horace, quoy q’vn malautru ait dict, que ſes carmes ſentoyent plus le vin que l’huile.

Autant en dict vn Tirelupin de mes liures, mais bren pour luy. L’odeur du vin, ô combien plus eſt friant, riant, priant, plus celeſte, & delicieux que d’huille ? Et prendray autant à gloire qu’on die de moy, que plus en vin aye deſpendu que en huyle, que fiſt Demoſthenes, quand de luy on diſoit, que plus en huyle que en vin deſpendoit. A moy n’eſt que honneur & gloire d’eſtre dict & reputé bon gaultier & bon compaignon : & et en ce nom ſuis bien venu en toutes bonnes compaignies de Pantagrueliſtes : A  Demoſthenes fut reproché par vn chagrin que ſes oraiſons ſentoient comme la ſerpilliere d’vn ord & ſale huillier. Pourtant interpretez tous mes faictz & mes dictz en la perfectiſſime partie, ayez en reuerence le cerueau caſeiforme qui vous paiſt de ces belles billes vezees, & à voſtre pouoir tenez moy touſiours ioyeux.

Or eſbaudiſſez vous, mes amours, & guayement liſez le reſte tout à l’aiſe du corps, & au profit des reins. Mais eſcoutez, vietz dazes, que le maulubec vous trouſque : vous ſoubuienne de boyre à my pour la pareille : & ie vous plegeray tout ares metys.

De la genealogie & antiquité de Gargantua. 

Chapitre I.

e vous remectz à la grande chronicque Pantagrueline recongnoiſtre la genealogie & antiquité dont nous eſt venu Gargantua. En icelle vous entendrez plus au long comment les Geands naſquirent en ce monde : & comment d’iceulx par lignes directes yſſit Gargantua, pere de Pantagruel : & ne vous faſchera, ſi pour le preſent ie m’en deporte. Combien que la choſe ſoit telle, que tant plus ſeroit remembree, tant plus elle plairoit à voz ſeigneuries : comme vous auez l’autorité de Platon in Philebo & Gorgia, & de Flacce, qui dict eſtre aulcuns propos telz que ceulx cy ſans doubte, qui plus ſont delectables, quand plus ſouuent ſont redictz.

Pleuſt à dieu q’vn chaſcun ſceuſt auſſi certainement ſa genealogie, depuis l’arche de Noë iuſques à ceſt eage. Ie penſe que pluſieurs ſont auiourd’huy empereurs, Roys, ducz, princes, & Papes, en la terre, leſquelz ſont deſcenduz de quelques porteurs de rogatons & de couſtretz. Comme au rebours pluſieurs ſont gueux de l’hoſtiaire, ſouffreteux, & miſerables, leſquelz ſont deſcenduz de ſang & ligne de grandz roys & empereurs. Attendu l’admirable tranſport des regnes & empires :

Des Aſſyriens es Medes,

Des Medes es Perſes,

Des Perſes es Macedones,

Des Macedones es Romains,

Des Romains es Grecz,

Des Grecz es Francoys.

Et pour vous donner à entendre de moy qui parle, ie cuyde que ſoye deſcendu de quelque riche roy ou prince au temps iadis. Car oncques ne veiſtes homme, qui euſt plus grande affection d’eſtre roy & riche que moy : affin de faire grand chere, pas ne trauailler, poinct ne me ſoucier, & bien enrichir mes amys & tous gens de bien & de ſçauoir. Mais en ce ie me reconforte, que en l’aultre monde ie le ſeray : voyre plus grand que de preſent ne l’auſeroye ſoubhaitter. Vous en telle ou meilleure penſee reconfortez voſtre malheur, & beuuez fraiz ſi faire ſe peut.

Retournant à noz moutons, ie vous dictz que par don ſouuerain des cieulx nous a eſté reſeruee l’antiquité & genealogie de Gargantua, plus entiere que nulle aultre. Exceptez celle du Meſſias, dont ie ne parle, car il ne me appartient, auſſi les diables (ce ſont les calumniateurs & caffars) ſe y oppoſent. Et fut trouuee par Iean Audeau, en vn pré qu’il auoit pres l’arceau gualeau, au deſſoubz de L’oliue, tirant à Narſay. Duquel faiſant leuer les foſſez, toucherent les piocheurs de leurs marres, vn grand tombeau de bronze long ſans meſure : car oncques n’en trouuerent le bout, par ce qu’il entroit trop auant les excluſes de Vienne. Icelluy ouurans en certain lieu, ſigné au deſſus d’vn goubelet, à l’entour duquel eſtoit eſcript en lettres Ethruſques Hic bibitvr, trouuerent neuf flaccons en tel ordre qu’on aſſiet les quilles en Guaſcoigne. Des quelz celluy qui au mylieu eſtoit couuroit vn gros, gras, grand, gris, ioly, petit, moiſy, liuret, plus mais non mieulx ſentent que roſes.

En icelluy fut ladicte genealogie trouuee eſcripte au long, de lettres cancellereſques, non en papier, non en parchemin, non en cere : mais en eſcorce d’vlmeau, tant touteſfoys vſees par vetuſté, qu’à poine en pouoit on troys recongnoiſtre de ranc.

Ie (combien que indigne) y fuz appellé : & à grand renfort de bezicles practicant l’art dont on peut lire lettres non apparentes, comme enſeigne Ariſtoteles, la tranſlatay, ainſi que veoir pourrez en Pantagrueliſant, c’eſt à dire beuuans à gré & liſans les geſtes horrificques de Pantagruel. A la fin du liure eſtoit vn petit traicté intitulé, Les Fanfreluches antidotees. Les ratz & blattes ou (affin que ie ne mente) aultres malignes beſtes, auoient brouſté le commencement : le reſte i’ay cy deſſoubz adiouſté, par reuerence de l’antiquaille.

Les Fanfreluches antidotees trouuees
en vn monument antique.

Chapitre II.

+ i ? enu le grand dompteur des Cimbres,
V■ ſant par l’aer, de peur de la rouſee,
’ ſa venue on a remply les Timbres
♀’beure fraiz, tombant par vne houſee,
= uquel quand fut la grand mere arrouſee,
Cria tout hault, hers par grace peſchez le.
Car ſa barbe eſt preſque toute embouſee :
Ou pour le moins, tenez luy vne eſchelle.

Aulcuns diſoient que leicher ſa pantoufle
Eſtoit meilleur que guaigner les pardons :
Mais il ſuruint vn affecté marroufle,
Sorti du creux ou l’on peſche aux gardons,
Qui dict, meſſieurs, pour dieu nous engardons,
L’anguille y eſt, & en ceſt eſtau muſſe.
Là trouuerez (ſi de pres regardons)
Vne grand tare, au fond de ſon aumuſſe.

Quand fut au poinct de lire le chapitre,
On n’y trouua que les cornes d’vn veau.
Ie (diſoit il) ſens le fond de ma mitre
Si froid, qu’autour me morfond le cerueau.
On l’eſchaufa d’vn parfunct de naueau
Et fut content de ſoy tenir es atres,

Pourueu qu’on feiſt vn limonier noueau
A tant de gens qui ſont acariatres.

Leur propos fut du trou de ſainct Patrice,
De Gilbathar, & de mille aultres trous :
S’on les pourroit reduire à cicatrice,
Par tel moien, que plus n’euſſent la tous :
Veu qu’il ſembloit impertinent à tous
Les veoir ainſi à chaſcun vent baiſler.
Si d’aduenture ilz eſtoient à poinct clous,
On les pourroit pour houſtage bailler.

En ceſt arreſt le courbeau fut pelé
Par Hercules : qui venoit de Libye.
Quoy ? diſt Minos, que n’y ſuis ie appellé ?
Excepté moy, tout le monde on conuie.
Et puis l’on veult que paſſe mon enuie,
A les fournir d’huytres & de grenoilles :
Ie donne au diable en quas que de ma vie
Preigne à mercy leur vente de quenoilles.

Pour les matter suruint Q. B. qui clope,
Au ſauconduict des miſtes Sanſonnetz.
Le tamiſeur, couſin du grand Cyclope,
Les maſſacra. Chaſcun mouſche ſon nez :
En ce gueret peu de bougrins ſont nez,
Qu’on n’ait berné ſus le moulin à tan.
Courrez y tous : & à l’arme ſonnez :
Plus y aurez, que n’y euſtes antan.

Bien peu apres, l’oyſeau de Iupiter
Delibera pariſer pour le pire.
Mais les voyant tant fort ſe deſpiter,
Craignit qu’on miſt ras, ius, bas, mat, l’empire :
Et mieulx ayma le feu du ciel empire
Au tronc rauir ou l’on vend les ſoretz :
Que aer ſerain, contre qui l’on conſpire,
Aſſubiectir es dictz des Maſſoretz.

Le tout conclud fut à poincte affilee,
Maulgré Até, la cuiſſe heronniere,
Qui là s’aſſiſt, voyant Pentaſilee,
Sus ſes vieux ans prinſe pour creſſonniere.
Chaſcun crioit, vilaine charbonniere,
T’apartient il toy trouuer par chemin ?
Tu la tolluz la Romaine baniere,
Qu’on auoit faict au traict du parchemin.

Ne fuſt Iuno, que deſſoubz l’arc celeſte
Auec ſon duc tendoit à la pipee :
On luy euſt faict vn tour ſi treſmoleſte
Que de tous poincts elle euſt eſté frippee.
L’accord fut tel, que d’icelle lippee
Elle en auroit deux œufz de Proſerpine,
Et ſi iamais elle y eſtoit grippee,
On la lieroit au mont de L’albeſpine.

Sept moys apres, houſtez en vingt & deux,
Cil qui iadis anihila Carthage,
Courtoyſement ſe miſt en mylieu d’eux,
Les requerent d’auoir ſon heritage.
Ou bien qu’on feiſt iuſtement le partage
Selon la loy que l’on tire au riuet,
Diſtribuent vn tatin du potage
A ſes facquins qui firent le breuet.

Mais l’an viendra, ſigné d’vn arc turquoys
De v. fuſeaulx, & troys culz de marmite,
Onquel le dos d’vn roy trop peu courtoys
Poyuré ſera ſoubz vn habit d’hermite.
O la pitié. Pour vne chattemite
Laiſſerez vous engouffrer tant d’arpens ?
Ceſſez, ceſſez, ce maſque nul n’imite.
Retirez vous au frere des ſerpens.

Ceſt an paſſé, cil qui eſt regnera
Paiſiblement auec ſes bons amis.

Ny bruſq, ny Smach lors ne dominera,
Tout bon vouloir aura ſon compromis.
Et le ſolas qui iadis fut promis
Es gens du ciel, viendra en ſon befroy.
Lors les haratz qui eſtoient eſtommis
Triumpheront en royal palefroy.

Et durera ce temps de paſſe paſſe
Iuſques à tant que Mars ayt les empas.
Puis en viendra vn qui tous aultres paſſe,
Delitieux, plaiſant, beau ſans compas.
Leuez vos cueurs : tendez à ce repas,
Tous mes feaulx. Car tel eſt treſpaſſé
Qui pour tout bien ne retourneroit pas,
Tant ſera lors clamé le temps paſſé.

Finablement celluy qui fut de cire
Sera logé au gond du Iacquemart.
Plus ne ſera reclamé, Cyre, Cyre,
Le brimbaleur, qui tient le cocquemart.
Heu, qui pourroit ſaiſir ſon bracquemart ?
Toust ſeroient netz les tintouins cabus,
Et pourroit on à fil de poulemart
Tout baffouer le maguazin d’abus.

Comment Gargantua fut vnze moys
porté ou ventre de ſa mere. 

Chapitre III.

randgovsier eſtoit bon raillard en ſon temps, aymant à boyre net autant que homme qui pour lors fuſt au monde, & mangeoit voluntiers ſalé. A ceſte fin auoit ordinairement bonne munition de iambons de Magence & de Baionne, force langues de beuf fumees, abondance de andouilles en la ſaiſon & beuf ſallé à la mouſtarde. Renfort de boutargues, prouiſion de ſaulciſſes, non de Bouloigne (car il craignoit ly boucon de Lombard) mais de Bigorre, de Lonquaulnay, de la Brene, & de Rouargue. En ſon eage virile eſpouſa Gargamelle, fille du roy des Parpaillos, belle gouge & de bonne troigne. Et faiſoient eux deux ſouuent enſemble la beſte à deux doz, ioyeuſement ſe frotans leur lard, tant qu’elle engroiſſa d’vn beau filz, & le porta iuſques à l’vnzieſme moys.

Car autant, voire d’aduantage, peuuent les femmes ventre porter, meſmement quand c’eſt quelque chef d’œuure, & perſonnage que doibue en ſon temps faire grandes proueſſes. Comme dict Homere que l’enfant duquel Neptune engroiſſa la nymphe naſquit l’an apres reuolu : ce fut le douzieſme moys. Car (comme dict A. Gelle, lib. iij.) ce long temps conuenoit à la maieſté de Neptune, affin qu’en icelluy l’enfant feuſt formé à perfection. A pareille raiſon Iupiter feiſt durer xlviij. heures la nuyct qu’il coucha auecques Alcmene. Car en moins de temps n’euſt il peu forger Hercules, qui nettoia le monde de monstres & tyrans.

Meſſieurs les anciens Pantagrueliſtes ont conformé ce que ie dis, & ont declairé non ſeulement poſſible, mais auſſi legitime, l’enfant né de femme l’vnzieſme moys apres la mort de ſon mary.

Hippocrates, lib. de alimento.

Pline, li. vij. cap. v.

Plaute, in Ciſtellaria.

Marcus Varro en la ſatyre inſcripte Le teſtament, allegant l’autorité d’Ariſtoteles à ce propos.

Cenſorinus, li. de die natali.

Ariſtoteles, libr. vij. capi. iij. & iiij. de nat. animalium.

Gellius, li. iij. ca. xvj. Seruius in egl. expoſant ce metre de Virgile : Matri longa decem, &c.

Et mille aultres folz : le nombre deſquelz a eſté par les legiſtes acreu. ff. de ſuis & legit. l. Inteſtato, § fi.

Et in autent. de reſtitut. & ea que parit in xj. menſe.

D’abondant en ont chaffourré leur robidilardicque loy Gallus ff. de lib. & poſthu. & l. ſeptimo. ff. de ſtat. homi. & quelques aultres, que pour le preſent dire n’auſe.

Moiennans leſquelles loys, les femmes vefues peuuent franchement iouer du ſerrecropiere à tous enuiz & toutes reſtes, deux moys apres le treſpas de leurs mariz. Ie vous prie par grace, vous aultres mes bons auerlans, ſi d’icelles en trouuez que vaillent le deſbraguetter, montez deſſus & me les amenez. Car ſi au troiſieſme moys elles engroiſſent, leur fruict ſera heritier du deffunct. Et la groiſſe congneue pouſſent hardiment oultre, & vogue la gualee, puis que la panſe eſt pleine. Comme Iulie fille de l’empereur Octauian ne ſe abandonnoit à ſes taboureurs ſinon quand elle ſe ſentoit grosse, à la forme que la nauire ne reçoit ſon pilot, que premierement ne ſoit callafatee & chargee. Et ſi perſonne les blaſme de ſoy faire rataconniculer ainſi ſuz leur groiſſe, veu que les beſtes ſuz leur ventrees n’endurent iamais le maſle maſculant, elles reſponderont que ce ſont beſtes, mais elles ſont femmes : bien entendentes les beaulx & ioyeux menuz droictz de ſuperfetation : comme iadis reſpondit Populie, ſelon le raport de Macrobe li. ij. Saturnal. Si le diauol ne veult qu’elles engroiſſent, il fauldra tortre le douzil, & bouche clouſe.

Comment Gargamelle eſtant groſſe de Gargantua
mangea grand planté de tripes. 

Chapitre IIII.

’occasion & maniere comment Gargamelle enfanta fut telle. Et, ſi ne le croyez, le fondement vous eſcappe. Le fondement luy eſcappoit vne apreſdinee, le iij. iour de feburier, par trop avoir mangé de gaudebillaux. Gaudebillaux : ſont graſſes tripes de coiraux. Coiraux : ſont beufz engreſſez à la creche & prez guimaulx. Prez guimaulx : ſont qui portent herbe deux fois l’an. D’iceulx gras beufz auoient faict tuer troys cens ſoixante ſept mille & quatorze, pour eſtre à mardy gras ſallez : affin qu’en la prime vere ilz euſſent beuf de ſaiſon à tas, pour au commencement des repaſtz faire commemoration de ſaleures & mieulx entrer en vin.

Les tripes furent copieuſes, comme entendez : & tant friandes eſtoient que chaſcun en leichoit ſes doigtz. Mais la grande diablerie à quatre perſonnaiges eſtoit bien en ce que poſſible n’eſtoit longuement les reſeruer, car elles feuſſent pourries. Ce que ſembloit indecent. Dont fut conclud qu’ils les bauffreroient ſans rien y perdre. A ce faire conuierent tous les citadins de Sainnais, de Suillé, de la Rocheclermaud, de Vaugaudray, ſans laiſſer arriere le Coudray, Montpenſier, le Gué de Vede et aultres voiſins : tous bons beuueurs, bons compaignons, & beaulx ioueurs de quille là. Le bon homme Grandgouſier y prenoit plaiſir bien grand : & commendoit que tout allaſt par eſcuelles. Diſoit toutesfoys à ſa femme qu’elle en mangeaſt le moins, veu qu’elle aprochoit de ſon terme, et que ceſte tripaille n’eſtoit viande moult louable. Celluy (diſoit il) a grande enuie de maſcher merde, qui d’icelle le ſac mangeue. Non obſtant ces remonſtrances, elle en mangea ſeze muiz, deux buſſars & ſix tupins. O belle matiere fecale, qui doiuoit bourſouffler en elle !

Apres diſner tous allerent (pelle melle) à la ſaulſaie : et là ſus l’herbe drue dancerent au ſon des ioyeux flageolletz, & doulces cornemuſes : tant baudement que c’eſtoit paſſetemps celeſte les veoir ainſi ſoy rigouller.

Les propos des bienyures. 

Chapitre V.

vis entrerent en propos de reſieunier on propre lieu.

Lors flaccons d’aller, iambons de troter, goubeletz de voler, breuſſes de tinter. Tire, baille, tourne, brouille. Boutte à moy, ſans eau, ainſi mon amy : fouette moy ce verre gualentement, produiz moy du clairet, verre pleurant. Treues de ſoif. Ha, faulſe fiebure, ne t’en iras tu pas ? Par ma fy, ma commere, ie ne peuz entrer en bette. Vous eſtez morfondue, m’amie. Voire. Ventre ſainct Qenet, parlons de boire. Ie ne boy que à mes heures, comme la mulle du pape. Ie ne boy que en mon breuiaire, comme vn beau pere guardian. Qui feut premier ſoif ou beuuerye ? Soif. Car qui euſt beu ſans ſoif durant le temps de innocence ? Beuuerye. Car priuatio preſupponit habitum. Ie ſuys clerc. Fœcundi calices quem non fecere diſertum ? Nous aultres innocens ne beuuons que trop ſans ſoif. Non moy, pecheur, ſans ſoif. Et ſi non preſente, pour le moins future, la preuenent comme entendez. Ie boy pour la ſoif aduenir. Ie boy eternellement, ce m’est eternité de beuuerye, & beuuerye de eternité. Chantons, beuuons, vng motet. Entonnons. Ou eſt mon entonnoir ? Quoy, ie ne boy que par procuration.

Mouillez vous pour ſeicher, ou vous ſeichez pour mouiller ? Ie n’entens poinct la theoricque : de la praticque ie me ayde quelque peu. Haſte. Ie mouille, ie humecte, ie boy. Et tout de peur de mourir. Beuuez touſiours vous ne mourrez iamais. Si ie ne boy ie ſuys à ſec. Me voyla mort. Mon ame s’en fuyra en quelque grenoillere. En ſec jamais l’ame ne habite. Somelliers, ô createurs de nouuelles formes, rendez moy de non beuuant beuuant ! Perannité de arrouſement par ces nerueux & ſecz boyaulz. Pour neant boyt qui ne s’en ſent. Ceſtuy entre dedans les venes, la piſſotiere n’y aura rien. Ie laueroys voluntiers les tripes de ce veau que i’ay ce matin habillé. I’ay bien ſaburré mon ſtomach. Si le papier de mes ſchedules beuuoyt auſſi bien que ie foys, mes crediteurs auroient bien leur vin quand on viendroyt à la formule de exhiber. Ceſte main vous guaſte le nez. O quants aultres y entreront, auant que ceſtuy cy en ſorte : Boyre à ſi petit gué : c’eſt pour rompre ſon poictral. Cecy s’appelle pipee à flaccons. Quelle difference eſt entre bouteille et flaccon ? Grande, car bouteille eſt fermee à bouchon, et flaccon à viz. De belles. Nos peres beurent bien & vuiderent les potz. C’eſt bien chié, chanté, beuuons. Voulez vous rien mander à la riuiere ? Ceſtuy cy va lauer les tripes. Ie ne boy en plus q’vne eſponge. Ie boy comme vn templier, & ie tanquam ſponſus, & moy ſicut terra ſine aqua. Vn ſynonyme de iambon ? C’eſt vne compulſoire de beuuettes, c’eſt vn poulain. Par le poulain, on deſcend le vin en caue, par le iambon, en l’eſtomach. Or ça, à boire, boire ça. Il n’y a poinct charge. Reſpice perſonam : pone pro duos : bus non eſt in vſu. Si ie montois auſſi bien comme i’aualle, je feuſſe piec’a hault en l’aer. Ainſi ſe feiſt Iacques Cueur riche. Ainſi profitent boys en friche. Ainſi conqueſta Bacchus l’Inde. Ainſi philoſophie Melinde. Petite pluye abat grand vend. Longues beuuettes rompent le tonnoire. Mais ſi ma couille piſſoit telle vrine, la vouldriez vous bien ſugcer ? Ie retiens apres. Paige, baille : ie t’inſinue ma nomination en mon tour. Hume Guillot, encores y en a il vn pot. Ie me porte pour appellant de ſoif, comme d’abus. Paige, relieue mon appel en forme. Ceſte roigneure. Ie ſouloys iadis boyre tout : maintenant, ie n’y laiſſe rien. Ne nous haſtons pas, & amaſſons bien tout. Voy cy trippes de ieu et guodebillaux d’enuy, de ce fauueau à la raye noire. O pour Dieu, eſtrillons le à profict de meſnaige. Beuuez, ou ie vous… Non, non. Beuuez, ie vous en prye. Les paſſereaux ne mangent ſi non que on leurs tappe les queues. Ie ne boy ſi non qu’on me flatte. Lagona edatera. Il n’y a raboulliere en tout mon corps ou ceſtuy vin ne furette la ſoif. Ceſtuy cy me la fouette bien. Ceſtuy cy me la bannira du tout. Cornons icy à ſon de flaccons & bouteilles, que quiconques aura perdu la ſoif ne ayt à la chercher ceans. Longs clyſteres de beuuerie l’ont faict vuyder hors le logis. Le grand Dieu feiſt les planettes : & nous faiſons les platz netz. I’ay la parolle de Dieu en bouche : Sitio. La pierre dicte ἄσβεστος n’eſt plus inextinguible que la ſoif de ma paternité. L’appetit vient en mangeant, diſoyt Angeſt on Mans : la ſoif s’en va en beuuant. Remede contre la ſoif ? Il eſt contraire à celluy qui eſt contre morſure de chien, courrez touſiours apres le chien, iamais ne vous mordera, beuuez touſiours auant la ſoif, & iamais ne vous aduiendra. Ie vous y prens, ie vous reſueille. Sommelier eternel, guarde nous de ſomme. Argus auoyt cent yeulx pour veoir, cent mains fault à vn ſommelier, comme auoyt Briareus, pour infatigablement verſer. Mouillons, hay, il faict beau ſeicher. Du blanc, verſe tout, verſe de par le diable, verſe deça, tout plein, la langue me pelle. Lans, tringue : à toy, compaing, de hayt, de hayt, là, là, là, c’est morfiaillé, cela. O lachryma Chriſti : c’eſt de la Deuiniere, c’eſt vin pineau. O le gentil vin blanc, & par mon ame, ce n’eſt que vin de tafetas. Hen, hen, il eſt à vne aureille, bien drappé, & de bonne laine. Mon compaignon, couraige. Pour ce ieu, nous ne voulerons pas, car i’ay faict vn leué. Ex hoc in hoc. Il n’y a poinct d’enchantement. Chaſcun de vous l’a veu. Ie y ſuis maiſtre paſſé. A brum, à brum, ie ſuis prebſtre Macé. O les beuueurs. O les alterez. Paige, mon amy, emplis icy & couronne le vin, ie te pry. A la Cardinale. Natura abhorret vacuum. Diriez-vous q’vne mouche y euſt beu ? A la mode de Bretaigne. Net, net, à ce pyot. Auallez, ce ſont herbes.

Comment Gargantua naſquit en façon bien eſtrange. 

Chapitre VI.

vlx tenens ces menuz propos de beuuerie, Gargamelle commença ſe porter mal du bas. Dont Grandgouſier ſe leua deſſus l’herbe, & la reconfortoit honeſtement, penſant que ce feut mal d’enfant, & luy diſant qu’elle s’eſtoit là herbée ſoubz la ſaulſaye, & qu’en brief elle feroit piedz neufz, par ce luy conuenoit prendre couraige nouueau au nouuel aduenement de ſon poupon, & encores que la douleur luy feuſt quelque peu en faſcherie, toutesfoys que ycelle ſeroit briefue, & la ioye qui touſt ſuccederoit, luy tolliroit tout ceſt ennuy : en ſorte que ſeulement ne luy en reſteroit la ſoubuenance. Couraige de brebis (diſoyt il) depeſchez vous de ceſtuy cy, & bien touſt en faiſons vn aultre. Ha (diſt elle) tant vous parlez à voſtre aize, vous aultres hommes. Bien de par dieu ie me parforceray, puis qu’il vous plaiſt. Mais pleuſt à dieu que vous l’euſſiez coupé. Quoy ? diſt Grandgouſier. Ha (diſt elle) que vous eſtes bon homme, vous l’entendez bien. Mon membre (diſt il) ? ſang de les cabres, ſi bon vous ſemble, faictes apporter vn couſteau. Ha (diſt elle ia dieu ne plaiſe. Dieu me le pardoint, ie ne le dis de bon cueur : & pour ma parolle n’en faictes ne plus ne moins. Mais ie auray prou d’affaires auiourd’huy, ſi dieu ne me ayde, & tout par voſtre membre, que vous feuſſiez bien ayſe.

Couraige, couraige (diſt il) ne vous ſouciez au reſte, & laiſſez faire au quatre bœufz de deuant. Ie m’en voys boyre encores quelque veguade. ſi ce pendent vous ſuruenoit quelque mal, ie me tiendray pres : huſchant en paulme ie me rendray à vous.

Peu de temps apres elle commença à ſouſpirer, lamenter & crier. Soubdain vindrent à tas ſaiges femmes de tous couſtez. Et la taſtant par le bas, trouuerent quelques pellauderies aſſez de mauluais gouſt, et penſoient que ce feuſt l’enfant, mais c’eſtoit le fondement qui luy eſcappoit, à la mollification du droict inteſtine, lequel vous appellez le boyau cullier, par trop auoir mangé des tripes, comme auons declairé cy deſſus.

Dont vne horde vieille de la compaignie, laquelle auoit reputation d’eſtre grande medicine, & là eſtoit venue de Brizepaille, d’aupres Sainct Genou, deuant ſoixante ans, luy feiſt un reſtrinctif ſi horrible que tous ſes larrys tant feurent oppilez & reſerrez, que à grande poine, auecque les dentz, vous les euſſiez eſlargiz, qui eſt choſe bien horrible à penſer. Meſmement que le diable à la meſſe de ſainct Martin, eſcripuant le quaquet de deux gualoiſes, à belles dentz alongea ſon parchemin.

Par ceſt inconuenient feurent au deſſus relaſchez les cotyledons de la matrice, par leſquelz ſurſaulta l’enfant, & entra en la vene creuſe, & grauant par le diaphragme iuſques au deſſus des eſpaules (ou ladicte vene ſe part en deux) print ſon chemin à gauche, & ſortit par l’aureille ſeneſtre.

Soubdain qu’il fut né, ne cria comme les aultres enfans, mies, mies. Mais à haulte voix ſ’eſcrioit, à boire, à boire, à boire, comme inuitant tout le monde à boire. ſi bien qu’il fut ouy de tout le pays de Beuſſe & de Bibaroys.

Ie me doubte que ne croyez aſſeurement ceſte eſtrange natiuité. Si ne le croyez, ie ne m’en ſoucie, mais vn homme de bien, vn homme de bon ſens, croit touſiours ce qu’on luy dict, & qu’il trouue par eſcript.

Eſt ce contre noſtre loy, noſtre foy, contre raiſon, contre la ſaincte eſcripture ? De ma part, ie ne trouue rien eſcript es bibles ſainctes qui ſoit contre cela. Mais ſi le vouloir de Dieu tel euſt eſté, diriez vous qu’il ne l’euſt peu faire ? Ha pour grace, ne emburelucocquez iamais vos eſpritz de ces vaines penſees, car ie vous diz, que à Dieu rien n’eſt impoſſible. Et s’il vouloit les femmes auroient doreſnauant ainſi leurs enfans par l’aureille.

Bacchus ne fut il engendré par la cuiſſe de Iupiter ?

Rocquetaillade naſquit il pas du talon de ſa mère ?

Crocquemouche de la pantofle de ſa nourrice ?

Minerue naſquit elle pas du cerueau par l’aureille de Iupiter ?

Adonis par l’eſcorce d’vn arbre de mirrhe ?

Caſtor & Pollux de la cocque d’vn œuf pont & eſclous par Leda ?

Mais vous ſeriez bien d’aduantaige eſbahys & eſtonnez ſi ie vous expouſoys preſentement tout le chapitre de Pline, auquel parle des enfantemens eſtrange, & contre nature. Et toutesfoys ie ne ſuis poinct menteur tant aſſeuré comme il a eſté. Liſez le ſeptieſme de ſa naturelle hiſtoire, capi. iij, & ne m’en tabuſtez plus l’entendement.

Comment le nom fut impoſé à Gargantua :
& comment il humoit le piot. 

Chapitre VII.

e bon homme Grandgouſier beuuant, & ſe rigollant avecques les aultres, entendit le cry horrible que ſon filz auoit faict entrant en lumiere de ce monde, quand il braſmoit demandant, à boyre, à boyre, à boyre, dont il diſt, que grand tu as, ſupple le gouſier. Ce que ouyans les aſſiſtans, dirent que vrayement il debuoit auoir par ce le nom Gargantua, puis que telle auoir eſté la premiere parolle de ſon pere à ſa naiſſance, à l’imitation & exemple des anciens Hebreux. A quoy fut condeſcendu par icelluy, & pleut treſbien à ſa mere. Et pour l’appaiſer, luy donnerent à boyre à tyre larigot, & feut porté ſus les fonts, & là baptiſé, comme eſt la couſtume des bons chriſtiens.

Et luy feurent ordonnees dix & ſept mille neuf cens treze vaches de Pautille & de Brehemond, pour l’alaicter ordinairement, car de trouuer nourrice ſuffiſante n’eſtoit poſſible en tout le pays, conſideré la grande quantité de laict requis pour icelluy alimenter. Combien qu’aulcuns docteurs ſcotiſtes ayent affermé que ſa mere l’alaicta : & qu’elle pouuoit traire de ſes mammelles quatorze cens deux pipes neuf potees de laict pour chaſcune foys. Ce que n’eſt vray ſemblable. Et a eſté la propoſition declairee mammallement ſcandaleuſe, des pitoyables aureilles offenſiue : & ſentent de loing hereſie.

En ceſt eſtat paſſa iuſques à vn an & dix moys : onquel temps par le conſeil des medecins on commença le porter : & fut faicte vne belle charette à bœufs par l’inuention de Iehan Denyau : dedans icelle on le pourmenoit par cy, par là, ioyeuſement, & le faiſoit bon veoir, car il portoit bonne troigne, & auoit preſque dix & huyt mentons : & ne crioit que bien peu : mais il ſe conchioit à toutes heures : car il eſtoit merueilleuſement phlegmaticque des feſſes : tant de ſa complexion naturelle, que de la diſpoſition accidentale qui luy eſtoit aduenue par trop humer de puree ſeptembrale. Et n’en humoyt goutte ſans cauſe.

Car s’il aduenoit qu’il feuſt deſpit, courrouſſé, faſché ou marry, s’il trepignoyt, s’il pleuroit, s’il crioit, luy apportant à boyre, l’on le remettoit en nature, & ſoubdain demouroit coy et ioyeulx.

Vne de ſes gouuernantes m’a dict, iurant ſa fy, que de ce faire il eſtoit tant couſtumier, qu’au ſeul ſon des pinthes & flaccons, il entroit en ecſtaſe, comme s’il gouſtoit les ioyes de paradis. En ſorte qu’elles, conſiderans ceſte complexion diuine, pour le reſiouir au matin faiſoient dauant luy ſonner des verres auecques vn couſteau, ou des flaccons avecques leur toupon, ou des pinthes avecques leur couuercle. Auquel ſon il s’eſguayoit, il treſſailloit, & luy meſmes ſe breſſoit en dodelinant de la teſte, monichordiſant des doigtz, & barytonant du cul.

Comment on veſtit Gargantua. 

Chapitre VIII.

vy eſtant en ceſt eage, ſon pere ordonna qu’on luy feiſt habillemens à ſa liuree : laquelle eſtoit blanc & bleu. De faict on y beſoigna, & furent faictz, taillez, & couſuz à la mode qui pour lors couroit.

Par les anciens pantarches qui ſont en la chambre des comptes à Montſoreau, ie trouue qu’il feut veſtu en la façon que s’enſuyt :

Pour ſa chemiſe, furent levees neuf cens aulnes de toille de Chaſteleraud, & deux cens pour les couſſons en ſorte de carreaulx, leſquelz on miſt ſoubz les eſſelles. Et n’eſtoit poinct froncee, car la fronſure des chemiſes n’a eſté inuentee ſinon depuis que les lingieres, lors que la poincte de leur agueille eſtoit rompue, ont commencé beſoigner du cul.

Pour ſon pourpoinct furent leuees huyt cens treize aulnes de ſatin blanc, & pour les agueillettes quinze cens neuf peaulx & demye de chiens. Lors commença le monde attacher les chauſſes au pourpoinct, & non le pourpoinct aux chauſſes, car c’eſt choſe contre nature, comme amplement a declaré Olkam ſus les exponibles de M. Haultechauſſade.

Pour ſes chauſſes feurent leuez vnze cens cinq aulnes, & vng tiers d’eſtamet blanc, & feurent deſchiſquetez en forme de colomnes ſtriees, & crenelees par le derriere, affin de n’eſchaufer les reins. Et flocquoit par dedans la deſchicqueture de damas bleu, tant que beſoing eſtoit. Et notez qu’il auoit tres belles griefues, & bien proportionnez au reſte de ſa ſtature.

Pour la braguette : feurent leuees ſeize aulnes vn quartier d’icelluy meſmes drap, & fut la forme d’icelle comme d’vn arc boutant, bien eſtachee ioyeuſement à deux belles boucles d’or, que prenoient deux crochetz d’eſmail, en vn chaſcun deſquelz eſtoit enchaſſee vne groſſe eſmeraugde de la groſſeur d’vne pomme d’orange. Car (ainſi que dict Orpheus libro de lapidibus, & Pline libro vltimo) elle a vertu erectiue & confortatiue du membre naturel. L’exiture de la braguette eſtoit à la longueur d’vne canne, deſchiquetee comme les chauſſes, avecques le damas bleu flottant comme dauant. Mais voyans la belle brodure de canetille, & les plaiſans entrelatz d’orfeuerie garniz de fins diamens, fins rubiz, fines turquoyſes, fines eſmeraugdes, & vnions Perſicques, vous l’euſſiez comparee à vne belle corne d’abondance, telle que voyez es antiquailles, & telle que donna Rhea es deux nymphes Adraſtea & Ida, nourrices de Iupiter. Touſiours gualante, ſucculente, reſudante, touſiours verdoyante, touſiours fleuriſſante, touſiours fructifiante, plene d’humeurs, plene de fleurs, plene de fruictz, plene de toutes delices. Ie aduoue dieu s’il ne la faiſoit bon veoir. Mais ie vous en expoſeray bien d’aduantaige au liure que i’ay faict De la dignité des braguettes. D’vn cas vous aduertis, que ſi elle eſtoit bien longue & bien ample, ſi eſtoit elle bien guarnie au dedans & bien auitaillee, en rien ne reſſemblant les hypocriticques braguettes d’vn tas de muguetz, qui ne ſont plenes que de vent, au grand intereſt du ſexe feminin.

Pour ſes ſouliers furent leuees quatre cens ſix aulnes de velours bleu cramoyſi, & furent deſchicquettez mignonement par lignes parallelles ioinctes en cylindres vniformes. Pour la quarreleure d’iceulx furent employez vnze cens peaulx de vache brune, taillee à queues de merluz.

Pour ſon ſaie furent leuez dix & huyt cens aulnes de velours bleu tainct en grene, brodé à l’entour de belles vignettes & par le mylieu de pinthes d’argent de canetille, encheueſtrees de verges d’or auecques force perles, par ce denotant qu’il ſeroit vn bon feſſepinthe en ſon temps.

Sa ceincture feut de troys cens aulnes & demye de cerge de ſoye, moytié blanche & moytié bleu, ou ie ſuis bien abuſé.

Son eſpee ne feut Valentienne, ny ſon poignard Sarragoſſoys, car ſon pere hayſſoit tous ces Indalgos Bourrachous marraniſez comme diables, mais il eut la belle eſpee de boys, & le poignart de cuir bouilly, pinctz & dorez comme vn chaſcun ſoubhaiteroit.

Sa bourſe fut faicte de la couille d’vn Oriflant, que lui donna Her Pracontal, proconſul de Libye.

Pour ſa robbe furent leuees neuf mille ſix cens aulnes moins deux tiers de velours bleu comme deſſus, tout porfilé d’or en figure diagonale, dont par iuſte perſpectiue yſſoit vne couleur innommee, telle que voyez es coulz des tourterelles, qui reſiouiſſoit merueilleuſement les yeulx des ſpectateurs.

Pour ſon bonnet furent leuees troys cens deux aulnes vng quart de velours blanc, & feut la forme d’icelluy large & ronde à la capacité du chief. Car ſon pere diſoit que ces bonnetz à la Marrabeiſe faictz comme vne crouſte de paſté porteroient quelque iour mal encontre à leurs tonduz.

Pour ſon plumart pourtoit vne belle grande plume bleue prinſe d’vn Onocrotal du pays de Hircanie la ſaulvaige, bien mignonement pendente ſus l’aureille droicte.

Pour ſon image auoit en vne platine d’or, peſant ſoixante & huyt marcz, vne figure d’eſmail competent : en laquelle eſtoit pourtraict vn corps humain ayant deux teſtes, l’vne viree vers l’autre, quatre bras, quatre piedz, & deux culz, telz que dict Platon in ſympoſio, auoir eſté l’humaine nature à ſon commencement myſtic : & au tour eſtoit eſcript en lettres Ioniques.

ΑΓΑΠΗ ΟΥ ΖΗΤΕΙ ΤΑ ΕΑΥΤΗΣ.

Pour porter au col, eut vne chaine d’or peſante vingt & cinq mille ſoixante & troys marcz d’or, faicte en forme de groſſes bacces, entre leſquelles eſtoient en œuure gros Iaſpes verds, engrauez & taillez en Dracons tous enuironnez de rayes & eſtincelles, comme les portoit iadis le roy Necepſos. Et deſcendoit iuſque à la boucque du hault ventre. Dont toute ſa vie en eut l’emolument tel que ſcauent les medecins Gregoys.

Pour ſes guands furent miſes en œuure ſeize peaulx de lutins, & troys de loups guarous pour la brodure d’iceulx. Et de telle matiere luy feurent faictz par l’ordonnance des Cabaliſtes de Sainlouand.

Pour ſes aneaulx (leſquelz voulut ſon pere qu’il portaſt pour renouueller le ſigne antique de nobleſſe) il eut au doigt indice de ſa main gauche vne eſcarboucle groſſe comme vn œuf d’auſtruche, enchaſſee en or de ſeraph bien mignonement. Au doigt medical d’icelle, eut vn aneau faict des quatre metaulx enſemble : en la plus merueilleuſe façon, que iamais feuſt veue, ſans que l’aſſier froiſſaſt l’or, ſans que l’argent foullaſt le cuyure. Le tout fut faict par le capitaine Chappuys, & Alcofribas ſon bon facteur. Au doigt medical de la dextre eut vn aneau faict en forme ſpirale, auquel eſtoient enchaſſez vn balay en perfection, vn diament en poincte, & vne eſmeraulde de Phyſon, de pris ineſtimable. Car Hans Caruel, grand lapidaire du roy de Melinde, les eſtimoit à la valeur de ſoixante neuf millions huyt cens nonante & quatre mille dix & huyt moutons à la grand laine : autant l’eſtimerent les Fourques d’Auxbourq.

Les couleurs & liuree de Gargantua. 

Chapitre IX.

es couleurs de Gargantua feurent blanc & bleu, comme cy deſſus auez peu lire. Et par icelles vouloit ſon pere qu’on entendiſt que ce luy eſtoit vne ioye celeſte. Car le blanc luy ſignifioit ioye, plaiſir, delices, & reſiouiſſance, & le bleu, choſes celeſtes.

I’entends bien que liſans ces motz, vous mocquez du vieil beuueur, & reputez l’expoſition des couleurs par trop indague, & abhorrente : & dictes que blanc ſignifie foy : & bleu, fermeté. Mais ſans vous mouuoir, courroucer, eſchaufer, ny alterer (car le temps eſt dangereux) reſpondez moy ſi bon vous ſemble. D’aultre contraincte ne vſeray enuers vous, ny aultres quelz qu’ilz ſoient. Seulement vous diray vn mot de la bouteille.

Qui vous meut ? qui vous poinct ? qui vous dict que blanc ſignifie foy : & bleu fermeté ? Vn (dictes vous) liure trepelu qui ſe vend par les biſouars & porteballes, au tiltre : Le blaſon des couleurs. Qui l’a faict ? Quiconques il ſoit, en ce a eſté prudent qu’il n’y a poinct mis ſon nom. Mais au reſte, ie ne ſcay quoy premier en luy ie doibue admirer, ou ſon oultrecuidance, ou ſa beſterie.

Son oultrecuidance, qui ſans raiſon, ſans cauſe, & ſans apparence, a auſé preſcripre de ſon autorité priuee quelles choſes ſeroient denotees par les couleurs : ce que eſt l’vſance des tyrans qui voulent leurs arbitre tenir lieu de raiſon : non des ſaiges & ſcauans qui par raiſons manifeſtes contentent les lecteurs.

Sa beſterie : qui a exiſtimé que ſans aultres demonſtrations & argumens valables le monde reigleroit ſes deuiſes par ſes impoſitions badaudes.

De faict (comme dict le prouerbe, à cul de foyrad touſiours abonde merde) il a trouué quelque reſte de niays du temps des haultz bonnetz : leſquelz ont eu foy à ſes eſcripts. Et ſelon iceulx ont taillé leurs apophthegmes & dictez : en ont encheueſtré leurs muletz : veſtu leurs pages, eſcartelé leurs chauſſes, brodé leurs guandz : frangé leurs lictz : painct leurs enſeignes : compoſé chanſons : & (que pis eſt) faict impoſtures & laſches tours clandeſtinement entre les pudicques matrones.

En pareilles tenebres ſont comprins ces glorieux de court & tranſporteurs de noms : leſquelz voulens en leurs diuiſes ſignifier eſpoir, font protraire vne ſphere : des pennes d’oiſeaulx, pour poines : de l’ancholie, pour melancholie : la Lune bicorne, pour viure en croiſſant : vn banc rompu, pour bancque roupte : non & vn alcret, pour non durhabit : vn lict ſans ciel, pour vn licentié. Que ſont homonymies tant ineptes, tant fades, tant ruſticques & barbares, que l’on doiburoit atacher vne queue de renard au collet, & faire vn maſque d’vne bouze de vache à vn chaſcun d’iceulx qui en vouldroit dorenauant vſer en France apres la reſtitution des bonnes lettres.

Par meſmes raiſons (ſi raiſons les doibz nommer, & non reſueries) ferois ie paindre vn penier : denotant qu’on me faict pener. Et vn pot à mouſtarde, que c’eſt mon cueur à qui moult tarde. Et vn pot à piſſer, c’eſt vn official. Et le fond de mes chauſſes, c’eſt vn vaiſſeau de petz. Et ma braguette, c’eſt le greffe des arreſtz. Et vn eſtront de chien, c’eſt vn tronc de ceans, ou giſt l’amour de m’amye.

Bien aultrement faiſoient en temps iadis les ſaiges de Égypte, quand ilz eſcripuoient par lettres qu’ilz appelloient hieroglyphiques. Leſquelles nul n’entendoit qui n’entendiſt, & vn chaſcun entendoit qui entendiſt la vertu, proprieté, & nature des choſes par icelles figurees. Deſquelles Orus Apollon a en Grec compoſé deux liures, & Polyphile au ſonge d’amours en a d’auantaige expoſé. En France vous en auez quelque tranſon en la deuiſe de monſieur l’Admiral : laquelle premier porta Octauian Auguſte.

Mais plus oultre ne fera voile mon equif entre ces gouffres & guez mal plaiſans. Ie retourne faire ſcale au port dont ſuis yſſu. Bien ay ie eſpoir d’en eſcripre quelque iour plus amplement : & monſtrer tant par raiſons philoſophicques, que par auctoritez receues & approuuees de toute ancienneté, quelles & quantes couleurs ſont en nature : & quoy par vne chaſcune peut eſtre deſigné, ſi dieu me ſaulue le moulle du bonnet, c’eſt le pot au vin, comme diſoit ma mere grand.

De ce qu’eſt ſignifié par les couleurs blanc & bleu. 

Chapitre X.

e blanc doncques ſignifie ioye, ſoulas, & lieſſe : & non à tort le ſignifie, mais à bon droict & iuſte tiltre. Ce que pourrez verifier ſi arriere miſes voz affections, voulez entendre ce que preſentement vous expoſeray.

Ariſtoteles dict que ſuppoſent deux choſes contraires en leur eſpece : comme bien & mal : vertu & vice : froid & chauld : blanc & noir : volupté & doleur : ioye & dueil, & ainſi de aultres, ſi vous les coublez en telle façon, q’vn contraire d’vne eſpece conuienne raiſonnablement à l’vn contraire d’vne aultre, il eſt conſequent que l’autre contraire compete auecques l’autre reſidu. Exemple : Vertus & Vice ſont contraires en vne eſpece, auſſy ſont Bien & Mal. Si l’vn des contraires de la premiere eſpece conuient à l’vn de la ſeconde comme vertus & bien : car il eſt ſceut que vertus eſt bonne, ainſi feront les deux reſiduz, qui ſont mal & vice, car vice eſt mauluais.

Ceſte reigle logicale entendue, prenez ces deux contraires, ioye & triſteſſe : puis ces deux, blanc & noir. Car ilz ſont contraires phyſicalement. Si ainſi doncques eſt que noir ſignifie dueil, à bon droict blanc ſignifiera ioye.

Et n’eſt ceſte ſignifiance par impoſition humaine inſtituee, mais receue par conſentement de tout le monde, que les philoſophes nomment ius gentium, droict vniuerſel, valable par toutes contrees.

Comme aſſez ſcauez, que tous peuples, toutes nations (ie excepte les antiques Syracuſans & quelques Argiues : qui auoient l’ame de trauers) toutes langues, voulens exteriorement demonſtrer leur triſteſſe, portent habit de noir : & tout dueil eſt faict par noir. Lequel conſentement vniuerſel n’eſt faict que nature n’en donne quelque argument & raiſon : laquelle vn chaſcun peut ſoubdain par ſoy comprendre ſans aultrement eſtre inſtruict de perſonne, laquelle nous appellons droict naturel.

Par le blanc, à meſmes induction de nature, tout le monde a entendu ioye, lieſſe, ſoulas, plaiſir, & delectation.

Au temps paſſé les Thraces & Cretes ſignoient les iours bien fortunez & joyeux, de pierres blanches : les triſtes & defortunez, de noires.

La nuyct n’eſt elle funeſte, triſte, & melancholieuſe ? Elle eſt noire & obſcure par priuation. La clarté n’eſiouit elle toute nature ? Elle eſt blanche plus que choſe que ſoit. A quoy prouuer ie vous pourrois renuoyer au liure de Laurens Valle contre Bartole, mais le teſmoignage euangelicque vous contentera. Math. xvij, eſt dict que à la tranſfiguration de noſtre ſeigneur : veſtimenta eius facta ſunt alba ſicut lux, ſes veſtemens feurent faictz blancs comme la lumiere. Par laquelle blancheur lumineuſe donnoit entendre à ſes troys apoſtres l’idee & figure des ioyes eternelles. Car par la clarté ſont tous humains eſiouiz. Comme d’vne vieille que n’aoit dens en gueulle, encores diſoit elle : Bona lux. Et Thobie (cap. v) quand il eut perdu la veue, lors que Raphael le ſalua, reſpondit : « Quelle ioye pourray ie auoir, qui poinct ne voy la lumiere du ciel ? » En telle couleur teſmoignerent les anges la ioye de tout l’vniuers à la Reſurrection du Saulueur Joan. xx. & à ſon aſcenſion, Act. i. De ſemblable parure veit Sainct Jean Euangeliſte Apocal. iiij, &. vij. les fideles veſtuz en la celeſte & beatifiee Hieruſalem.

Liſez les hiſtoires antiques, tant Grecques que Romaines, vous trouuerez que la ville de Albe (premier patron de Rome) feut & conſtruicte & appellee à l’inuention d’vne truye blanche.

Vous trouuerez que, ſi à aulcun, apres auoir eu des ennemis victoire, eſtoit decreté qu’il entraſt à Rome en eſtat triumphant, il y entroit ſur vn char tiré par cheuaulx blancs. Autant celluy qui y entroit en ouation. Car par ſigne ny couleur ne pouuoyent plus certainement exprimer la ioye de leur venue que par la blancheur.

Vous trouuerez que Pericles duc des Atheniens voulut celle part de ſes genſdarmes eſquelz par ſort eſtoient aduenus les febues blanches, paſſer toute la iournee en ioye, ſolas, & repos : ce pendent que ceulx de l’autre part batailleroient. Mille aultres exemples & lieux à ce propos vous pourrois ie expoſer, mais ce n’eſt icy le lieu.

Moyennant laquelle intelligence pouez reſouldre vn probleme, lequel Alexandre Aphrodiſe a reputé inſolube. Pourquoy le Leon, qui de ſon ſeul cry & rugiſſement eſpouante tous animaulx, ſeulement crainct & reuere le coq blanc ? Car (ainſi que dict Proclus, lib. De ſacrificio & magia) c’eſt parce que la preſence de la vertus du Soleil, qui eſt l’organe & promptuaire de toute lumiere terreſtre & ſyderale, plus eſt ſymboliſante & competente au coq blanc : tant pour icelle couleur que pour ſa proprieté & ordre ſpecificque, que au Leon. Plus dict, que en forme Leonine ont eſté diables ſouuent veuz, leſquelz à la preſence d’vn coq blanc ſoubdainement ſont diſparuz.

Ce eſt la cauſe pourquoy Galli (ce ſont les Francoys ainſi appellez par ce que blancs ſont naturellement comme laict, que les Grecz nomment gala) voluntiers portent plumes blanches ſus leurs bonnetz. Car par nature ilz ſont ioyeux, candides, gratieux & bien amez : & pour leur ſymbole & enſeigne ont la fleur plus que nulle autre blanche, c’eſt le lys.

Si demandez comment par couleur blanche nature nous induict entendre ioye & lieſſe : ie vous reſponds, que l’analogie & conformité eſt telle. Car comme le blanc exteriorement diſgrege & eſpart la veue, diſſoluent manifeſtement les eſpritz vilifz, ſelon l’opinion de Ariſtoteles en ſes problemes, & des perſpectifz, & le voyez par experience quand vous paſſez les montz couuers de neige : en ſorte que vous plaignez de ne pouuoir bien reguarder, ainſi que Xenophon eſcript eſtre actuenu à ſes gens : & comme Galen expoſe amplement lib. x. de vfu partium : tout ainſi le cueur par ioye excellente eſt interiorement eſpart, & patiſt manifeſte reſolution des eſperitz vitaulx. Laquelle tant peut eſtre acreue, que le cueur demoureroit ſpolié de ſon entretien, & par conſequent ſeroit la vie eſtaincte, par ceſte perichairie, comme dict Galen lib. xij. Metho. la v. de locis affectis, & li. ij. de ſymptomaton cauſes. Et comme eſtre au temps paſſé aduenu teſmoignent Marc Tulle, li. j. Queſtio. Tuſcul., Verrius, Ariſtoteles, Tite Liue, apres la bataille de Cannes, Pline. lib. vij, c. xxxij et liij, A. Gellius, li. iij, xv. & aultres, à Diagoras Rodien, Chilo, Sophocles, Diony, tyrant de Sicile, Philippides, Philemon, Polycrata, Philiſtion, M. Iuuenti & aultres qui moururent de ioye. Et comme dict Auicenne in ij. canone, & lib. De viribus cordis, du zaphran, lequel tant eſiouiſt le cueur qu’il le deſpouille de vie, ſi on en prend en doſe exceſſifue, par reſolution & dilatation ſuperflue. Icy voyez Alex. Aphrodiſien, lib. primo problematum c. xix.. Et pour cauſe. Mais quoy, i’entre plus auant en ceſte matiere que ne eſtabliſſois au commencement, icy doncques calleray mes voilles, remettant le reſte au liure en ce conſommé du tout. Et diray en vn mot que le bleu ſignifie certainement le ciel & choses celeſtes, par meſmes ſymboles que le blanc ſignifioit ioye et plaisir.

De l’adoleſcence de Gargantua. 

Chapitre XI.

argantva depuis les troys iuſques à cinq ans feut nourry & inſtitué en toute diſcipline conuenente par le commandement de ſon pere, & celluy temps paſſa comme les petits enfans du pays, c’eſt aſſauoir à boyre, manger & dormir : à manger, dormir & boyre : à dormir, boyre & manger.

Touſiours ſe vaultroit par les fanges, ſe maſcaroyt le nez, ſe chauffourroit le viſaige, aculoyte ſes ſouliers, baiſloit ſouuent au mouſches, & couroit voulentiers apres les parpaillons, deſquelz ſon pere tenoit l’empire. Il piſſoit ſus ſes ſouliers, il chyoit en ſa chemiſe, il ſe mouſchoyt à ſes manches, il mouruoit dedans ſa ſouppe. Et patroilloit par tout lieux, & beuuoit en ſa pantoufle, & ſe frottoit ordinairement le ventre d’vn panier. Ses dens aguyſoit d’vn ſabot, ſes mains lauoit de potaige, ſe pignoit d’vn goubelet, ſe aſſeoyt entre deux ſelles le cul à terre, ſe couuroyt d’vn ſac mouillé, beuuoyt en mangeant ſa ſouppe, mangeoyt ſa fouace ſans pain, mordoyt en riant, rioyt en mordent, ſouuent crachoyt on baſſin, pettoyt de greſſe, piſſoyt contre le ſoleil, ſe cachoyt en l’eau pour la pluye, battoyt à froid, ſongeoyt creux, faiſoyt le ſucré, eſcorchoyt le renard, diſoit la patenoſtre du cinge, retournoyt à ſes moutons, tournoyt les truies au foin, battoyt le chien deuant le lion, mettoyt la charrette deuant les beufz, ſe grattoyt ou ne luy demangeoyt poinct, tiroit les vert du nez, trop embraſſoyt & peu eſtraignoyt, mangeoy ſon pain blanc le premier, ferroyt les cigalles, ſe chatouilloyt pour ſe faire rire, ruoyt tres bien en cuiſine, faiſoyt gerbe de feurre au dieux, faiſoyt chanter magnificat à matines, & le trouuoyt bien à propous, mangeoyt choux & chioyt pourree, congnoiſſoyt mouſches en laict, faiſoyt perdre les pieds au mouſches, ratiſſoyt le papier, chaffourroyt le parchemin, guaignoyt au pied, tiroyt au cheurotin, comptoyt ſans ſon houſte, battoyt les buiſſons ſans prandre les ozillons, croioyt que nues feuſſent pailles d’arain, & que veſſies feuſſent lanternes, tiroyt d’vn ſac deux mouſtures, faiſoyt de l’aſne pour auoir du bren, de ſon poing faiſoyt vn maillet, prenoit les grues du premier ſault, vouloyt que maille à maille on feiſt les haubergeons, de cheual donné touſiours reguardoyt en la gueulle, ſaultoyt du coq à l’aſne, mettoyt entre deux verdes vne meure, faiſoit de la terre le fouſſé, gardoyt la lune des loups. Si les nues tomboient eſperoyt prandre les alouettes, faiſoyt de neceſſité vertus, foiſoyt de tel pain ſouppe, ſe ſoucioyt auſſi peu des raitz comme des tonduz. Tous les matins eſcorchoyt le renard, les petitz chiens de ſon pere mangeoient en ſon eſcuelle ; luy de meſmes mangeoit auecques eux. Il leurs mordoit les aureilles, ilz luy graphinoient le nez ; il leurs ſouffloit au cul, ilz luy leſchoient les badigoinces.

Et ſabez quey, hillotz ? Que mau de pipe vous byre, Ce petit paillard touſiours taſtonoit ſes gouuernantes cen deſſus deſſoubz, cen deuant derriere, harry bourriquet : & deſia commençoyt exercer ſa braguette, laquelle vn chaſcun iour ſes gouuernantes ornoyent de beaulx boucquets, de beaulx rubans, de belles fleurs, de beaulx flocquars : & paſſoient leur temps à la faire reuenir entre leurs mains comme vn magdaleon d’entraict. Puis ſ’eſclaffoient de rire quand elle leuoit les aureilles, comme ſi le ieu leurs euſte pleu.

L’vne la nommait ma petite dille, l’aultre ma pine, l’aultre ma branche de coural, l’aultre mon bondon, mon bouchon, mon vibrequin, mon poſſouer, ma teriere, ma pendilloche, mon rude eſbat roidde & bas, mon dreſſouoir, ma petite andoille vermeille, ma petite couille bredouille. Elle eſt à moy, diſoit l’vne. C’eſt la mienne, diſoit l’aultre. Moy (diſoit l’aultre), n’y auray ie rien ? par ma foy, ie la couperay doncques. Ha couper, (diſoit l’aultre) vous luy feriez mal, ma dame : coupez vous la choſe aux enfans ? Il ſeroyt monſieur ſans queue.

Et, pour s’eſbattre comme les petitz enfans du pays, luy feirent vn beau virollet des aeſles d’vn moulin à vent de Myrebalays.

Des cheuaux factices de Gargantua. 

Chapitre XII.

vis affin que toute ſa vie feuſt bon cheuaulcheur, l’on luy feiſt vn beau grand cheual de boys, lequel il faiſoit penader, ſaulter, voltiger, ruer & dancer tout enſemble, aller le pas, le trot, l’entrepas, le gualot, les ambles, le hobin, le traquenard, le camelin & l’onagrier. Et luy faiſoit changer de poil, comme font les moines de courtibaux ſelon les feſtes : de bailbrun, d’alezan, de gris pommellé, de poil de rat, de cerf, de rouen, de vache, de zencle, de pecile, de pye, de leuce.

Luy meſmes d’vne groſſe traine fiſt vn cheual pour la chaſſe, vn aultre d’vn fuſt de preſſouer à tous les iours, & d’vn grand chaiſne vne mulle auecques la houſſe pour la chambre. Encores en eut il dix ou douze à relays & ſept pour la poſte. Et tous mettoit coucher aupres de ſoy.

Vn iour le ſeigneur de Painenſac viſita ſon pere en gros train & apparat, auquel iour l’eſtoient ſemblablement venuz veoir le duc de Francrepas & le comte de Mouilleuent. Par ma foy, le logis feut vn peu eſtroict pour tant de gens, & ſingulierement les eſtables : donc le maiſtre d’hoſtel & fourrier dudict ſeigneur de Painenſac, pour ſçauoir ſi ailleurs en la maiſon eſtoient eſtables vacques, s’adreſſerent à Gargantua, ieunet garſonnet, luy demandans ſecrettement où eſtoient les eſtables des grands cheuaulx, penſans que voluntiers les enfans decellent tout.

Lors il les mena par les grands degrez du chaſteau, paſſant par la ſeconde ſalle, en vne grande gualerie par laquelle entrerent en vne groſſe tour, & eulx montans par d’aultres degrez, diſte le fourrier au maiſtre d’hoſtel, ceſt enfant nous abuſe, car les eſtables ne ſont iamais au hault de la maiſon. C’eſt (diſt le maiſtre d’hoſtel) mal entendu à vous, car ie ſçay des lieux, à Lyon, à La Baſmette, à Chaiſnon & ailleurs, où les eſtables ſont au plus hault du logis, ainſi, peut eſtre que derriere y a yſſue au montouer. Mais ie le demanderay plus aſſeurement. Lors demanda à Gargantua. Mon petit mignon, où nous menez vous ? A l’eſtable (diſt il) de mes grands cheuaulx. Nous y ſommes tantoſt, montons ſeulement ces eſchallons.

Puis, les paſſant par vne aultre grande ſalle, les mena en ſa chambre, et, retirant la porte, voicy (diſt il) les eſtables que demandez ; voylà mon Genet, voylà mon Guildin, mon Lauedan, mon Traquenard, & les chargent d’vn gros liuier, ie vous donne (diſt il) ce Phryzon ; ie l’ay eu de Francfort, mais il ſera voſtre, il eſt bon petit cheuallet, & de grand peine : auecques vn tiercelet d’autour, demye douzaine d’heſpanolz & deux leuriers, vous voylà roy des perdrys & lieures pour tout ceſt hyuer. Par ſainct Iean (dirent ilz) nous en ſommes bien, à ceſte heure auons nous le moine. Ie le vous nye (diſt il). Il ne fut, troys iours a, ceans.

Deuinez icy duquel des deux ilz auoyent plus matiere, ou de ſoy cacher pour leur honte, ou de ryre pour le paſſetemps.

Eulx en ce pas deſcendens tous confus, il demanda. Voulez vous vne aubeliere ? Qu’eſt ce ? diſent ilz. Ce ſont (reſpondit il) cinq eſtroncz pour vous faire vne muſeliere.

Pour ce iourd’huy (diſt le maiſtre d’hoſtel), ſi nous ſommes rouſtiz, ia au feu ne bruſlerons, car nous ſommes lardez à poinct, en mon aduis. O petit mignon, tu nous as baillé foin en corne, ie te voirray quelque iour pape. Ie l’entendz (diſt il) ainſi. Mais lors vous ſerez papillon, & ce gentil papeguay ſera vn papelard tout faict. Voyre, voyre, diſt le fourrier.

Mais (diſt Gargantua) diuinez combien y a de poincts d’agueille en la chemiſe de ma mere. Seize, diſt le fourrier. Vous (diſt Gargantua) ne dictes l’Euangile : car il y en a ſens dauant & ſens derriere, & les comptaſtes trop mal. Quand ? (diſt le fourrier). Alors (diſt Gargantua) qu’on feiſt de voſtre nez vne dille pour tirer vn muy de merde, & de voſtre gorge vn entonnoir pour la mettre en aultre vaiſſeau : car les fondz eſtoient eſuentez. Cor dieu (diſt le maiſtre d’hoſtel) nous auons trouué vn cauſeur. Monſieur le iaſeur, Dieu vous guard de mal, tant vous auez la bouche fraiſche.

Ainſi deſcendens à grand haſte, ſoubz l’arceau des degrez laiſſerent tomber le gros liuier qu’il leurs auoit chargé ; dont diſt Gargantua. Que diantre vous eſtes mauluais cheuaucheurs : voſtre courtault vous fault au beſoing. Se il vous falloit aller d’icy à Cahuſac, que aymeriez vous mieulx, ou cheuaulcher vn oyſon, ou mener vne truye en laiſſe ? I’aymerois mieulx boyre, » diſt le fourrier.

Et, ce diſant, entrerent en la ſale baſſe où eſtoit toute la briguade : & racontans ceſte nouuelle hiſtoire les feirent rire comme vn tas de mouſches.

Comment Grandgouſier congneut l’eſperit merueilleux
de Gargantua à l’inuention d’vn torchecul. 

Chapitre XIII.

vs la fin de la quinte annee Grandgouſier retournant de la defaicte des Ganarriens, viſita ſon filz Gargantua. Là fut reſiouy comme vn tel pere pouoit eſtre voyant vn ſien tel enfant. Et le baiſant & accollant, l’interrogeoyt de petitz propos pueriles en diuerſes ſortes. Et beut d’autant auecques luy & ſes gouuernantes : eſquelles par grand ſoing demandoit, entre aultres cas, ſi elles l’auoyent tenu blanc & nect. A ce Gargantua feiſt reſponſe qu’il y auoit donné tel ordre qu’en tout le pays n’eſtoit guarſon plus nect que luy. Comment cela ? diſt Grandgouſier.

I’ay (reſpondit Gargantua) par longue & curieuſe experience inuenté vn moyen de me torcher le cul, le plus ſeigneurial, le plus excellent, le plus expedient que iamais feut veu. Quel ? dict Grandgouſier. Comme vous le raconteray (diſt Gargantua) preſentement.

Ie me torchay vne foys d’vn cachelet de velours de vne damoiſelle : & le trouuay bon, car la mollice de ſa ſoye me cauſoit au fondement vne volupté bien grande.

Vne aultre foys d’vn chapron d’ycelles, & feut de meſmes.

Vne aultre foys d’vn cachecoul, vne aultre foys des aureillettes de ſatin cramoyſi : mais la dorure d’vn tas de ſpheres de merde qui y eſtoient m’eſcorcherent tout le derriere : que le feu ſainct Antoine arde le boyau cullier de l’orfebure qui les feiſt & de la damoiſelle, qui les portoit.

Ce mal paſſa me torchant d’vn bonnet de paige, bien emplumé à la Souice.

Puis, fiantant derriere vn buiſſon, trouuay vn chat de Mars, d’icelluy me torchay, mais ſes gryphes me exulcererent tout le perinee.

De ce me gueryz au lendemain, me torchant des guands de ma mere, bien parfumez de mauioin.

Puis me torchay de Saulge, de Fenoil, de Aneth, de Mariolaine, de roſes, de fueilles de Courles, de Choulx, de Bettes, de Pampre, de Guymaulues, de Verbaſce (qui eſt eſcarlatte de cul), de Lactues & de fueilles de Eſpinards. Le tout me feiſt grand bien à ma iambe : de Mercuriale, de Perſiguire, de Orties, de Conſolde : mais i’en eu la cacqueſangue de Lombard. Dont feu gary me torchant de ma braguette.

Puis me torchay aux linceux, à la couuerture, aux rideaulx, d’vn coiſſin, d’vn tapiz, d’vn verd, d’vne mappe, d’vne ſeruiette, d’vn mouſchenez, d’vn peignouoir. En tout ie trouuay de plaiſir plus que ne ont les roigneux quand on les eſtrille.

Voyre, mais (diſt Grandgouſier) lequel torchecul trouuas tu meilleur ? Ie y eſtois (diſt Gargantua), & bien touſt en ſçaurez le tu autem. Ie me torchay de foin, de paille, de bauduffe, de bourre, de laine, de papier. Mais

Touſiours laiſſe aux couillons eſmorche
Qui ſon hord cul de papier torche.

Quoy ? diſt Grandgouſier, mon petit couillon, as tu prins au pot ? veu que tu rimes deſia ? Ouy dea (reſpondit Gargantua), mon roy, ie rime tant & plus : & en rimant ſouuent m’enrime. Eſcoutez que dict noſtre retraict aux fianteurs,

Chiart,
Foirart,
Petart,
Brenous,
Ton lard
Chappart
S’eſpart
Sus nous.
Hordous
Merdous
Eſgous,
Le feu de ſainct Antoine te ard :
Sy tous
Tes trous
Eſclous
Tu ne torche auant ton depart.

En voulez-uous daduentaige ? Ouy dea, reſpondit Grandgouſier. Adoncq diſt Gargantua :

Rondeav

En chiant l’aultre hyer ſenty
La guabelle que à mon cul doibs,

L’odeur feut aultre que cuydois :
I’en feuz du tout empuanty.
O ſi quelcun euſt conſenty
M’amener vne que attendoyſ
En chiant.
Car ie luy euſſe aſſimenty
Son trou d’vrine à mon lourdoys.
Cependant euſt auec ſes doigtz
Mon trou de merde guarenty,
En chiant.

Or dictes maintenant que ie n’y ſçay rien. Par la mer dé, ie ne les ay faict mie. Mais les oyant reciter à dame grand que voyez cy, les ay retenu en la gibbeſiere de ma memoire.

Retournons (diſt Grandgouſier) à noſtre propos. Quel ? (diſt Gargantua) Chier ? Non diſt Grandgouſier. Mais torcher le cul. Mais (diſt Gargantua) voulez vous payer vn buſſart de vin Breton ſi ie vous foys quinault en ce propos ? Ouy vrayement, diſt Grandgouſier.

Il n’eſt (diſt Gargantua) poinct beſoing torcher cul, ſinon qu’il y ayt ordure. Ordure n’y peut eſtre ſi on n’a chié : chier doncques nous fault dauant que le cul torcher. O (diſt Grandgouſier) que tu as bon ſens, petit guarſonnet. Ces premiers iours ie te feray paſſer docteur en gaie ſcience, par Dieu, car tu as de raiſon plus que d’aage.

Or pourſuiz ce propos torcheculatif, ie t’en prie. Et, par ma barbe, pour vn buſſart tu auras ſoixante pippes, i’entends de ce bon vin Breton, lequel poinct ne croiſt en Bretaigne, mais en ce bon pays de Verron.

Ie me torchay apres (diſt Gargantua) d’vn couurechief, d’vn aureiller, d’vgne pantophle, d’vgne gibbeſſiere, d'un panier. Mais ô le mal plaiſant torchecul. Puis d’vn chappeau. Et notez que des chappeaulx, les vns ſont ras, les aultres à poil, les aultres veloutez, les aultres taffetaſſez, les aultres ſatinizez. Le meilleur de tous eſt celluy de poil. Car il faict tres bonne abſterſion de la matiere fecale.

Puis me torchay d’vne poulle, d’vn coq, d’vn poulet, de la peau d’vn veau, d’vn lieure, d’vn pigeon, d’vn cormoran, d’vn ſac d’aduocat, d’vne barbute, d’vne coyphe, d’vn leurre.

Mais, concluent, ie dys & mantiens qu’il n’y a tel torchecul que d’vn oyzon bien dumeté, pourueu qu’on luy tienne la teſte entre les iambes. Et m’en croyez ſus mon honneur. Car vous ſentez au trou du cul vne volupté mirificque, tant par la doulceur d’icelluy dumet que par la chaleur temperee de l’oizon, laquelle facilement eſt communicquee au boyau culier & aultres inteſtines, iuſques à venir à la region du cueur & du cerueau. Et ne penſez que la beatitude des Heroes & ſemidieux, qui ſont par les champs Elyſiens ſoit en leur Aſphodele ou Ambroſie, ou Nnectar, comme diſent ces vieilles ycy. Elle eſt (ſcelon mon opinion) en ce qu’ilz ſe torchent le cul d’vn oyzon. Et telle eſt l’opinion de Maiſtre Iehan d’Eſcoſſe.


14

Comment Gargantua feut inſtitué
par vn Sophiſte en lettres latines. 

Chapitre XIIII.

es propos entenduz, le bon homme Grandgouſier fut rauy en admiration, conſiderant le hault ſens & merueilleux entendement de ſon filz Gargantua.

Et diſt à ſes gouuernantes, Philippe roy de Macedone congneut le bon ſens de ſon filz Alexandre, à manier dextrement vn cheual. Car ledict cheual eſtoit ſi terrible & efrené que nul auſoit monter deſſus : Par ce que à tous ſes cheuaucheurs il bailloit la ſaccade : à l’vn rompant le coul, à l’aultre les iambes, à l’aultre la ceruelle, à l’aultre les mandibules. Ce que conſiderant Alexandre en l’hippodrome (qui eſtoit le lieu ou l’on pourmenoit & voultigeoit les cheuaulx), aduiſa que la fureur du cheual ne venoit que de frayeur qu’il prenoit à ſon vmbre. Dont montant deſſus le feiſt courir encontre le Soleil, ſi que l’vmbre tumboit par derriere, & par ce moien rendit le cheual doulx à ſon vouloir. A quoy congneut ſon pere le diuin entendement qui en luy eſtoit, & le feiſt treſbien endoctriner par Ariſtoteles, qui pour lors eſtoit eſtimé ſus tous philoſophes de Grece.

Mais ie vous diz qu’en ce ſeul propos que i’ay preſentement dauant vous tenu à mon filz Gargantua, ie congnois que ſon entendement participe de quelque diuinité : tant ie le voy agu, ſubtil, profund & ſerain. Et paruiendra à degré ſouuerain de ſapience, ſ’il eſt bien inſtitué. Pourtant, ie veulx le bailler à quelque homme ſçauant pour l’endoctriner ſelon ſa capacité. Et n’y veulx rien eſpargner.

De faict, l’on luy enſeigna vn grand docteur ſophiſte nommé maiſtre Thubal Holoferne, qui luy aprint ſa charte ſi bien qu’il la diſoit par cueur au rebours, & y fut cinq ans & troys mois, puis luy leut Donat, le Facet, Theodolet, & Alanus in parabolis : & y fut treze ans ſix moys & deux ſepmaines.

Mais notez que ce pendent il luy aprenoit à eſcripre Gotticquement & eſcripuoit tous ſes liures. Car l’art d’impreſſion n’eſtoit encores en vſaige.

Et portoit ordinairement vn gros eſcriptoire peſant plus de ſept mille quintaulx, duquel le gualimart eſtoit auſſi gros & grand que les gros pilliers de Enay, & le cornet y pendoit à groſſes chaines de fer à la capacité d’vn tonneau de marchandiſe.

Puis luy leugt De modis ſignificandi auecques les commens de Hurtebize, de Faſquin, de Tropditeulx, de Gualehaul, de Iean le Veau, de Billonio, Brelinguandus, & vn tas d’aultres, & y fut plus de dix huyt ans & vnze moys. Et le ſceut ſi bien que, au coupelaud, il le rendoit par cueur à reuers. Et prouuoit ſus ſes doigtz à ſa mere que de modis ſignificandi non erat ſcientia.

Puis luy leugt le compoſt, ou il fut bien ſeize ans & deux moys, lors que ſon dict precepteur mourut : & fut l’an mil quatre cens & vingt, de la verolle que luy vint.

Apres, en eut vn aultre vieux touſſeux, nommé maiſtre Iobelin bridé, qui luy leugt Hugutio, Hebrard Greciſme, le doctrinal, les pars, le quid eſt, le ſupplementum, Marmotret de moribus in menſa ſeruandis, Seneca de quatuor virtutibus cardinalibus, Paſſauantus cum commento. Et Dormi ſecure pour les feſtes. Et quelques aultres de ſemblable farine, à la lecture deſquelz il deuint auſſi ſaige qu’onques puis ne fourneaſmes nous.

Comment Gargantua fut mis
ſoubz aultres pedagoges. 

Chapitre XV.

tant ſon pere aperceut que vrayement il eſtudioit tres bien & y mettoit tout ſon temps, touteſfoys qu’en rien ne prouffitoit. Et que pis eſt, en deuenoit fou, niays, tout reſueux & raſſoté.

Dequoy ſe complaignant à Don Philippe des Marays, Viceroy de Papeligoſſe, entendit que mieulx luy vauldroit rien n’aprendre que telz liures ſoubz telz precepteurs aprendre. Car leur ſçauoir n’eſtoit que beſterie, & leur ſapience n’eſtoit que moufles, abaſtardiſant les bons & nobles eſperitz & corrompent toute fleur de ieuneſſe. Qu’ainſi ſoit, prenez (diſt il) quelcun de ces ieunes gens du temps preſent, qui ait ſeulement eſtudié deux ans, en cas qu’il ne ait meilleur iugement, meilleures parolles, meilleur propos que voſtre filz, & meilleur entretien & honneſteté entre le monde, reputez moy à iamais vn taillebacon de la Brene. Ce que à Grandgouſier pleuſt tres bien, & commanda qu’ainſi feuſt faict.

Au ſoir, en ſoupant, ledict des Marays introduict un ſien ieune paige de Villegongys, nommé Eudemon, tant bien teſtonné, tant bien tiré, tant bien eſpouſſeté, tant honneſte en ſon maintien, que trop mieulx reſſembloit quelque petit angelot qu’vn homme. Puis diſt à Grandgouſier :

Voyez vous ce ieune enfant ? Il n’a encor douze ans, voyons, ſi bon vous ſemble, quelle difference y a entre le ſçauoir de voz reſueurs mateologiens du temps iadis & les ieunes gens de maintenant. L’eſſay pleut à Grandgouſier, & commanda que le paige propozaſt.

Alors Eudemon, demandant congié de ce faire audict viceroy ſon maiſtre, le bonnet au poing, la face ouuerte, la bouche vermeille, les yeulx aſſeurez & le reguard aſſis ſuz Gargantua, auecques modeſtie iuuenile ſe tint ſus ſes pieds, & commença le louer & magnifier premierement de ſa vertus & bonnes meurs, ſecondement de ſon ſçauoir, tiercement de ſa nobleſſe, quartement de ſa beaulté corporelle. Et pour le quint doulcement l’exhortoit â reuerer ſon pere en toute obſeruance, lequel tant s’eſtudioit à bien le faire inſtruire, en fin le prioit qu’il le voulſiſt retenir pour le moindre de ſes ſeruiteurs. Car aultre don pour le preſent ne requeroit des cieulx, ſinon qu’il luy feuſt faict grace de luy complaire en quelque ſeruice agreable.

Le tout feut par icelluy proferé auecques geſtes tant propres, pronunciation tant diſtincte, voix tant eloquente, & languaige tant aorné & bien latin, que mieulx reſembloit vn Gracchus, vn Ciceron ou vn Emilius du temps paſſé, qu’vn iouuenceau de ce ſiecle.

Mais toute la contenence de Gargantua fut qu’il ſe print à plorer comme vne vache & ſe cachoit le viſaige de ſon bonnet, & ne fut poſſible de tirer de luy vne parolle non plus q’vn pet d’vn aſne mort.

Dont ſon pere fut tant courrouſſé, qu’il voulut occire maiſtre Iobelin. Mais ledict des Marays l’en guarda par belle remonſtrance qu’il luy feiſt, en maniere que fut ſon ire moderee. Puis commenda qu’il feuſt payé de ſes guaiges, & qu’on le feiſt bien chopiner ſophiſticquement, ce faict, qu’il allaſt à tous les diables. Au moins (diſoit il) pour le iourd’huy ne couſtera il gueres à ſon houſte, ſi d’auenture il mouroit ainſi, ſou comme vn Angloys.

Maiſtre Iobelin party de la maiſon, conſulta Grandgouſier auecques le vice roy quel precepteur l’on luy pourroit bailler, & feut auiſé entre eulx que à ceſt office ſeroit mis Ponocrates, pedaguoge de Eudemon, & que tous enſemble iroient à Paris, pour congnoiſtre quel eſtoit l’eſtude des iouuenceaulx de France pour icelluy temps.

Comment Gargantua fut enuoyé à Paris, & de l’enorme
iument qui le porta, & comment elle deffit
les mouſches bouines de la Bauce. 

Chapitre XVI.

n ceſte meſmes ſaiſon Fayoles, quart roy de Numidie, enuoya du pays de Africque à Grandgouſier vne iument la plus enorme & la plus grande que feut oncques veue, & la plus monſtreuſe, comme aſſez ſçauez que Africque aporte touſiours quelque choſe de noueau.

Car elle eſtoit grande comme ſix Oriflans, & auoit les pieds fenduz en doigtz, comme le cheual de Iules Ceſar, les aureilles ainſi pendentes comme les chieures de Languegoth, & vne petite corne au cul. Au reſte, auoit poil d’alezan touſtade, entreillizé de grizes pommelettes. Mais ſus tout auoit la queue horrible. Car elle eſtoit poy plus poy moins groſſe comme la pile ſainct Mars aupres de Langes : & ainſi quarree, auecques les brancars ny plus ny moins ennicrochez, que ſont les eſpicz au blé.

Si de ce vous eſmerueillez, eſmerueillez vous d’aduantaige de la queue des beliers de Scythie : que peſoit plus de trente liures, & des moutons de Surie, eſquelz fault (ſi Tenaud dict vray) affuſter vne charrette au cul, pour la porter, tant elle eſt longue & peſante. Vous ne l’auez pas telle, vous aultres paillards de plat pays. Et fut amenee par mer, en troys carracques & vn brigantin, iuſques au port de Olone en Thalmondoys.

Lors que Grandgouſier la veit, Voicy (diſt il) bien le cas pour porter mon filz à Paris. Or ça, de par dieu, tout yra bien. Il ſera grand clerc on temps aduenir. Si n’eſtoient meſſieurs les beſtes, nous viurions comme clercs.

Au lendemain apres boyre (comme entendez) prindrent chemin Gargantua, ſon precepteur Ponocrates, & ſes gens, enſemble eulx Eudemon le ieune paige. Et par ce que c’eſtoit en temps ſerain & bien attrempé, ſon pere luy feiſt faire des botes fauues : Babin les nomme brodequins.

Ainſi ioyeuſement paſſerent leur grand chemin, & touſiours grand chere : iuſques au deſſus de Orleans.

Au quel lieu eſtoit vne ample foreſt de la longueur de trente & cinq lieues, & de largeur dix & ſept, ou enuiron. Icelle eſtoit horriblement fertile & copieuſe en mouſches bouines & freſlons, de ſorte que c’eſtoit vne vraye briguanderye pour les pauures iumens, aſnes & cheuaulx. Mais la iument de Gargantua vengea honneſtement tous les oultrages en icelle perpetrees ſur les beſtes de ſon eſpece par vn tour duquel ne ſe doubtoient mie.

Car ſoubdain qu’ilz feurent entrez en la dicte foreſt : & que les freſlons luy eurent liuré l’aſſault, elle deſguaina ſa queue : & ſi bien s’eſcarmouſchant les eſmoucha qu’elle en abatit tout le boys, à tord, à trauers, deçà, de là, par cy, par là, de long, de large, deſſus, deſſoubz, abatoit boys comme vn fauſcheur faict d’herbes. En ſorte que depuis n’y eut ne boys ne freſlons, mais feuſt tout le pays reduict en campaigne.

Quoy voyant, Gargantua y print plaiſir bien grand ſans aultrement s’en vanter. Et diſt à ſes gens. Ie trouue beau ce. Dont fut depuis appellé ce pays la Beauce : mais tout leur deſieuner feut par baiſler. En memoire de quoy encores de preſent les Gentilz hommes de Beauce deſieunent de baiſler, & s’en trouuent fort bien & n’en crachent que mieulx.

Finablement arriuerent à Paris. Auquel lieu ſe refraiſchit deux ou troys iours, faiſant chere lye auecques ſes gens, & s’enqueſtant quelz gens ſçauans eſtoient pour lors en ville : & quel vin on y beuuoit.

Comment Gargantua paya ſa bien venue es Pariſiens,
& comment il print les groſſes cloches
de l’egliſe Noſtre Dame. 

Chapitre XVII.

velqves iours apres qu’ilz ſe feurent refraichiz il viſita la ville : & fut veu de tout le monde en grande admiration. Car le peuple de Paris eſt tant ſot, tant badault, & tant inepte de nature, qu’vn baſteleur, vn porteur de rogatons, vn mulet auecques ſes cymbales, vn vielleuz au mylieu d’vn carrefour aſſemblera plus de gens, que ne feroit vn bon preſcheur euangelicque.

Et tant moleſtement le pourſuuyuirent, qu’il feut contrainct ſoy repoſer ſuz les tours de l’egliſe noſtre dame. Au quel lieu eſtant, & voyant tant de gens, à l’entour de ſoy, diſt clerement :

Ie croy que ces marroufles voulent que ie leurs paye icy ma bien venue & mon proficiat. C’eſt raiſon. Ie leur voys donner le vin. Mais ce ne ſera que par rys.

Lors en ſoubriant deſtacha ſa belle braguette, & tirant ſa mentule en l’air les compiſſa ſi aigrement, qu’il en noya deux cens ſoixante mille quatre cens dix & huyt. Sans les femmes & petiz enfans.

Quelque nombre d’iceulx euada ce piſſefort à legiereté des pieds. Et quand furent au plus hault de l’vniuerſité, ſuans, touſſans, crachans, & hors d’halene, commencerent à renier & iurer, les vngs en cholere, les aultres par rys. Carymary, Carymara, par ſaincte Mamye, nous ſon baignez par rys, dont fut depuis la ville nommee Paris, laquelle au parauant on appelloit Leucece, comme diſt Strabo lib. iiij. C’eſt à dire en Grec, Blanchette, pour les blanches cuiſſes des dames dudict lieu. Et par autant que à ceſte nouuelle impoſition du nom tous les aſſiſtans iurerent chaſcun les ſaincts de ſa paroiſſe : les Pariſiens, qui ſont faictz de toutes gens & toutes pieces, ſont par nature & bons iureurs & bons iuriſtes, & quelque peu oultrecuydez. Dont eſtime Ioaninus de Barranco, Libro, de copioſitate reuerentiarum, que ſont dictz Parrheſiens en Greciſme, c’eſt à dire fiers en parler.

Ce faict, conſidera les groſſes cloches que eſtoient eſdictes tours : & les feiſt ſonner bien harmonieuſement. Ce que faiſant luy vint en penſee qu’elles ſeruiroient bien de campanes au coul de ſa iument, laquelle il vouloit renuoier à ſon pere toute chargee de froumaiges de Brye & de harans frays. De faict, les emporta en ſon logis.

Ce pendent vint vn commandeur iambonnier de ſainct Antoine, pour faire ſa queſte ſuille : lequel pour ſe faire entendre de loing, & faire trembler le lard au charnier, les voulut emporter furtiuement. Mais par honneſteté les laiſſa, non par ce qu’elles eſtoient trop chauldes, mais par ce qu’elles eſtoient quelque peu trop peſantes à la portee. Cil ne fut pas celluy de Bourg. Car il eſt trop de mes amys.

Toute la ville feut eſmeue en ſedition, comme uous ſçauez que à ce ilz ſont tant faciles, que les nations eſtranges s’eſbahiſſent de la patience des Roys de France, leſquelz aultrement par bonne iuſtice ne les refrenent : veuz les inconueniens qui en ſortent de iour en iour. Pleuſt à dieu, que ie ſceuſſe l’officine en laquelle ſont forgez ces chiſmes & monopoles, pour les mettre en euidence es confraries de ma paroiſſe. Croyez que le lieu auquel conuint le peuple tout folfré & habaliné feut Neſle ou lors eſtoit, maintenant n’eſt plus, l’oracle de Lucece. Là feut propoſé le cas, & remonſtré l’inconuenient des cloches tranſportees.

Apres auoir bien ergoté pro & contra, feut conclud en Baralipton, que l’on enuoyroit le plus vieux & ſuffiſant de la faculté vers Gargantua pour luy remonſtrer l’horrible inconuenient de la perte d’icelles cloches. Et nonobſtant la remonſtrance d’aulcuns de l’vniuerſité, qui alleguoient que ceſte charge mieulx competoit à vn orateur, que à vn Sophiſte, feut à ceſt affaire eſleu noſtre maiſtre Ianotus de Bragmardo.

Comment Ianotus de Bragmardo feut enuoyé pour
recouurer de Gargantua les groſſes cloches. 

Chapitre XVIII.

aistre Ianotus, tondu à la Ceſarine, veſtu de ſon lyripipion à l’antique, & bien antidoté l’eſtomac de coudignac de four & eau beniſte de caue, ſe tranſporta au logis de Gargantua, touchant dauant ſoy troys vedeaulx à rouge muzeau, & trainant apres cinq ou ſix maiſtres inertes, bien crottez à profit de meſnaige.

A l’entree les rencontra Ponocrates : & eut frayeur en ſoy, les voyant ainſi deſguiſez, & penſoit que feus ſent quelques maſques hors du ſens. Puis s’enqueſta à quelqu’vn des dictz maiſtres inertes de la bande, que queroit ceſte mommerie. Il luy feut reſpondu qu’ilz demandoient les cloches leurs eſtre rendues.

Soubdain ce propos entendu, Ponocrates courut dire les nouuelles à Gargantua : affin qu’il feuſt preſt de la reſponce, & deliberaſt ſur le champ ce que eſtoit de faire. Gargantua, admoneſté du cas, appella à part Ponocrates ſon precepteur, Philotomie ſon maiſtre d’hoſtel, Gymnaſte ſon eſcuyer, & Eudemon, & ſommairement confera auecques eulx ſus ce que eſtoit tant à faire que à reſpondre.

Tous feurent d’aduis que on les menaſt au retraiſt du goubelet, & là on les feiſt boyre ruſtrement, & affin que ce touſſeux n’entraſt en vaine gloire pour à ſa requeſte auoir rendu les cloches, l’on mandaſt, cependent qu’il chopineroit, querir le Preuoſt de la ville, le Recteur de la faculté, le vicaire de l’egliſe : eſquelz, dauant que le Sophiſte euſt propoſé ſa commiſſion, l’on deliureroit les cloches. Apres ce, iceulx preſens, l’on oyroit ſa belle harangue. Ce que fut faict, & les ſuſdictz arriuez, le Sophiſte feut en plene ſalle introduict, & commença ainſi que s’enſuit, en touſſant.

La harangue de maiſtre Ianotus de Bragmardo, faicte
à Gargantua pour recouurer les cloches. 

Chapitre XIX.

hen, hen, hen, Mna dies, Monſieur, Mna dies. Et vobis, Meſſieurs. Ce ne ſeroyt que bon que nous rendiſſiez noz cloches, car elles nous font bien beſoing. Hen, hen, haſch. Nous en auions bien aultreſfoys refuſé de bon argent de ceulx de Londres en Cahors, ſy auions nous de ceulx de Bourdeaulx en Brye, qui les vouloient achapter pour la ſubſtantificque qualité de la complexion elementaire que eſt intronificquee en la terreſterité de leur nature quidditatiue pour extraneizer les halotz & les turbines ſuz noz vignes, vrayement non pas noſtres, mais d’icy aupres. Car, ſi nous perdons le piot, nous perdons tout, & ſens & loy. Si vous nous les rendez à ma requeſte, ie y guaigneray ſix pans de ſaulcices, & vne bonne paire de chauſſes, que me feront grant bien à mes iambes, ou ilz ne me tiendront pas promeſſe. Ho par Dieu, Domine, vne pair de chauſſes eſt bon. Et vir ſapiens non abhorrebit eam. Ha, ha, il n’a pas pair de chauſſes qui veult, ie le ſçay bien quant eſt de moy. Aduiſez, Domine : il y a dixhuyt iours que ie ſuis à matagraboliſer ceſte belle harangue. Reddite que ſunt Ceſaris Ceſari, & que ſunt dei deo. Ibi iacet lepus.

Par ma foy, Domine, ſi voulez ſouper auecques moy in camera, par le corps Dieu, charitatis, nos faciemus bonum cherubin. Ego occidi vnum porcum, & ego habet bon vino. Mais de bon vin on ne peult faire mauluais latin.

Or ſus, de parte dei, date nobis clochas noſtras. Tenez, ie vous donne de par la faculté vng ſermones de Vtino que vtinam vous nous baillez nos cloches, Vultis etiam pardonos ? Per diem vos habebitis, & nihil poyabitis.

O Monſieur, Domine, clochidonnaminor nobis. Dea, eſt bonum vrbis. Tout le monde s’en ſert. Si voſtre iument s’en trouue bien, auſſi faict noſtre faculté, que comparata eſt iumentis inſipientibus, & ſimilis facta eſt eis, pſalmo neſcio quo, ſi l’auoys ie bien quotté en mon paperat, & eſt vnum bonum Achilles, hen, hen, ehen, haſch.

Ça ie vous prouue que me les doibuez bailler. Ego ſic argumentor.

Omnis clocha clochabilis, in clocherio clochando, clochans clochatiuo, clochare facit clochabiliter clochantes. Pariſius habet clochas. Ergo gluc, ha, ha, ha. C’eſt parlé cela. Il eſt in tertio prime en Darii ou ailleurs. Par mon ame, i’ay veu le temps que ie faiſois diables de arguer. Mais de preſent ie ne fais plus que reſuer. Et ne me fault plus dorenauant que bon vin, bon lict, le dos au feu, le ventre à table, & eſcuelle bien profonde.

Hay, domine, ie vous pry, in nomine patris & filii & ſpiritus ſancti, Amen, que vous rendez noz cloches : & Dieu vous guard de mal, & noſtre dame de ſanté, qui vivit & regnat per omnia ſecula ſeculorum, Amen. Hen, haſch, haſch, grenhenhaſch.

Verum enim vero quando quidem dubio procul. Edepol quoniam ita certe meus deus fidus, vne ville ſans cloches eſt comme vn aueugle ſans baſton, vn aſne ſans cropiere, & vne vache ſans cymbales. Iuſques à ce que nous les ayez rendues nous ne ceſſerons de crier apres vous, comme vn aueugle qui a perdu ſon baſton, de braiſler, comme vn aſne ſans cropiere, & de bramer, comme vne vache ſans cymbales.

Vn quidam latiniſateur demourant pres l’Hoſtel Dieu, diſt vne foys, allegant l’autorité d’vng Taponnus, ie faulx, c’eſtoit Pontanus, poete ſeculier, qu’il deſiroit qu’elles feuſſent de plume & le batail feuſt d’vne queue de renard : pource qu’elles luy engendroient la chronique aux tripes du cerueau, quand il compoſoit ſes vers carminiformes. Mais nac petitin petetac, ticque, torche, lorne, il feut declairé hereticque. Nous les faiſons comme de cire. Et plus n’en dict le depoſant. Valete & plaudite. Calepinus recenſui.

Comment le Sophiſte emporta ſon drap, & comment
il eut proces contre les aultres maiſtres. 

Chapitre XX.

e Sophiſte n’eut ſi touſt acheué que Ponocrates & Eudemon s’eſclafferent de rire tant profondement, que en cuiderent rendre l’ame à Dieu, ne plus ne moins que Craſſus, voyant vn aſne couillart qui mangeoit des chardons, & comme Philemon, voyant vn aſne qui mangeoit les figues qu’on auoit apreſté pour le diſner, mourut de force de rire. Enſemble eulx, commença rire Maiſtre Ianotus, à qui mieulx mieulx, tant que les larmes leurs venoient es yeulx, par la vehemente concution de la ſubſtance du cerueau : à laquelle furent exprimees ces humiditez lachrymales, & tranſcoullees iouxte les nerfz optiques. En quoy par eulx eſtoyt Democrite heraclitizant & Heraclyte democritizant repreſenté.

Ces rys du tout ſedez, conſulta Gargantua auecques ſes gens ſur ce qu’eſtoit de faire. Là feut Ponocrates d’aduis qu’on feiſt reboyre ce bel orateur. Et veu qu’il leurs auoit donné de paſſetemps & plus faict rire que n’euſt Songecreux, qu’on luy baillaſt les dix pans de ſaulcice mentionnez en la ioyeuſe harangue, auecques vne paire de chauſſes, troys cens de gros boys de moulle, vingt & cinq muitz de vin, vn lict, à triple couche de plume anſerine, & vne eſcuelle bien capable & profonde, leſquelles diſoit eſtre à ſa vieilleſſe neceſſaires.

Le tout fut faiſt ainſi que auoit eſté deliberé, excepté que Gargantua, doubtant que on ne trouuaſt à l’heure chauſſes commodes pour ſes iambes : doubtant auſſy de quelle façon mieulx duyroient audict orateur, ou à la martingualle qui eſt vn pont leuis de cul, pour plus aiſement fianter, ou à la mariniere pour mieulx ſoulaiger les roignons, ou à la Souice pour tenir chaulde la bedondaine, ou à queue de merluz de peur d’eſchauffer les reins : luy feiſt liurer ſept aulnes de drap noir, & troys de blanchet pour la doubleure. Le boys feut porté par les guaingnedeniers, les maiſtres es ars porterent les ſaulcices & eſcuelles. Maiſtre Ianot voulut porter le drap.

Vn deſdictz maiſtres, nommé Maiſtre Iouſſe Bandouille, luy remonſtroit que ce n’eſtoit honeſte ny decent ſon eſtat, & qu’il le baillaſt à quelq’vn d’entre eulx.

Ha (diſt Ianotus) Baudet, Baudet, tu ne concluds poinct in modo & figura. Voylà de quoy ſeruent les ſuppoſitions & parua logicalia. Panus pro quo ſupponit ? Confuſe (diſt Bandouille) & diſtributiue. Ie ne te demande pas (diſt Ianotus), Baudet, quo modo ſupponit, mais pro quo : c’eſt Baudet, pro tibiis meis. Et pour ce le porteray ie egomet, ſicut ſuppoſitum portat adpoſitum. Ainſi l’emporta en tapinois, comme feiſt Patelin ſon drap.

Le bon feut quand le touſſeux, glorieuſement, en plein acte tenu chez les Mathurins, requiſt ſes chauſſes & ſaulcices : car peremptoirement luy feurent deniez, par autant qu’il les auoit eu de Gargantua, ſelon les informations ſur ce faictes. Il leurs remonſtra que ce auoit eſté de gratis & de ſa liberalité, par laquelle ilz n’eſtoient mie abſoubz de leurs promeſſes.

Ce nonobſtant, luy fut reſpondu qu’il ſe contentaſt de raiſon, & que aultre bribe n’en auroit.

Raiſon ? (diſt Ianotus), nous n’en vſons poinct ceans. Traiſtres malheureux, vous ne valez rien. La terre ne porte gens plus meſchans que vous eſtes, ie le ſçay bien : ne clochez pas deuant les boyteux. I’ai exercé la meſchanceté auecques vous. Par la ratte Dieu, ie aduertiray le Roy des enormes abus que ſont forgez ceans, & par voz mains & meneez. Et que ie ſoye ladre s’il ne vous faict tous vifz bruſler comme bougres, traiſtres, hereticques & ſeducteurs, ennemys de dieu & de vertus.

A ces motz, prindrent articles contre luy, luy, de l’aultre coſté, les feiſt adiourner. Somme, le proces fut retenu par la court, & y eſt encores. Les magiſtres, ſur ce poinct, feirent veu de ne ſoy deſcroter, maiſtre Ianot, auecques ſes adherens feiſt veu de ne ſe mouſcher, iuſques à ce qu’en feuſt dict par arreſt definitif.

Par ces veuz ſont iuſques à preſent demourez & croteux & morueux, car la court n’a encores bien grabelé toutes les pieces. L’arreſt ſera donné es prochaines Calendes Grecques. C’eſt à dire : iamais. Comme vous ſçauez qu’ilz font plus que nature & contre leurs articles propres. Les articles de Paris chantent que dieu ſeul peult faire choſes infinies. Nature rien ne faict immortel : car elle mect fin & periode à toutes choſes par elle produictes. Car omnia orta cadunt, %c. Mais ces aualleurs de frimars font les proces dauant eux pendens & infiniz, & immortelz. Ce que faiſans, ont donné lieu & verifié le dict de Chilon Lacedemonien, conſacré en Delphes, diſant miſere eſtre compaigne de proces & gens playdoiens miſerables. Car plus toſt ont fin de leur vie que de leur droict pretendu.

L’eſtude de Gargantua, ſelon la diſcipline
de ſes precepteurs Sophiſtes. 

Chapitre XXI.

es premiers iours ainſi paſſez & les cloches remiſes en leur lieu, les citoyens de Paris, par recongnoiſſance de ceſte honneſteté, ſe offrirent d’entretenir & nourrir ſa iument tant qu’il luy plairoit. Ce que Gargantua print bien à gré. Et l’enuoyerent viure en la foreſt de Biere. Ie croy qu’elle n’y ſoyt plus maintenant.

Ce faict, voulut de tout ſon ſens eſtudier à la diſcretion de Ponocrates, mais icelluy, pour le commencement, ordonna qu’il feroit à ſa maniere accouſtumee : affin d’entendre par quel moyen, en ſi long temps, ſes antiques precepteurs l’auoient rendu tant fat, niays & ignorant.

Il diſpenſoit doncques ſon temps en telle façon, que ordinairement il s’eſueilloit entre huyt & neuf heures, feuſt iour ou non : ainſi l’auoient ordonné ſes regens antiques, alleguans ce que dict Dauid : Vanum eſt vobis ante lucem ſurgere.

Puis ſe guambayoit, penadoit, & paillardoit parmy le lict quelque temps pour mieulx eſbaudir ſes eſperitz animaulx, & ſe habiloit ſelon la ſaiſon, mais voluntiers portoit il vne grande & longue robbe de groſſe frize fourree de renards : apres ſe peignoit du peigne de Almain, c’eſtoit des quatre doigtz & le poulce. Car ſes precepteurs diſoient que ſoy aultrement pigner, lauer, & nettoyer eſtoit perdre temps en ce monde.

Puis fiantoit, piſſoyt, rendoyt ſa gorge, rottoit, pettoyt, baiſloyt, crachoyt, touſſoyt, ſangloutoyt, eſternuoit, & ſe moruoyt en archidiacre, & deſieunoyt pour abatre la rouzee & mauluais aer : belles tripes frites, belles charbonnades, beaulx iambons, belles cabirotades & forces ſoupes de prime.

Ponocrates luy remonſtroit que tant ſoubdain ne debuoit repaiſtre au partir du lict, ſans auoir premierement faict quelque exercice. Gargantua reſpondit. Quoy ? N’ay ie faict ſuffiſant exercice ? Ie me ſuis vaultré ſix ou ſept tours parmi le lict dauant que me leuer. Ne eſt ce aſſez ? Le pape Alexandre ainſi faiſoit, par le conſeil de ſon medicin Iuif : & veſquit iuſques à la mort en deſpit des enuieux : mes premiers maiſtres me y ont acouſtumé, diſans que le deſieuner faiſoit bonne memoire, pour tant y beuuoient les premiers. Ie m’en trouue fort bien & n’en diſne que mieulx.

Et me diſoit Maiſtre Tubal (qui feut premier de ſa licence à Paris) que ce n’eſt tout l’aduantaige de courir bien touſt, mais bien de partir de bonne heure : auſſi n’eſt ce la ſanté totale de noſtre humanité boyre à tas, à tas, à tas, comme canes, mais ouy bien de boyre matin.

Vnde verſus

Leuer matin n’eſt poinct bon heur,
Boire matin eſt le meilleur.

Apres auoir bien à poinct deſieuné, alloit à l’egliſe, & luy pourtoit on dedans vn grand penier vn gros breuiaire empantophlé, peſant, tant en greſſe que en fremoirs & parchemin, poy plus poy moins, vnze quintaulx ſix liures. Là oyoit vingt & ſix ou trente meſſes, ce pendent venoit ſon diſeur d’heures en place empaletocqué comme vne duppe, & treſbien antidoté ſon alaine à force ſyrop vignolat. Auecques icelluy marmonnoit toutes ces kyrielles : & tant curieuſement les eſpluchoit qu’il n’en tomboit vn ſeul grain en terre.

Au partir de l’egliſe, on luy amenoit ſur vne traine à beufz vn faratz de patenoſtres de Sainct Claude, auſſi groſſes chaſcune qu’eſt le moulle d’vn bonnet, et, ſe pourmenant par les cloiſtres, galeries ou iardin, en diſoit plus que ſeze hermites.

Puis eſtudioit quelque meſchante demye heure, les yeulx aſſis deſſus ſon liure, mais (comme dict le Comicque) ſon ame eſtoit en la cuyſine.

Piſſant doncq plein vrinal, ſe aſſeoyt à table. Et par ce qu’il eſtoit naturellement phlegmaticque, commençoit ſon repas par quelques douzeines de iambons, de langues de beuf fumees, de boutargues, d’andouilles, & telz aultres auant coureurs de vin.

Ce pendent quatre de ſes gens luy gettoient en la bouche, l’vn apres l’aultre, continuement, mouſtarde à pleines palerees. Puis beuuoit vn horrificque traict de vin blanc pour luy ſoulaiger les roignons. Apres, mangeoit, ſelon la ſaiſon, viandes à ſon appetit, & lors ceſſoit de manger quand le ventre luy tiroit.

A boyre n’auoit poinct fin ny canon, car il diſoit que les metes & bournes de boyre eſtoient quand, la perſonne beuuant, le liege de ſes pantoufles enfloit en hault d’vn demy pied.

vis, tout lordement grignotant d’vn tranſon de graces, ſe lauoit les mains de vin frais, s’eſcuroit les dens auec vn pied de porc & deuiſoit ioyeuſement auec ſes gens : puis le verd eſtendu l’on deſployoit force chartes, force dez, & renfort de tabliers. Là iouoyt,

Au flux

A la condemnade

A la prime

A la charte virade

A la vole

Au maucontent

A la pille

Au lanſquenet

A la triumphe

Au cocu

A la picardie

A qui a ſi parle

Au cent

A pille, nade, iocque, fore

A l’eſpinay

A mariaige

A la malheureuſe

Au gay

Au fourby

A l’opinion

A paſſe dix

A qui faict l’vng faict l’aultre

A trente & vng

A pair & ſequence

A la ſequence

A troys cens

Au luettes

Au malheureux

Au tarau

A coquinbert qui gaigne perd

Aux pingres

A la bille

Au beliné

Au ſauatier

Au torment

Au hybou

A la ronfle

Au dorelot du lieure

Au glic

A la tirelitantaine

Aux honneurs

A cochonnet va deuant

A la mourre

Aux pies

Aux eſchetz

A la corne

Au renard

Au beuf violé

Au marelles

A la cheueche

Au vaſches

A ie te pinſe ſans rire

A la blanche

A picoter

A la chance

A deferrer l’aſne

A trois dez

A laiau tru

Au tables

Au bourry bourry zou

A la nicnocque

A ie m’aſſis

Au lourche

A la barbe d’oribus

A la renette

A la bouſquine

Au barignin

A tire la broche

Au trictrac

A la boutte foyre

A toutes tables

A compere, preſtez moy voſtre ſac

Au tables rabatues

Au reniguebieu

A la couille de belier

Au forcé

A boute hors

Aux dames

A figues de Marſeille

A la babou

A la mouſque

A primus ſecundus

A l’archer tru

Au pied du couſteau

A eſcorcher le renard

Aux clefz

A la ramaſſe

Au franc du carreau

Au croc madame

A pair ou non

A vendre l’auoine

A croix ou pille

A ſouffler le charbon

Aux martres

Au reſponſailles

Au iuge vif, & iuge mort

A cline muzete

A tirer les fers du four

Au picquet

Au fault villain

A la blancque

Aux cailleteaux

Au furon

Au boſſu aulican

A la ſeguete

A ſainct trouué

Au chaſtelet

A pinſe morille

A la rengee

Au poirier

A la fouſſete

A pimpompet

Au ronflart

Au triori

A la trompe

Au cercle

Au moyne

A la truye

Au tenebry

A ventre contre ventre

A l’eſbahy

Aux combes

A la ſoulle

A la vergette

A la nauette

Au palet

A feſſart

Au i’en ſuis

Au ballay

A foucquet

A ſainct Coſme, ie te viens adorer

Aux quilles

Au rapeau

A eſcharbot le brun

A la boulle plate

A ie vous prens ſans verd

Au vireton

A bien & beau s’en va quareſme

Au picquarome

A rouchemerde

Au cheſne forchu

A angenart

Au cheuau fondu

A la courte boulle

A la queue au loup

A la grieſche

A pet en gueulle

A la recoquillette

A Guillemin ballie my ma lance

Au caſſepot

A montalent

A la brandelle

A la pyrouete

Au treſeau

Aux ionchees

Au bouleau

Au court baſton

A la mouſche

Au pyreuollet

A la migne, migne beuf

Au propous

A la cheueche

A neuf mains

Aux eſcoublettes enraigees

Au chapifou

A la beſte morte

Aux pontz cheuz

A monte monte l’eſchelette

A colin bridé

Au pourceau mory

A la grolle

A cul ſallé

Au cocquantin

Au pigonnet

A Colin maillard

Au tiers

A myrelimofle

A la bouree

A mouſchart

Au fault du buiſſon

Au crapault

A croyzer

A la croſſe

A la cutte cache

Au piſton

A la maille bourſe en cul

Au bille boucquet

Au nid de la bondree

Aux roynes

Au paſſauant

Aux meſtiers

A la figue

A teſte à teſte becheuel

A pillemouſtarde

Au pinot

Au petarrades

A male mort

A cambos

Aux croquinolles

A la recheute

A lauer la coiffe ma dame

Au picandeau

Au beluſteau

A crocqueteſte

A ſemer l’auoyne

A la grolle

A briffault

A la grue

Au molinet

A taillecoup

A defendo

Aux nazardes

A la vireuouſte

Aux allouettes

A la bacule

Aux chinquenaudes

Au laboureur

Apres auoir bien ioué, ſeſſé, paſſé & beluté temps, conuenoit boire quelque peu, c’eſtoient vnze peguadz pour homme, & ſoubdain apres bancqueter, c’eſtoit ſus vn beau banc ou en beau plein lict s’eſtendre & dormir deux ou troys heures ſans mal penſer, ny mal dire.

Luy eſueillé ſecouoit vn peu les aureilles : ce pendent eſtoit apporté vin frais, là beuuoyt mieulx que iamais.

Ponocrates luy remonſtroit que c’eſtoit mauuaiſe diete ainſi boyre apres dormir. C’eſt (reſpondiſt Gargantua) la vraye vie des peres. Car de ma nature ie dors ſallé : & le dormir m’a valu autant de iambon.

Puis commençoit eſtudier quelque peu, & patenoſtres en auant, pour leſquelles mieulx en forme expedier montoit ſus vne vieille mulle, laquelle auoit ſeruy neuf Roys : ainſi marmotant de la bouche & dodelinant de la teſte, alloit veoir prendre quelque connil aux filletz.

Au retour ſe tranſportoit en la cuyſine pour ſçauoir quel rouſt eſtoit en broche.

Et ſouppoit treſbien par ma conſcience, & voluntiers conuioit quelques beuueurs de ſes voiſins, auec leſquelz, beuuant d’autant, comptoient des vieux iuſques es nouueaulx.

Entre aultres auoit pour domeſticques les ſeigneurs du Fou, de Gouruille, de Grignault & de Marigny.

Apres ſoupper venoient en place les beaux euangiles de boys, c’eſt à dire force tabliers, ou le beau flux, vn, deux, troys, ou à toutes reſtes pour abreger, ou bien alloient voit les garſes d’entour, & petitz bancquetz parmy, collations & arriere collations. Puis dormoit ſans deſbrider iuſques au lendemain huict heures.

vand Ponocrates congneut la vitieuſe maniere de viure de Gargantua, delibera aultrement le inſtituer en lettres, mais pour les premiers iours le tolera, conſiderant que nature ne endure mutations ſoubdaines ſans grande violence.

Pour doncques mieulx ſon œuure commencer, ſupplia vn ſçauant medicin de celluy temps, nommé maiſtre Theodore : à ce qu’il conſideraſt ſi poſſible eſtoit remettre Gargantua en meilleure voye. Lequel le purgea canonicquement auec Elebore de Anticyre, & par ce medicament luy nettoya toute l’alteration & peruerſe habitude du cerueau. Par ce moyen auſſi Ponocrates luy feiſt oublier tout ce qu’il auoit apris ſoubz ſes antiques precepteurs, comme faiſoit Timothé à ſes diſciples qui auoient eſté inſtruictz ſoubz aultres muſiciens.

Pour mieulx ce faire, l’introduiſoit es compaignies des gens ſçauans que là eſtoient, à l’emulation deſquelz luy creuſt l’eſperit & le deſir de eſtudier aultrement & ſe faire valoir.

Apres en tel train d’eſtude le miſt qu’il ne perdoit heure quelconques du iour : ains tout ſon temps conſommoit en lettres & honeſte ſçauoir.

Se eſueilloit doncques Gargantua enuiron quatre heures du matin. Ce pendent qu’on le frotoit, luy eſtoit leue quelque pagine de la diuine eſcripture haultement & clerement, auec pronunciation competente à la matiere, & à ce eſtoit commis vn ieune paige, natif de Baſché, nommé Anagnoſtes. Selon le propos & argument de ceſte leçon ſouuenteſfoys ſe adonnoit à reuerer, adorer, prier & ſupplier le bon Dieu : duquel la lecture monſtroit la maieſté & iugemens merueilleux.

Puis alloit es lieux ſecretz faite excretion des digeſtions naturelles. Là ſon precepteur repetoit ce que auoit eſté leu : luy expoſant les poinctz plus obſcurs & difficiles.

Eulx retornans, conſideroient l’eſtat du ciel, ſi tel eſtoit comme l’auoient noté au ſoir precedent : & quelz ſignes entroit le ſoleil, auſſi la lune, pour icelle iournee.

Ce faict, eſtoit habillé, peigné, teſtonné, accouſtré & parfumé, durant lequel temps on luy repetoit les leçons du iour d’auant. Luy meſmes les diſoit par cueur : & y fondoit quelque cas practicques & concernens l’eſtat humain, leſquelz ilz eſtendoient aulcunes foys iuſques deux ou troys heures, mais ordinairement ceſſoient lors qu’il eſtoit du tout habillé.

Puis par troys bonnes heures luy eſtoit faicte lecture.

Ce faict, yſſoient hors, touſiours conferens des propoz de la lecture : & ſe deſportoient en Bracque ou es prez, & iouoient à la balle, à la paulme, à la pile trigone, galentement ſe exercens les corps comme ilz auoient les ames auparauant exercé.

Tout leur ieu n’eſtoit qu’en liberté, car ilz laiſſoient la partie quant leur plaiſoit & ceſſoient ordinairement lors que ſuoient parmy le corps, ou eſtoient aultrement las. Adoncq eſtoient tres bien eſſuez & frottez, changeoient de chemiſe : & doulcement ſe pourmenans alloient veoir ſy le diſner eſtoit preſt. Là attendens, recitoient clerement & eloquentement quelques ſentences retenues de la leçon.

Ce pendent monſieur l’appetit venoit, & par bonne oportunité s’aſſeoient à table.

Au commencement du repas eſtoit leue quelque hiſtoire plaiſante des anciennes proueſſes, iuſques à ce qu’il euſt prins ſon vin. Lors (ſi bon ſembloit) on continuoit la lecture : ou commenceoient à diuiſer ioyeuſement enſemble, parlans, pour les premiers moys, de la vertus, proprieté, efficace & nature de tout ce que leur eſtoit ſeruy à table. Du pain, du vin, de l’eau, du ſel, des viandes, poiſſons, fruictz, herbes, racines, & de l’apreſt d’icelles. Ce que faiſant, aprint en peu de temps tous les paſſaiges à ce competens en Pline, Athené, Dioſcorides, Iullius pollux, Galen, Porphyre, Opian, Polybe, Heliodore, Ariſtoteles, Ælian & aultres. Iceulx propos tenus, faiſoient ſouuent pour plus eſtre aſſeurez, apporter les liures ſuſdictz à table. Et ſi bien & entierement retint en ſa memoire les choſes dictes, que pour lors n’eſtoit medicin qui en ſceuſt à la moytié tant comme il faiſoit.

Apres, deuiſoient des leçons leues au matin, & paracheuant leur repas par quelque confection de cotoniat, s’ecouroit les dens auecques vn trou de lentiſce, ſe lauoit les mains & les yeulx de belle eaue fraiſche : & rendoient graces à Dieu par quelques beaulx canticques faictz à la louange de la munificence & benignité diuine. Ce faict, on apportoit des chartes, non pour iouer, mais pour y apprendre mille petites gentilleſſes & inuentions nouuelles. Leſquelles toutes yſſoient de Arithmetique.

En ce moyen entra en affection de icelle ſcience numerale, & tous les iours, apres diſner & ſouper, y paſſoit temps auſſi plaiſantement qu’il ſouloit en dez ou es chartes. A tant, ſceut d’icelle & theoricque, & practicque, ſi bien que Tunſtal Angloys, qui en auoit amplement eſcript, confeſſa que vrayement, en comparaiſon de luy, il n’y entendoit que le hault Alemant.

Et non ſeulement d’icelle, mais des aultres ſciences mathematicques, comme Geometrie, Aſtronomie & Muſicque. Car attendens la concoction & digeſtion de ſon paſt, ilz faiſoient mille ioyeux inſtrumens & figures Geometricques, & de meſmes pratiquoient les canons Aſtronomicques. Apres, ſe eſbaudiſſoient à chanter muſicalement à quatre & cinq parties, ou ſus vn theme à plaiſir de gorge.

Au reguard des inſtrumens de muſicque, il aprint iouer du luc, de l’eſpinette, de la harpe, de la flutte de Alemant & à neuf trouz, de la viole & de la ſacqueboutte.

Ceſte heure ainſi employee, la digeſtion paracheuee, ſe purgoit des excremens naturelz : puis ſe remettoit à ſon eſtude principal par troys heures ou d’auantaige : tant à repeter la lecture matutinale que à pourſuyure le liure entreprins, que auſſi à eſcripre & bien traire & former les antiques & Romaines lettres.

Ce faict, yſſoient hors leur hoſtel : auecques eulx vn ieune gentilhomme de Touraine nommé l’eſcuyer Gymnaſte, lequel luy monſtroit l’art de cheualerie.

Changeant doncques de veſtemens monſtoit ſus vn courſier, ſus vn rouſſin, ſus vn genet, ſus vn cheual barbe, cheual legier : & luy donnoit cent quarieres, le faiſoit voltiger en l’air, franchir le foſſé, ſaulter le palys, court tourner en vn cercle, tant à dextre comme à ſeneſtre.

Là rompoit non la lance, car c’eſt la plus grande reſuerye du monde, dire, I’ay rompu dix lances en tournoy ou en bataille : vn charpentier le feroit bien, mais louable gloire eſt d’vne lance auoir rompu dix de ſes ennemys.

De ſa lance doncq aſſeree, verde & roide, rompoit vn huys, enfonçoit vn harnoys, acculoyt vne arbre, enclauoyt vn aneau, enleuoit vne ſelle d’armes, vn aubert, vn gantelet.

Le tout faiſoit armé de pied en cap. Au reguard de fanfarer & faire les petitz popiſmes ſus vn cheual, nul ne le feiſt mieulx que luy. Le voltiger de Ferrare n’eſtoit q’vn ſinge en comparaiſon. Singulierement, eſtoit aprins à ſaulter haſtiuement d’vn cheual ſus l’aultre ſans prendre terre, & nommoit on ces cheuaulx deſultoyres, & des chaſcun couſté, la lance au poing, monter ſans eſtriuiers, & ſans bride guider le cheual à ſon plaiſir, car telles choſes ſeruent à diſcipline militaires.

Vn aultre iour ſes exerceoit à la haſche. Laquelle tant bien coulloyt, tant verdement de tous pics coulloyt, tant ſoupplement aualloit en tailles ronde, qu’il feut paſſé cheualier d’armes en campaigne & en tous eſſays.

Puis branſloit la picque, ſacquoit de l’eſpee à deux mains, de l’eſpee baſtarde, de l’eſpagnole, de la dague & du poignart, armé, non armé, au boucler, à la cappe, à la rondelle.

Couroit le cerf, le cheureuil, l’ours, le dain, le ſanglier, le lieure, la perdrys, le faiſant, l’otarde. Iouoit à la groſſe balle & la faiſoit bondir en l’air, autant du pied que du poing.

Luctoit : couroit, ſaultoit, non à troys pas vn ſault, non à clochepied, non au ſault d’alemant. Car (diſoit Gymnaſte) telz ſaulx ſont inutiles & de nul bien en guerre, mais d’vn ſault perſoit vn fouſſé, volloit ſus vne haye, montoit ſix pas encontre vne muraille & rampoit en ceſte façon à vne feneſtre de la haulteur d’vne lance.

Nageoit en parfonde eau, à l’endroict, à l’enuers, de couſté, de tout le corps, des ſeulz pieds, vne main en l’air, en laquelle tenant vn liure, tranſpaſſoit toute la riuiere de Seine ſans icelluy mouiller, & tyrant par les dens ſon manteau, comme faiſoit Iules Ceſar : puis d’vne main entroit par grande force en baſteau, d’icelluy ſe gettoit de rechief en l’eaue, la teſte premiere, ſondoit le parfond, creuzoyt les rochiers, plongeoit es abymes & goufres. Puis icelluy baſteau tournoit, gouuernoit, menoit haſtiuement, lentement, à fil d’eau, contre cours, le retenoit en pleine eſcluſe, d’vne main le guidoit, de l’aultre s’eſcrimoit auec vn grand auiron, tendoit le vele, montoit au matz par les traictz, bourroit ſus les brancquars, adiouſtoit la bouſſole, contreuentoit les bulines, bendoit le gouuernail.

Iſſant de l’eau, roidement montoit encontre la montaigne, & deualloit auſſi franchement, grauoit es arbres comme vn chat, ſaultoit de l’vne en l’aultre comme vn eſcurieux : abaſtoit les gros rameaulx comme vn aultre Milo : auec deux poignards aſſerez & deux poinſons eſprouuez, montoit au hault d’vne maiſon comme vn rat, deſcendoit puis du hault en bas en telle compoſition des membres que de la cheute n’eſtoit aulcunement greué.

Iectoit le dart, la barre, la pierre, la iaueline, l’eſpieu, la halebarde : enfonceoit l’arc, bandoit es reins les fortes arbaleſtes de paſſe, viſoit de l’arquebouſe à l’œil, affeuſtoit le canon, tyroit à la butte, au papeguay, du bas en mont, d’amont en val, deuant, de couſté, en arriere comme les Parthes.

On luy atachoit vn cable en quelque haulte tour, pendent en terre : par icelluy auecques deux mains montoit, puis deualoit ſy roidement & ſy aſſeurement que plus ne pourriez parmy vn pré bien eguallé.

On luy mettoit vne groſſe perche apoyee a deux arbres, à icelle ſe pendoit par les mains, & d’icelle alloit & venoit ſans des pieds à rien toucher, que à grande courſe on ne l’euſt peu aconcepuoir.

Et, pour ſe exercer le thorax & pulmon, crioit comme tous les diables. Ie l’ouy vne foys appellant Eudemon, depuis la porte ſainct Victor iuſques à Mont martre. Stentor n’eut oncques telle voix a la bataille de Troye.

Et, pour gualentir les nerfz, on luy auoit faict deux groſſes ſaulmones de plomb, chaſcune du poys de huyt mille ſept cens quintaulx, leſquelles il nommoit alteres ; icelles prenoit de terre en chaſcune main & les eleuoit en l’air au deſſus de la teſte, & les tenoit ainſi, ſans ſoy remuer, troys quars d’heure & daduantaige, que eſtoit vne force inimitable.

Iouoit aux barres auecques les plus fors, et, quand le poinct aduenoit, ſe tenoit ſus ſes pieds tant roiddement qu’il ſe abandonnoit es plus aduentureux en cas qu’ilz le feiſſent mouuoir de ſa place, comme iadis faiſoit Milo. A l’imitation duquel auſſi tenoit vne pomme de grenade en ſa main & la donnoit à qui luy pourroit ouſter.

Le temps ainſi employé, luy froté, nettoyé, & refraiſchy d’habillemens, tout doulcement retournoit, et, paſſans par quelques prez ou aultres lieux herbuz, viſitoient les arbres & plantes, les conferens auec les liures des anciens qui en ont eſcript, comme Theophraſte, Dioſcorides, Marinus, Pline, Nicander, Macer & Galen, & en emportoient leurs plenes mains au logis : deſquelles auoit la charge vn ieune page, nommé Rhizotome, enſemble des marrochons, des pioches, cerfouettes, beches, tranches & aultres inſtrumens requis à bien arborizer.

Eulx arriuez au logis, ce pendent qu’on apreſtoit le ſouper, repetoient quelques paſſaiges de ce qu’auoit eſté leu & s’aſſeoient à table.

Notez icy que ſon diſner eſtoit ſobre & frugal, car tant ſeulement mangeoit pour refrener les haboys de l’eſtomach, mais le ſoupper eſtoit copieux & large, car tant en prenoit que luy eſtoit de beſoing à ſoy entretenir & nourrir. Ce que eſt la vraye diete preſcripte par l’art de bonne & ſeure medicine, quoy q’vn tas de badaulx medicins, herſelez en l’officine des ſophiſtes, conſeillent le contraire.

Durant icelluy repas eſtoit continuee la leçon du diſner tant que bon ſembloit : le reſte eſtoit conſommé en bons propous, tous lettrez & vtiles.

Apres graces rendues, ſe adonnoient à chanter muſicalement, à iouer d’inſtrumens harmonieux : ou de ces petitz paſſetemps qu’on faict es chartes, es dez & guobeletz, & là demouroient, faiſans grand chere & s’eſbaudiſſans aulcunes foys iuſques à l’heure de dormir : quelque foys alloient viſiter les compaignies des gens lettrez, ou de gens que euſſent veu pays eſtranges.

En pleine nuict, dauant que ſoy retirer, alloient au lieu de leur logis le plus deſcouuert veoir la face du ciel : & là notoient les cometes, ſy aulcunes eſtoient, les figures, ſituations, aſpectz, oppoſitions & coniunctions des aſtres.

Puis auec ſon precepteur recapituloit briefuement, à la mode des Pythagoricques, tout ce qu’il auoit leu, veu, ſceu, faict, & entendu au decours de toute la iournee.

Si prioient Dieu le createur en l’adorant, & ratifiant leur foy enuers luy, & le glorifiant de ſa bonté immenſe : & luy rendant grace de tout le temps paſſé, ſe recommandoient à ſa diuine clemence pour tout l’aduenir. Ce faict, entroient en leur repous.

Comment Gargantua employoit le temps
quand l’air eſtoit pluuieux. 

Chapitre XXIIII.

’il aduenoit que l’air feuſt pluuieux & intemperé, tout le temps d’auant diſner eſtoit employé comme de couſtume, excepté qu’il faiſoit allumer vn beau & clair feu pour corriger l’intemperie de l’air. Mais apres diſner, en lieu des exercitations, ilz demouroient en la maiſon et, par maniere de Apotherapic s’eſbatoient à boteler du foin, à fendre & ſcier du boys, & à batre les gerbes en la grange. Puys eſtudioient en l’art de paincture & ſculpture, ou reuocquoient en vſage l’anticque ieu des tales ainſi qu’en a eſcript Leonicus, & comme y ioue noſtre bon amy Laſcaris.

En y iouant recoloient les paſſaiges des auteurs anciens eſquelz eſt faicte mention ou prinſe quelque metaphore ſus iceluy ieu. Semblablement ou alloient veoir comment on tiroit les metaulx ou comment on fondoit l’artillerye : ou alloient veoir les lapidaires, orfeures & tailleurs de pierreries, ou les Alchymiſtes & monoyeurs, ou les haulteliſſiers, les tiſſotiers, les velotiers, les horologiers, miralliers, Imprimeurs, organiſtes, tinturiers & aultres telles ſortes d’ouuriers, et, partout donnans le vin, aprenoient & conſideroient l’induſtrie & inuention des meſtiers.

Alloient ouir les leçons publicques, les actes ſolennelz, les repetitions, les declamations, les playdoyez des gentilz aduocatz, les concions des preſcheurs euangeliques.

Paſſoit par les ſalles & lieux ordonnez pour l’eſcrime, & là contre les maiſtres eſſayoit de tous baſtons, & leurs monſtroit par euidence que autant, voyre plus, en ſçauoit que iceulx.

Et au lieu de arboriſer, viſitoient les bouticques des drogueurs, herbiers & apothecaires, & ſoigneuſement conſideroient les fruictz, racines, fueilles, gommes, ſemences, axunges peregrines, enſemble auſſi comment on les adulteroit.

Alloit veoir les baſteleurs, treiectaires & theriacleurs, & conſideroit leurs geſtes, leurs ruſes, leurs ſobreſſaulx & beau parler : ſingulierement de ceulx de Chaunys en Picardie, car ilz ſont de nature grands iaſeurs & beaulx bailleurs de bailliuernes en matiere de cinges verds.

Eulx retournez pour ſoupper, mangeoient plus ſobrement que es aultres iours & viandes plus deſiccatiues & extenuantes : affin que l’intemperie humide de l’air, communicqué au corps par neceſſaire confinité, feuſt par ce moyen corrigee, & ne leurs feuſt incommode par ne ſoy eſtre exercitez comme auoient de couſtume.

Ainſi fut gouuerné Gargantua, & continuoit ce proces de iour en iour, profitant comme entendez que peut faire vn ieune homme ſcelon ſon aage de bon ſens en tel exercice ainſi continué. Lequel, combien que ſemblaſt pour le commencement difficile, en la continuation tant doulx fut, legier & delectable, que mieulx reſſembloit vn paſſetemps de roy que l’eſtude d’vn eſcholier.

Toutesfoys Ponocrates, pour le ſeiourner de ceſte vehemente intention des eſperitz, aduiſoit vne foys le moys quelque iour bien clair & ſerain, auquel bougeoient au matin de la ville, & alloient ou à Gentily, ou à Boloigne, ou à Montrouge, ou au pont Charanton, ou à Vanues, ou à ſainct Clou. Et là paſſoient toute la iournee à faire la plus grande chere dont ilz ſe pouuoient aduiſer : raillans, gaudiſſans, beuuans d’aultant, iouans, chantans, danſans, ſe voytrans en quelque beau pré, denichans des paſſereaulx, prenans des cailles, peſchans aux grenouilles & eſcreuiſſes.

Mais encores que icelle iournee feuſt paſſee ſans liures & lectures, poinct elle n’eſtoit paſſee ſans proffit. Car en beau pré ilz recoloient par cueur quelques plaiſans vers : de l’agriculture de Virgile : de Heſiode : du Ruſticque de Politian : deſcripuoient quelques plaiſans epigrammes en latin : puis les mettoient par rondeaux & ballades en langue françoyſe.

En banquetant, du vin aiſgué ſeparoient l’eau, comme l’enſeigne Cato de re ruſt. & Pline, auecques vn guobelet de Lyerre : lauoient le vin en plain baſſin d’eau, puis le retiroient auec vn embut : faiſoient aller l’eau d’vn verre en aultre : baſtiſſoient pluſieurs petitz engins automates : c’eſt à dire : ſoy mouuens eulx meſmes.

Comment feut meu entre les fouaciers de Lerné, &
ceux du pays de Gargantua le grand debat,
dont furent faictes groſſes guerres. 

Chapitre XXV.

n ceſtuy temps, qui fut la ſaiſon de vendanges, au commencement de automne, les bergiers de la contree eſtoient à guarder les vines & empeſcher que les eſtourneaux ne mangeaſſent les raiſins.

Onquel temps les fouaciers de Lerné paſſoient le grand quarroy, menans dix ou douze charges de fouaces à la ville.

Leſdictz bergiers les requirent courtoiſement leurs en bailler pour leur argent, au pris du marché.

Car notez que c’eſt viande celeſte manger à deſieuner raiſins auec fouace fraiche, meſmement des pineaulx, des fiers, des muſcadeaulx, de la bicane, & des foyrars pour ceulx qui ſont conſtipez de ventre. Car ilz les font aller long comme vn vouge : & ſouuent, cuidans peter, ilz ſe conchient, dont ſont nommez les cuideurs des vendanges.

A leur requeſte ne feurent aulcunement enclinez les fouaciers, mais (que pis eſt) les oultragerent grandement, les appelans Trop diteulx, Breſchedens, Plaiſans rouſſeaulx, Galliers, Chienlictz, Auerlans, Limeſſourdes, Faictneans, Friandeaulx, Buſtarins, Taluaſſiers, Rienneuaulx, Ruſtres, Challans, Hapelopins, Trainneguainnes, gentilz Flocquetz, Copieux, Landores, Malotruz, Dendins, Baugears, Tezez, Gaubregeux, Goguelus, Claquedans, Boyers d’etrons, Bergiers de merde, & aultres telz epithetes diffamatoires, adiouſtans que poinct à eulx n’apartenoit manger de ces belles fouaces : mais qu’ilz ſe debuoient contenter de gros pain ballé, & de tourte.

Auquel oultraige vn d’entr’eulx, nommé Frogier, bien honneſte homme de ſa perſonne & notable bacchelier, reſpondit doulcement. Depuis quand auez vous prins cornes, qu’eſtes tant rogues deuenuz ? Dea, vous nous en ſouliez voluntiers bailler, & maintenant y refuſez. Ce n’eſt faict de bons voiſins, & ainſi ne vous faiſons nous, quand venez icy achapter noſtre beau frument, duquel vous faictez voz gaſteaux & fouaces : encores par le marché vous euſſions nous donné de noz raiſins : mais, par la mer dé, vous en pourriez repentir & aurez quelque iour affaire de nous. Lors nous ferons enuers vous à la pareille, & vous en ſoubuienne.

Adoncq Marquet, grand baſtonnier de la confrairie des fouaciers, luy diſt. Vrayement, tu es bien acreſté à ce matin : tu mangeas her ſoir trop de mil. Vien ça, vien ça, ie te donnerai de ma fouace. Lors Forgier en toute ſimpleſſe approcha, tirant vn vnzain de ſon baudrier, penſant que Marquet luy deuſt depoſcher de ſes fouaces, mais il luy bailla de ſon fouet à trauers les iambes ſi rudement que les noudz y apparoiſſoient : puis voulut gaigner à la fuyte : mais Forgier s’eſcria au meurtre & à la force tant qu’il peut, enſemble luy getta vn gros tribard qu’il portoit ſoubz ſon eſcelle, & le attainct par la ioincture coronale de la teſte, ſus l’artere crotaphique, du couſté dextre : en telle ſorte que Marquet tomba de ſa iument : mieulx ſembloit homme mort que vif.

Ce pendent les meſtaiers, qui là auprés challoient les noiz, accoururent auec leurs grandes gaules & frapperent ſus ces fouaciers comme ſus ſeigle verd. Les aultres bergiers & bergieres, ouyans, le cry de Forgier, y vindrent auec leurs fondes & braſſiers, & les ſuyuirent à grands coups de pierres tant menuz qu’il ſembloit que ce feuſt greſle. Finablement les aconceurent & ouſterent de leurs fouaces enuiron quatre ou cinq douzeines, toutesfoys ilz les payerent au pris acouſtumé & leurs donnerent vn cens de quecas & troys panerees de francs aubiers. Puis les fouaciers ayderent à monter Marquet, qui eſtoit villainement bleſſé, & retournerent à Lerné ſans pourſuiure le chemin de Pareillé, menaſſans fort & ferme les bouiers, bergiers & meſtaiers de Seuillé & de Synays.

Ce faict, & bergiers & bergieres feirent chere lye auecques ces fouaces & beaulx raiſins, & ſe rigollerent enſemble au ſon de la belle bouzine, ſe mocquans de ces beaulx fouaciers glorieux, qui auoient trouué male encontre par faulte de s’eſtre ſeignez de la bonne main au matin. Et auec gros raiſins chenins eſtuuerent les iambes de Forgier mignonnement, ſi bien qu’il feut tantoſt guery.

Comment les habitans de Lerné, par le commandement
 de Picrochole, leur roy, aſſaillirent au
deſpourueu les bergiers de Gargantua. 

Chapitre XXVI.

es fouaciers retournez à Lerné, ſoubdain, dauant boyre ny manger, ſe tranſporterent au capitoly, & là dauant leur roy nommé Picrochole, tiers de ce nom, propoſerent leur complainte, monſtrans leurs paniers rompuz, leurs bonnetz foupiz, leurs robbes deſſirees, leurs fouaces deſtrouſſees, & ſingulierement Marquet bleſſé enormement, diſans le tout auoir eſté faict par les bergiers & meſtaiers de Grandgouſier, pres le grand carroy par de là Seuillé.

Lequel incontinent entra en courroux furieux, & ſans plus oultre ſe interroguer quoy ne comment, feiſt crier par ſon pays ban & arriere ban, & que vn chaſcun, ſur peine de la hart, conuint en armes en la grand place deuant le chaſteau, à heure de midy.

Pour mieulx confermer ſon entrepriſe, enuoya ſonner le tabourin à l’entour de la ville : luy meſmes, ce pendent qu’on apreſtoit ſon diſner, alla faire affuſter ſon artillerie, deſployer ſon enſeigne & oriflant, & charger force munitions, tant de harnoys d’armes que de gueulles.

En diſnant bailla les comiſſions, & feut par ſon edict conſtitué le ſeigneur Trepelu ſus l’auant guarde, en laquelle furent contez ſeize mille quatorze hacquebutiers, trente cinq mille & vnze auanturiers.

A l’artillerie fut commis le grand eſcuyer Toucquedillon, en laquelle feurent contees neuf cens quatorze groſſes pieces de bronze, en canons, doubles canons, baſelicz, ſerpentines, couleuurines, bombardes, faulcons, paſſeuolans, ſpiroles & aultres pieces. L’arriere guarde feut baillee au duc Racquedenare. En la bataille ſe tint le roy & les princes de ſon royaulme.

Ainſi ſommairement acouſtrez, dauant que ſe mettre en voye, enuoyerent troys cens cheuaulx legiers, ſoubz la conduicte du capitaine Engouleuent, pour deſcouurir le pays & ſçauoir ſi embuche aulcune eſtoyt par la contree. Mais apres auoir diligemment recherché, trouuerent tout le pays à l’enuiron en paix & ſilence, ſans aſſemblee quelconque.

Ce que entendent, Picrochole commenda q’vn chaſcun marchaſt ſoubz ſon enſeigne haſtiuement.

Adoncques ſans ordre & meſure prindrent les champs les vns parmy les aultres, gaſtans & diſſipans tout par ou ilz paſſoient, ſans eſpargner ny pauure, ny riche, ny lieu ſacré, ny prophane : emmenoient beufz, vaches, thoreaux, veaulx, geniſſes, brebis, moutons, cheures & boucqs : poulles, chappons, poulletz, oyſons, iards, oyes : porcs, truyes, guoretz : abaſtans les noix, vendeangeans les vignes, emportans les ſeps, croullans tous les fruictz des arbres. C’eſtoit vn deſordre incomparable de ce qu’ilz faiſoient.

Et ne trouuerent perſonne qui leurs reſiſtaſt, mais vn chaſcun ſe mettoit à leur mercy, les ſuppliant eſtre traictez plus humainement, en conſideration de ce qu’ilz auoient de tous temps eſté bons & amiables voiſins, & que iamais enuers eulx ne commirent exces ne oultraige pour ainſi ſoubdainement eſtre par iceulx mal vexez, & que Dieu les en puniroit de brief. Es quelles remonſtrances rien plus ne reſpondoient, ſinon qu’ilz leurs vouloient aprendre à manger de la fouace.

Comment vn moine de Seuillé ſaulua le cloz
de l’abbaye du ſac des ennemys. 

Chapitre XXVII.

ant feirent & tracaſſerent pillant & larronnant, qu’ilz arriuerent à Seuillé : & detrouſſerent hommes & femmes, & prindrent ce qu’ilz peurent, rien ne leurs feut ne trop chault ne trop peſant. Combien que la peſte y feuſt par la plus grande part des maiſons, ilz entroient partout, rauiſſoient tout ce qu’eſtoit dedans, & iamais nul n’en print dangier. Qui eſt cas aſſez merueilleux, car les curez, vicaires, preſcheurs, medicins, chirurgiens & apothecaires qui alloient viſiter, penſer, guerir, preſcher & admoneſter les malades, eſtoient tous mors de l’infection, & ces diables pilleurs & meurtriers oncques n’y prindrent mal. Dont vient cela, meſſieurs ? Penſez y, ie vous pry.

Le bourg ainſi pillé, ſe tranſporterent en l’abbaye auecques horrible tumulte : mais la trouuerent bien reſerree & fermee : dont l’armee principale marcha oultre vers le gué de Vede : exceptez ſept enſeignes de gens de pied & deux cens lances qui là reſterent & rompirent les murailles du cloz affin de guaſter toute la vendange.

Les pauures diables de moines ne ſçauoient auquel de leurs ſaincts ſe vouer. A toutes aduentures feirent ſonner ad capitulum capitulantes : là feut decreté qu’ilz feroient vne belle proceſſion, renforcee de beaulx preſchans, & letanies contra hoſtium inſidias, & beaulx reſponds pro pace.

En l’abbaye eſtoit pour lors vn moine clauſtrier, nommé frere Iean des entommeures, ieune, guallant, friſque, de hayt, bien à dextre, hardy, aduentureux, deliberé : hault, maigre, bien fendu de gueule, bien aduantaigé en nez, beau deſpeſcheur d’heures, beau deſbrideur de meſſes, beau deſcroteur de vigiles : pour tout dire ſommairement vray moyne ſi oncques en feut depuys que le monde moynant moyna de moynerie. Au reſte clerc iuſques es dents en matiere de breuiaire.

Icelluy, entendent le bruict que faiſoyent les ennemys par le cloz de leur vine, ſortit hors pour veoir ce qu’ilz faiſoient, et, aduiſant qu’ilz vendangeoient leur cloz auquel eſtoyt leur boyte de tout l’an fondee, retourne au cueur de l’egliſe, ou eſtoient les aultres moynes, tous eſtonnez comme fondeurs de cloches, leſquelz voyant chanter ini, nim, pe, ne, ne, ne, ne, ne, ne, tum, ne, num, num, ini, i, mi, i, mi, co, o, ne, no, o, o, ne, no, ne, no, no, no, rum, ne, num, num. C’eſt, diſt il, bien chien chanté. Vertus Dieu, que ne chantez vous : Adieu, paniers, vendanges ſont faictes ? Ie me donne au Diable, s’ilz ne ſont en noſtre cloz, & tant bien couppent & ſeps & raiſins qu’il n’y aura, par le corps Dieu, de quatre annees que halleboter dedans. Ventre ſainct Iacques, que boyrons nous ce pendent, nous aultres pauures diables ? Seigneur Dieu, da mihi potum.

Lors diſt le prieur clauſtral. Que fera ceſt hyurogne icy ? Qu’on me le mene en priſon. Troubler ainſi le ſeruice diuin ?

Mais : (diſt le moyne) le ſeruice du vin, faiſons tant qu’il ne ſoit troublé, car vous meſmes, monſieur le prieur, aymez boyre du meilleur. Sy faict tout homme de bien, iamais homme noble ne hayſt le bon vin : c’eſt vn apophthegme monachal. Mais ces reſponds que chantez ycy ne ſont, par Dieu poinct de ſaiſon.

Pour quoy ſont noz heures en temps de moiſſons & vendenges courtes, en l’Aduent & tout hyuer longues ?

Feu de bonne memoire frere Macé Peloſſe, vray zelateur (ou ie me donne au diable) de noſtre religion, me diſt, il m’en ſoubuient, que la raiſon eſtoit affin qu’en ceſte ſaiſon nous facions bien ſerrer & faire le vin, & qu’en hyuer nous le humons.

Eſcoutez meſſieurs vous aultres qui aymez le vin, le corps Dieu, ſy me ſuibuez : car, hardiment, que ſainct Antoine me arde ſy ceulx taſtent du pyot qui n’auront ſecouru la vigne. Ventre Dieu, les biens de l’egliſe ? Ha, non, non. Diable, ſainct Thomas l’Anglois voulut bien pour yceulx mourir, ſi ie y mouroys, ne ſeroys ie ſainct de meſmes ? Ie n’y mourray là pourtant, car c’eſt moy qui le foys es aultres.

Ce diſant, miſt bas ſon grand habit & ſe ſaiſiſt du baſton de la Croix, qui eſtoit de cueur de cormier, long comme vne lance, rond à plain poing & quelque peu ſemé de fleurs de lys, toutes preſque effacees. Ainſi ſortit en beau ſayon, miſt ſon froc en eſcharpe & de ſon baſton de la Croix donna ſy bruſquement ſus les ennemys qui ſans ordre ne enſeigne, ne trompette, ne tabourin, parmy le cloz vendangeoient. Car les porteguydons & port’enſeignes auoient mis leurs guidons & enſeignes l’oree des murs, les tabourineurs auoient defoncé leurs tabourins d’vn couſté pour les emplir de raiſins, les trompettes eſtoient chargez de mouſſines : chacun eſtoit deſrayé. Il chocqua doncques ſi roydement ſus eulx, ſans dyre guare, qu’il les renuerſoyt comme porcs, frapant à tors & à trauers, à vieille eſcrime.

Es vns eſcarbouilloyt la ceruelle, es aultres rompoyt bras & iambes, es aultres deſlochoyt les ſpondyles du coul, es aultres demoulloyt les reins, aualloyt le nez, poſchoyt les yeulx, fendoyt les mandibules, enfonçoyt les dens en la gueule, deſcroulloyt les omoplates, ſphaceloyt les greues, deſgondoit les iſchies, debezilloit les fauciles.

Si quelq’vn ſe vouloyt caſcher entre les ſepes plus eſpes, à icelluy freuſſoit toute l’areſte du douz : & l’eſrenoit comme vn chien.

Si aulcun ſauluer ſe vouloyt en fuyant, à icelluy faiſoyt voler la teſte en pieces par la commiſſure lambdoide.

Si quelq’vn grauoyt en vne arbre, penſant y eſtre en ſeureté, icelluy de ſon baſton empaloyt par le fondement.

Si quelqu’vn de ſa vieille congnoiſſance luy crioyt. Ha, frere Iean, mon amy, frere Iean, ie me rend. Il t’eſt (diſoit il) bien force. Mais enſemble tu rendras l’ame à tous les Diables. Et ſoubdain luy donnoit dronos. Et ſi perſonne tant feuſt eſprins de temerité qu’il luy vouluſt reſiſter en face, là monſtroyt il la force de ſes muſcles. Car il leurs tranſperçoyt la poictrine par le mediaſtine & par le cueur : à d’aultres donnant ſuz la faulte des couſtes, leurs ſubuertiſſoyt l’eſtomach, & mouroient ſoubdainement, es aultres tant fierement frappoyt par le nombril qu’il leurs faiſoyt ſortir les tripes, es aultres parmy les couillons perſoyt le boiau cullier. Croiez que c’eſtoyt le plus horrible ſpectacle qu’on veit oncques.

Les vns cryoient ſaincte Barbe,

Les aultres ſainct George,

Les aultres ſaincte Nytouche,

Les aultres noſtre Dame de Cunault. De Laurette. De bonnes nouuelles. De la Lenou. De Riuiere.

les vngs ſe vouoyent à ſainct Iacques, les aultres au ſainct Suaire de Chambery, mais il bruſla troys moys apres, ſi bien qu’on n’en peut ſauluer vn ſeul brin.

Les aultres à Cadouyn.

Les aultres à ſainct Iean d’Angely.

Les aultres à ſainct Eutrope de Xainctes, à ſainct Meſmes de Chinon, à ſainct Martin de Candes, à ſainct Clouaud de Sinays : es reliques de Laurezay : & mille aultres bons petitz ſainctz.

Les vngs mouroient ſans parler, les aultres parloient ſans mourir : les vngs mouroient en parlant, les aultres parloint en mourant.

Les aultres crioient à haulte voix confeſſion, confeſſion. Confiteor. Miſerere. In manus.

Tant fut grand le cris des naurez que le prieur de l’abbaye auec tous ſes moines ſortirent. Leſquelz quand apperceurent ces pauures gens ainſi ruez parmy la vigne & bleſſez à mort, en confeſſerent quelques vngs. Mais, ce pendent que les prebſtres ſe amuſoient à confeſſer, les petits moinetons coururent au lieu ou eſtoit frere Iean & luy demanderent en quoy il vouloit qu’ilz luy aydaſſent ?

A quoy reſpondit qu’ilz eſguorgetaſſent ceulx qui eſtoient portez par terre. Adoncques, laiſſans leurs grandes cappes ſus vne treille au plus pres, commencerent eſgourgeter & acheuer ceulx qu’il auoit deſia meurtriz. Sçauez vous de quelz ferrements ? A beaulx gouuetz, qui ſont petitz demy couſteaux dont les petitz enfans de noſtre pays cernent les noix.

Puis à tout ſon baſton de croix guaingna la breche qu’auoient faict les ennemys. Aulcuns des moinetons emporterent les enſeignes & guydons en leurs chambres pour en faire des iartiers. Mais, quand ceulx qui s’eſtoient confeſſez vouleurent ſortir par icelle breſche, le moyne les aſſommoit de coups, diſant, ceulx cy ſont confes & repentans, & ont guaigné les pardons : ilz s’en vont en Paradis, auſſy droict comme vne faucille & comme eſt le chemin de Faye. Ainſi, par ſa proueſſe, feurent deſconfiz tous ceulx de l’armee qui eſtoient entrez dedans le clous, iuſques au nombre de treze mille ſix cens vingt & deux, ſans les femmes & petitz enfans, cela s’entend touſiours.

Iamais Maugis hermite ne ſe porta ſi vaillamment à tout ſon bourdon contre les Sarraſins, deſquelz eſt eſcript es geſtes des quatre filz Haymon, comme feiſt le moine à l’encontre des ennemys auec le baſton de la croix.

Comment Picrochole print d’aſſault la roche Clermauld
et le regret & difficulté que feiſt Grandgouſier
de entreprendre guerre. 

Chapitre XXVIII.

e pendent que le moine s’eſcarmouchoit comme auons dict contre ceulx qui eſtoient entrez le clous, Picrochole à grande haſtiueté paſſa le gué de Vede auec ſes gens, & aſſaillit La roche Clermauld, auquel lieu ne luy feut faicte reſiſtance quelconques, & par ce qu’il eſtoit ia nuict, delibera en icelle ville ſe heberger ſoy & ſes gens, & refraiſchir de ſa cholere pungitiue.

Au matin, print d’aſſault les boulleuars & chaſteau, & le rempara tres bien, & le proueut de munitions requiſes, penſant là faire ſa retraicte ſi d’ailleurs eſtoit aſſailly, car le lieu eſtoit fort & par art & par nature à cauſe de la ſituation & aſſiete.

Or laiſſons les là & retournons à noſtre bon Gargantua, qui eſt à Paris, bien inſtant à l’eſtude de bonnes lettres & exercitations athletiques, & le vieux bon homme Grandgouſier ſon pere, qui apres ſouper ſe chauffe les couiles à vn beau, clair & grand feu, & attendent graiſler des chaſtaines, eſcript au foyer auec vn baſton bruſlé d’vn bout dont on eſcharbotte le feu : faiſant à ſa femme & famille de beaulx contes du temps iadis.

Vn des bergiers qui guardoient les vignes, nommé Pillot, ſe tranſporta deuers luy en icelle heure, & raconta entierement les exces & pillaiges que faiſoit Picrochole Roy de Lerné en ſes terres & dommaines, & comment il auoit pillé, gaſté, ſaccagé tout le pays, excepté le clous de Seuillé que frere Iean des entommeures auoit ſaulué à ſon honneur, & de preſent eſtoit ledict roy en La roche Clermaud : & là en grande inſtance ſe remparoit, luy & ſes gens.

Holos, holos, diſt Grandgouſier, qu’eſt cecy, bonnes gens ? Songe ie, ou ſi vray eſt ce qu’on me dict ? Picrochole, mon amy ancien, de tout temps, de toute race & alliance, me vient il aſſaillir ? Qui le meut ? Qui le poinct ? Qui le conduict ? Qui l’a ainſi conſeillé ? Ho, ho, ho, ho, ho. Mon dieu mon ſaulueur, ayde moy, inſpire moy, conſeille moy à ce qu’eſt de faire.

Ie proteſte, ie iure dauant toy : ainſi me ſoys tu fauorable, ſy iamais à luy deſplaiſir, ne à ſes gens dommaige, ne en ſes terres ie feis pillerie, mais bien au contraire, ie l’ay ſecouru de gens, d’argent, de faueur & de conſeil, en tous cas que ay peu congnoiſtre ſon aduentaige. Qu’il me ayt doncques en ce poinct oultraigé, ce ne peut eſtre que par l’eſprit maling. Bon dieu, tu congnois mon couraige, car à toy rien ne peut eſtre celé. Si par cas il eſtoit deuenu furieux & que, pour luy rehabilliter ſon cerueau tu me l’euſſe icy enuoyé, donne moy & pouuoir & ſçauoir le rendre au ioug de ton ſainct vouloir par bonne diſcipline.

Ho, ho, ho, mes bonnes gens, mes amys & mes feaulx ſeruiteurs, fauldra il que ie vous empeſche à me y ayder ? Las, ma vieilleſſe ne requerroit dorenauant que repous, & toute ma vie n’ay rien tant procuré que paix ; mais il fault, ie le voy bien, que maintenant de harnoys ie charge mes pauures eſpaules laſſes & foibles, & en ma main tremblante ie preigne la lance & la maſſe pour ſecourir & guarantir mes pauures ſubiectz. La raiſon le veult ainſi, car de leur labeur ie ſuis entretenu & de leur ſueur ie ſuis nourry, moy, mes enfans & ma famille.

Ce non obſtant, ie n’entreprendray guerre que ie n’aye eſſayé tous les ars & moyens de paix, là ie me reſouls.

Adoncques feiſt conuoquer ſon conſeil & propouſa l’affaire tel comme il eſtoit, & fut conclud qu’on enuoiroit quelque homme prudent deuers Picrochole, ſçauoir pourquoy ainſi ſoubdainement eſtoit party de ſon repous, & enuahy les terres, es quelles n’auoit droict quicquonques. D’auantaige, qu’on enuoyaſt querir Gargantua & ſes gens, affin de maintenir le pays & defendre à ce beſoing. Le tout pleut à Grandgouſier, & commenda que ainſi feuſt faict. Dont ſus l’heure enuoya le Baſque ſon laquays querir à toute diligence Gargantua. Et luy eſcripuoit comme s’enſuit.

Le teneur des lettres que Grandgouſier
eſcripuoit à Gargantua. 

Chapitre XXIX.

a ferueur de tes eſtudes requeroit que de long temps ne te reuocaſſe de ceſtuy philoſophicque repous, ſy la confiance de noz amys & anciens confederez n’euſt de preſent fruſtré la ſeureté de ma vieilleſſe. Mais, puis que telle eſt ceſte fatale deſtinee que par iceulx ſoye inquieté es quelz plus ie me repouſoye, force me eſt te rappeler au ſubſide des gens & biens qui te ſont par droict naturel affiez.

Car ainſi comme debiles ſont les armes au dehors, ſi le conſeil n’eſt en la maiſon : auſſi vaine eſt l’eſtude & le conſeil inutile, qui en temps oportun par vertus n’eſt executé & à ſon effect reduict.

Ma deliberation n’eſt de prouocquer, ains de apaiſer : d’aſſaillir, mais defendre : de conqueſter, mais de guarder mes feaulx ſubiectz & terres hereditaires, es quelles eſt hoſtillement entré Picrochole, ſans cauſe ny occaſion, & de iour en iour pourſuit ſa furieuſe entreprinſe auecques exces non tolerables à perſonnes liberes.

Ie me ſuis en deuoir mis pour moderer ſa cholere tyrannicque, luy offrent tout ce que ie penſois luy pouoir eſtre en contentement, & par pluſieurs foys ay enuoyé amiablement deuers luy pour entendre en quoy, par qui & comment il ſe ſentoit oultragé, mais de luy n’ay eu reſponce que de voluntaire deffiance, & que en mes terres pretendoit ſeulement droict de bien ſeance. Dont i’ay congneu que dieu eternel l’a laiſſé au gouuernail de ſon franc arbitre & propre ſens, qui ne peult eſtre que meſchant ſy par grâce diuine n’eſt continuellement guidé : & pour le contenir en office & reduire à congnoiſſance, me l’a icy enuoyé à moleſtes enſeignes.

Pourtant, mon filz bien aymé, le plus toſt que faire pouras, ces lettres veues, retourne à diligence ſecourir, non tant moy (ce que touteſfoys par pitié naturellement tu doibs) que les tiens, leſquelz par raiſon tu peuz ſauluer & guarder. L’exploict ſera faict à moindre effuſion de ſang que ſera poſſible. Et ſi poſſible eſt, par engins plus expediens, cauteles & ruzes de guerre, nous ſauluerons toutes les ames : & les enuoyerons ioyeux à leurs domiciles.

Treſchier filz, la paix de Chriſt, noſtre redempteur, ſoyt auecques toy. Salue Ponocrates, Gymnaſte & Eudemon de par moy. Du vingtieſme de Septembre.

Ton pere, Grandgouſier.

Comment Vlrich Gallet fut enuoyé deuers Picrochole. 

Chapitre XXX.

es lettres dictees & ſignees, Grandgouſier ordonna que Vlrich Gallet, maiſtre de ſes requeſtes, homme ſaige & diſcret, duquel en diuers & contencieux affaires il auoit eſprouué la vertus & bon aduis, allaſt deuers Picrochole, pour luy remonſtrer ce que par eux auoit eſté decreté.

En celle heure partit le bon homme Gallet, & paſſé le gué, demanda au meuſnier, de l’eſtat de Picrochole : lequel luy feiſt reſponce que ſes gens ne luy auoient laiſſé ny coq ny geline, & qu’ilz s’eſtoient enſerrez en la roche Clermauld, & qu’il ne luy conſeilloit poinct de proceder outre, de peur du guet, car leur fureur eſtoit enorme. Ce que facilement il creut, & pour celle nuict herbergea auecques le meuſnier.

Au lendemain matin ſe tranſporta auecques la trompette à la porte du chaſteau, & requiſt es guardes qu’ilz le feiſſent parler au roy pour ſon profit.

Les parolles annoncees au roy, ne conſentit aulcunement qu’on luy ouuriſt la porte, mais ſe tranſporta ſus le boleuard & diſt à l’embaſſadeur : Qui a il de nouueau ? que voulez vous dire ? Adoncques l’embaſſadeur propouſa comme s’enſuit.

La harangue faicte par Gallet à Picrochole. 

Chapitre XXXI.

lvs iuſte cauſe de douleur naiſtre ne peut entre les humains que ſi, du lieu dont par droicture eſperoient grace & beneuolence, ilz recepuent ennuy & dommaige. Et non ſans cauſe (combien que ſans raiſon) pluſieurs, venuz en tel accident, ont ceſte indignité moins eſtimé tolerable que leur vie propre, et, en cas que par force ny aultre engin ne l’ont peu corriger, ſe ſont eulx meſmes priuez de ceſte lumiere.

Doncques merueille n’eſt ſi le roy Grandgouſier mon maiſtre eſt à ta furieuſe & hoſtile venue ſaiſy de grand deſplaiſir & perturbé en ſon entendement : merueille ſeroit ſi ne l’auoient eſmeu les exces incomparables qui en ſes terres & ſubiectz ont eſté par toy & tes gens commis, es quelz n’a eſté obmis exemple aulcun d’inhumanité. Ce que luy eſt tant grief de ſoy, par la cordiale affection de laquelle touſiours a chery ſes ſubiectz, que à mortel homme plus eſtre ne ſçauroit. Toutesfoys ſus l’eſtimation humaine plus grief luy eſt, en tant que par toy, & les tiens ont eſté ces griefz, & tords faictz, qui de toute memoire & ancienneté auiez, toy & tes peres, vne amitié auecques luy & tous ſes enceſtres conceu, laquelle iuſques à preſent comme ſacree enſemble auiez inuiolablement maintenue, guardee & entretenue, ſi bien que non luy ſeulement ny les ſiens, mais les nations barbares, Poicteuins, Bretons, Manſeaux & ceulx qui habitent oultre les iſles de Canarre & Iſabella, ont eſtimé auſſi facile demollir le firmament & les abyſmes eriger au deſſus des nues que deſemparer voſtre alliance : & tant l’ont redoubtee en leurs entreprinſes que n’ont iamais auzé prouoquer, irriter ny endommaiger l’vng, par craincte de l’aultre.

Plus y a. Ceſte ſacree amitié tant a emply ce ciel que peu de gens ſont auiourd’huy habitans par tout le continent & iſles de l’Ocean, qui ne ayent ambitieuſement aſpiré eſtre receuz en icelle à pactes par vous meſmes conditionnez : autant eſtimans voſtre confederation que leurs propres terres & dommaines ; en ſorte que de toute memoire n’a eſté prince ny ligue tant efferee ou ſuperbe qui ait auzé courir ſus, ie ne dis poinct voz terres, mais celles de voz confederez ; et, ſi par conſeil precipité ont encontre eulx attempté quelque cas de nouuelleté, le nom & tiltre de voſtre alliance entendu, ont ſoubdain deſiſté de leurs entrepriſes. Quelle furie doncqnes te eſmeut maintenant, toute alliance briſee, toute amitié conculquee, tout droict treſpaſſé, enuahir hoſtilement ſes terres, ſans en rien auoir eſté par luy ny les ſiens endommagé, irrité ny prouocqué ? Ou eſt foy ? Ou eſt loy ? Ou eſt raiſon ? Ou eſt humanité ? Ou eſt craincte de dieu ? Cuyde tu ces oultraiges eſtre recellés es eſperitz eternelz & au Dieu ſouuerain, qui eſt iuſte retributeur de noz entreprinſes ? Si le cuyde, tu te trompe car toutes choſes viendront à ſon iugement. Sont ce fatales deſtinees ou influences des aſtres qui voulent mettre fin à tes ayzes & repous ? Ainſi ont toutes choſes leur fin & periode, et, quand elles ſont venues à leur poinct ſuppellatif, elles ſont en bas ruinees, car elles ne peuuent long temps en tel eſtat demourer. C’eſt la fin de ceulx qui leurs fortunes & proſperitez ne peuuent par rayſon & temperance moderer. Mais, ſi ainſi eſtoit pheé, & deuſt ores ton heur & repos prendre fin, falloit il que ce feuſt en incommodant à mon roy, celluy par lequel tu eſtois eſtably ? Si ta maiſon debuoit ruiner, failloit il qu’en ſa ruine elle tombaſt ſuz les atres de celluy qui l’auoit aornee ? La choſe eſt tant hors les metes de raiſon, tant abhorrente de ſens commun, que à peine peut elle eſtre par humain entendement conceue, & iuſques à ce demourera non croiable entre les eſtrangiers que l’effect aſſeuré & teſmoigné leur donne à entendre que rien n’eſt ny ſainct, ny ſacré à ceulx qui ſe ſont emancipez de dieu & raiſon pour ſuyure leurs affections peruerſes. Si quelque tort euſt eſté par nous faict en tes ſubiectz & dommaines, ſi par nous euſt eſté porté faueur à tes mal vouluz, ſi en tes affaires ne te euſſions ſecouru, ſi par nous ton nom & honneur euſt eſté bleſſé : Ou pour mieulx dire : ſi l’eſperit calumniateur tentant à mal te tirer euſt par fallaces eſpeces & phantaſmes ludificatoyres mis en ton entendement que enuers toy euſſions faict choſes non dignes de noſtre ancienne amitié : Tu debuois premier enquerir de la verité, puis nous en admoneſter. Et nous euſſions tant à ton gré ſatiſfaict que euſſe eu occaſion de toy contenter. Mais (ô Dieu eternel) quelle eſt ton entreprinſe ? Vouldroys tu, comme tyrant perfide, pillier ainſi & diſſiper le royaulme de mon maiſtre ? Le as tu eſprouué tant ignaue & ſtupide qu’il ne vouluſt : ou tant deſtitué de gens, d’argent, de conſeil & d’art militaire, qu’il ne peuſt reſiſter à tes iniques aſſaulx ?

Depars d’icy preſentement, & demain pour tout le iour ſoye retiré en tes terres, ſans par le chemin faire aulcun tumulte ne force ; & paye mille bezans d’or pour les dommaiges que as faict en ces terres. La moytié bailleras demain, l’aultre moytié payeras es Ides de May prochainement venant : nons delaiſſant ce pendent pour houltaige les ducs de Tournemoule, de Baſdefeſſes & de Menuail, enſemble le prince de Gratelles & le viconte de Morpiaille.

Comment Grandgouſier, pour achapter
paix, feiſt rendre les fouaces. 

tant ſe teut le bon homme Gallet, mais Picrochole à tous ſes propos ne reſpond aultre choſe ſinon. Venez les querir, venez les querir. Ilz ont belle couille & molle. Ilz vous brayeront de la fouace.

Adoncques retourne vers Grandgouſier, lequel trouua à genous, teſte nue, encliné en vn petit coing de ſon cabinet, priant dieu qu’il vouziſt amollir la cholere de Picrochole & le mettre au poinct de raiſon, ſans y proceder par force. Quand veit le bon homme de retour, il luy demanda. Ha, mon amy, mon amy, quelles nouuelles m’apportez vous ? Il n’y a, diſt Gallet, ordre : ceſt homme eſt du tout hors du ſens & delaiſſé de dieu. Voyre mais, diſt Grandgouſier, mon amy, quelle cauſe pretend il de ceſt exces ?

Il ne me a, diſt Gallet, cauſe queconques expoſé. Sinon qu’il m’a dict en cholere quelques motz de fouaces. Ie ne ſçay ſi l’on auroit poinct faict oultrage à ſes fouaciers. Ie le veulx, diſt Grandgouſier, bien entendre deuant qu’aultre choſe delibere ſur ce que ſeroit de faire. Alors manda ſçauoir de ceſt affaire : & trouua pour vray qu’on auoit prins par force quelques fouaces de ſes gens & que Marquet auoit repceu vn coup de tribard ſus la teſte. Toutesfoys que le tout auoit eſté bien payé & que le dict Marquet auoit premier bleſſé Forgier de ſon fouet par les iambes. Et ſembla à tout ſon conſeil que en toute force il ſe doibuoit defendre.

Ce non oſtant, diſt Grandgouſier, puis qu’il n’eſt queſtion que de quelques fouaces, ie eſſayeray le contenter, car il me deſplaiſt par trop de leuer guerre. Adoncques s’enqueſta combien on auoit prins de fouaces, et, entendent quatre ou cinq douzaines, commenda qu’on en feiſt cinq charretees en icelle nuict, & que l’vne feuſt de fouaces faictes à beau beurre, beau moyeux d’eufz, beau ſaffran & belles eſpices pour eſtre diſtribuees à Marquet, & que pour ſes intereſtz il luy donnoit ſept cens mille & troys Philippus pour payer les barbiers qui l’auroient penſé, & d’abondant luy donnoit la meſtayrie de la Pomardiere à perpétuité, franche pour luy & les ſiens. Pour le tout conduyre & paſſer fut enuoyé Gallet. Lequel par le chemin feiſt cuillir pres de la Sauloye force grands rameaux de cannes & rouzeaux, & en feiſt armer autour leurs charrettes, & chaſcun des chartiers : luy meſmes en tint vn en ſa main : par ce voulant donner à congnoiſtre qu’ilz ne demandoient que paix & qu’ilz venoient pour l’achapter.

Eulx venuz à la porte, requirent parler à Picrochole de par Grandgouſier. Picrochole ne voulut oncques les laiſſer entrer, ny aller à eulx parler, & leurs manda qu’il eſtoit empeſché, mais qu’ilz diſſent ce qu’ilz vouldroient au capitaine Toucquedillon, lequel affuſtoit quelque piece ſus les murailles. Adonc luy dict le bon homme. Seigneur, pour vous retirer de tout ce debat & ouſter toute excuſe que ne retournez en noſtre premiere alliance, nous vous rendons preſentement les fouaces dont eſt la controuerſe. Cinq douzaines en prindrent noz gens : elles furent tres bien payees ; nous aymons tant la paix que nous en rendons cinq charrettes, deſquelles ceſte icy ſera pour Marquet, qui plus ſe plainct. D’aduantaige, pour le contenter entierement, voylà ſept cens mille & troys philippus que ie luy liure, et, pour l’intereſt qu’il pourroit pretendre, ie luy cede la meſtayrie de la Pomardiere, à perpétuité, pour luy & les ſiens, poſſedable en franc alloy : voyez cy le contract de la tranſaction. Et, pour dieu, viuons dorenauant en paix, & vous retirez en vos terres ioyeuſement, cedans ceſte place icy, en laquelle n’auez droict quelconques, comme bien le confeſſez, & amis comme par auant. Toucquedillon raconta le tout à Picrochole, & de plus enuenima ſon couraige, luy diſant : Ces ruſtres ont belle paour. Par dieu, Grandgouſier ſe conchie, le pouure beuueur, ce n’eſt ſon art aller en guerre, mais ouy bien vuider les flaſcons. Ie ſuis d’opinion que retenons ces fouaces & l’argent, & au reſte nous haſtons de remparer icy & pourſuiure noſtre fortune. Mais penſent ilz bien auoir affaire à vne duppe, de vous paiſtre de ces fouaces ? Voy là que c’eſt, le bon traictement & la grande familiarité que leurs auez par cy deuant tenue vous ont rendu enuers eulx comtemptible. Oignez villain, il vous poindra. Poignez villain, il vous oindra. Ça, ça, ça, diſt Picrochole, ſainct Iacques, ilz en auront : faictes ainſi qu’auez dict. D’vne choſe, diſt Toucquedillon, vous veux ie aduertir. Nous ſommes icy aſſez mal auituaillez, & pourueuz maigrement des harnoys de gueule. Si Grandgouſier nous mettoit ſiege, des à preſent m’en irois faire arracher les dents toutes, ſeulement que troys me reſtaſſent, autant, à voz gens comme à moy : auec icelles nons n’auangerons que trop à manger noz munitions. Nous, diſt Picrochole, n’aurons que trop mangeailles. Sommes nous icy pour manger ou pour batailler ? Pour batailler, vrayement, diſt Toucquedillon. Mais de la pance vient la dance, & ou faim regne, force exule. Tant iaſer, diſt Picrochole. Saiſiſſez ce qu’ilz ont amené. Adoncqnes prindrent argent & fouaces & beufz & charrettes, & les renuoyerent ſans mot dire, ſinon que plus n’aprochaſſent de ſi pres pour la cauſe qu’on leur diroit demain. Ainſi ſans rien faire retournerent deuers Grandgouſier, & luy conterent le tout, adiouſtans qu’il n’eſtoit aulcun eſpoir de les tirer à paix, ſinon à viue & forte guerre.

Comment certains gouuerneurs de Picrochole par 
conſeil precipité le mirent au dernier peril. 

Chapitre XXXIII.

es fouaces deſtrouſſees, comparurent dauant Picrochole les duc de Menuail, comte Spadaſſin & capitaine Merdaille, & luy dirent.

Cyre, auiourd’huy nous vous rendons le plus heureux, le plus cheualeureux prince qui oncques feuſt depuis la mort de Alexandre Macedo. Couurez, couurez vous, diſt Picrochole. Grand mercy (dirent ilz) Cyre, nous ſommes à noſtre debuoir.

Le moyen eſt tel, vous laiſſerez icy quelque capitaine en garniſon auec petite bande de gens, pour garder la place, laquelle nous ſemble aſſez forte, tant par nature que par les rampars faictz à voſtre inuention. Voſtre armee partirez en deux, comme trop mieulx l’entendez.

L’vne partie ira ruer ſur ce Grandgouſier & ſes gens. Par icelle ſera de prime abordee facilement deſconfit. Là recouurerez argent à tas. Car le vilain en a du content : vilain, diſons nous, parce que vn noble prince n’a iamais vn ſou. Theſaurizer eſt faict de vilain.

L’aultre partie, cependent, tirera vers Onys, Sanctonge, Angomoys & Gaſcoigne : enſemble Perigot, Medoc & Elanes. Sans reſiſtence prendront villes, chaſteaux & fortereſſes. A Bayonne, à ſainct Iean de Luc, & Fontarabie ſayzirez toutes les naufz, & couſtoyant vers Galice, & Portugal, pillerez tous les lieux maritimes iuſques à Vliſbonne, ou aurez renfort de tout equipage requis à vn conquerent. Par le corbieu, Heſpaigne ſe rendra, car ce ne ſont que Madourrez. Vous paſſerez par l’eſtroict de Sibyle, & là erigerez deux colonnes, plus magnificques que celles de Hercules, à perpetuelle memoire de voſtre nom, & ſera nommé ceſtuy deſtroict la mer Picrocholine.

Paſſee la mer Picrocholine, voicy Barberouſſe, qui ſe rend voſtre eſclaue. Ie (diſt Picrochole) le prendray à mercy. Voyre (dirent ilz), pourueu qu’il ſe face baptiſer. Et oppugnerez les royaulmes de Tunic, de Hippes, Argiere, Bone, Corone, hardiment toute Barbarie. Paſſant oultre, retiendrez en voſtre main Maiorque, Minorque, Sardaine, Corſicque & aultres iſles de la mer Liguſticque & Baleare.

Couſtoyant à gauſche, dominerez toute la Gaule Narbonicque, Prouence & Allobroges, Genes, Florence, Lucques, & à dieu ſeas Rome. Le pauure monſieur du pape meurt deſia de peur. Par ma foy (diſt Picrochole), ie ne lui baiſeray ia ſa pantofle. Prinze Italie, voylà Naples, Calabre, Appoulle & Sicile toutes à ſac, & Malthe auec. Ie vouldrois bien que les plaiſans cheualiers, iadis Rhodiens, vous reſiſtaſſent, pour veoir de leur vrine. Ie iroys (dict Picrochole) voluntiers à Laurette. Rien, rien, dirent ilz, ce ſera au retour. De là prendrons Candie, Cypre, Rhodes & les iſles Cyclades, & donnerons ſus la Moree. Nons la tenons. Sainct Treignan, Dieu gard Hieruſalem, car le Soubdan n’eſt pas comparable à voſtre puiſſance Ie (diſt il) feray doncques baſtir le temple de Salomon. Non, dirent ilz, encores, attendez vn peu : ne ſoyez iamais tant ſoubdain à voz entreprinſes.

Sçauez vous que diſoit Octauian Auguſte ? Feſtina lente. Il vous conuient premierement auoir l’Aſie Minor, Carie, Lycie, Pamphile, Celicie, Lydie, Phrygie, Myſie, Betune, Charazie, Satalie, Samagarie, Caſtamena, Luga, Sauaſta : iuſques à Euphrates. Voyrons nous, diſt Picrochole, Babylone & le mont Sinay ? Il n’eſt, dirent ilz, ia beſoing pour ceſte heure. N’eſt ce pas aſſez tracaſſé dea auoir transfreté la mer Hircane, cheuauché les deux Armenies & les troys Arabies ? Par ma foy, diſt il, nous ſommes affolez. Ha, pauures gens. Quoy ? (dirent ilz) Que boyrons nous par ces deſers ? Car Iulian Auguſte & tout ſon ouſt y moururent de ſoif, comme l’on dict. Nous (dirent ilz) auons ia donné ordre à tout. Par la mer Siriace vous auez neuf mille quatorze grands naufz, chargees des meilleurs vins du monde, elles arriuerent à Iaphes. Là ſe ſont trouuez vingt & deux cens mille chameaulx & ſeize cens Elephans, leſquelz aurez prins à vne chaſſe enuiron Sigeilmes, lorſque entraſtes en Lybie, & d’abondant euſtes toute la Garauane de la Mecha. Ne vous fournirent ilz de vin à ſuffiſance ?

Voyre mais, diſt il, nous ne beumes poinct frais. Par la vertus, dirent ilz, non pas d’vn petit poiſſon, vn preux, vn conquerent, vn pretendent & aſpirant à l’empire vniuers ne peut touſiours auoir ſes aizes.

Dieu ſoit loué que eſtes venu, vous & voz gens ſaufz & entiers iuſques au fleuue du Tigre. Mais, diſt il, que faict ce pendent la part de noſtre armee qui deſconfit ce villain humeux Grandgouſier ? Ilz ne chomment pas (dirent ilz) nous les rencontrerons tantoſt. Ilz vous ont pris Bretaigne, Normandie, Flandres, Haynault, Brabant, Artoys, Hollande, Selande : ilz ont paſſé le Rhein par ſus le ventre des Suices & Lanſquenetz, & part d’entre eulx ont dompté Luxembourg, Lorraine, la Champaigne, Sauoye iuſques à Lyon, auquel lieu ont trouué voz garniſons retournans des conqueſtes nauales de la mer Mediterranee. Et ſe ſont reaſſemblez en Boheme, apres auoir mis à ſac Soueue, Vuitemberg, Bauieres, Auſtriche, Morauie & Stirie. Puis ont donné fierement enſemble ſus Lubek, Norwerge, Swedenrich, Dace, Gotthie, Engroneland, les Eſtrelins, iuſques à la Mer Glaciale. Ce faict, conqueſterent les iſles Orchades & ſubiuguerent Eſcoſſe, Angleterre & Irlande. De là, nauigans par la mer ſabuleuſe, & par les Sarmates, ont vaincu & dominé Pruſſie, Polonie, Litwanie, Ruſſie, Valache, la Tranſſiluane & Hongrie, Bulgarie, Turquie, & ſont à Conſtantinoble. Allons nous, diſt Picrochole, rendre à eulx le plus touſt, car ie veulx eſtre auſſi empereur de Thebizonde. Ne tuerons nous pas tous ces chiens Turcs & Mahumetiſtes Que diable, dirent ilz, ferons nous doncques ?

Et donnerez leurs biens & terres à ceulx qui vous auront ſeruy honneſtement. La raiſon (diſt il) le veult, c’eſt equité. Ie vous donne la Carmaigne, Surie & toute Paleſtine. Ha, dirent ilz, Cyre, c’eſt du bien de vous : grand mercy. Dieu vous face bien touſiours proſperer. Là preſent eſtoit vn vieux gentilhomme, eſprouué en diuers hazars, & vray routier de guerre, nomme Echephron, lequel, ouyant ces propous, diſt. I’ay grand peur que toute ceſte entreprinſe ſera ſemblable à la farce du pot au laict, duquel vn cordouannier ſe faiſoit riche par reſuerie : puis, le pot caſſé, n’eut de quoy diſner. Que pretendez vous par ces belles conqueſtes ? Quelle ſera la fin de tant de trauaulx & trauerſes ? Ce ſera, diſt Picrochole, que nous retournez repouſerons à noz aiſes. Dont diſt Echephron, & ſi par cas iamais n’en retournez ? Car le voyage eſt long & pereilleux. N’eſt ce mieulx que des maintenant nous repouſons, ſans nous mettre en ces hazars. O, diſt Spadaſſin, par dieu, voicy vn bon reſueux, Mais allons nous cacher au coing de la cheminee : & là paſſons auec les dames noſtre vie & noſtre temps à enfiller des perles, ou à filler comme Sardanapalus. Qui ne ſe aduenture, n’a cheual ny mule, ce diſt Salomon. Qui trop (diſt Echephron) ſe aduenture, perd cheual & mulle, reſpondit Malcon. Baſte, diſt Picrochole, paſſons oultre. Ie ne crains que ces diables de legions de Grandgouſier, ce pendent que nous ſommes en Meſopotamie, s’ilz nous donnoient ſus la queue, quel remede ? Tres bon, diſt Merdaille, vne belle petite commiſſion, laquelle vous enuoirez es Moſcouites, vous mettra en camp pour vn moment quatre cens cinquante mille combatans d’eſlite. O, ſi vous me y faictes voſtre lieutenant, ie tueroys vn pigne pour vn mercier. Ie mors, ie rue, ie frappe, ie attrape, ie tue, ie renye. Sus, ſus, dict Picrochole, qu’on deſpeſche tout, & qui me ayme, ſi me ſuyue.

Comment Gargantua laiſſa la ville de Paris pour
ſecourir ſon païs, & comment Gymnaſte
rencontra les ennemys. 

Chapitre XXXIIII.

n ceſte meſme heure, Gargantua, qui eſtoyt yſſu de Paris ſoubdain les lettres de ſon pere leues, ſus ſa grand iument venant, auoit ia paſſé le pont de la nonnain, luy, Ponocrates, Gymnaſte & Eudemon, leſquelz pour le ſuiure auoient prins cheuaulx de poſte : le reſte de ſon train venoit à iuſtes iournees, amenent tous ſes liures & inſtrument philoſophique. Luy arriué à Parillé, fut aduerty par le meſtayer de Gouguet comment Picrochole s’eſtoit remparé à La Rocheclermaud, & auoit enuoyé le capitaine Tripet auec groſſe armee aſſaillir le boys de Vede, & Vaugaudry, & qu’ilz auoient couru la poulle iuſques au preſſouer Billard : & que c’eſtoit choſe eſtrange & difficile à croyre des exces qu’ilz faiſoient par le pays. Tant qu’il luy feiſt paour, & ne ſçauoit bien que dire ny que faire. Mais Ponocrates luy conſeilla qu’ilz ſe tranſportaſſent vers le ſeigneur de La Vauguyon, qui de tous temps auoit eſté leur amy & confederé, & par luy ſeroient mieulx aduiſez de tous affaires, ce qu’ilz feirent incontinent, & le trouuerent en bonne deliberation de leur ſecourir : & feut de opinion que il enuoyroit quelq’vn de ſes gens pour deſcouurir le pays & ſçauoir en quel eſtat eſtoient les ennemys, affin de y proceder par conſeil prins ſcelon la forme de l’heure preſente. Gymnaſte ſe offrir d’y aller, mais il feut conclud que pour le meilleur il menaſt auecques ſoy quelq’vn qui congneuſt les voyes & deſtorſes & les riuieres de l’entour.

Adoncques partirent luy & Prelinguand, eſcuyer de Vauguyon, & ſans effroy eſpierent de tous couſtez. Ce pendent Gargantua ſe refraiſchit & repeut quelque peu auecques ſes gens, & feiſt donner à ſa iument vn picotin d’auoyne, c’eſtoient ſoiſante & quatorze muys troys boiſſeaux. Gymnaſte & ſon compaignon tant cheuaucherent qu’ilz rencontrerent les ennemys tous eſpars & mal en ordre, pillans & deſrobans tout ce qu’ilz pouoient : & de tant loing qu’ilz l’aperceurent, accoururent ſus luy à la foulle pour le deſtrouſer. Adonc il leurs cria, meſſieurs, ie ſuys pauure Diable, ie vous requiers qu’ayez de moy mercy. I’ay encores quelque eſcu, nous le boyrons, car c’eſt aurum potabile, & ce cheual icy ſera vendu pour payer ma bien venue : cela faict, retenez moy des voſtres, car iamais homme ne ſceut mieulx prendre, larder, rouſtir & apreſter, voyre, par Dieu, demembrer, & gourmander poulle que moy qui ſuys icy, & pour mon proficiat ie boy à tous bons compaignons. Lors deſcouurit ſa ferriere et, ſans mettre le nez dedans, beuuoyt aſſez honneſtement. Les maroufles le regardoient, ouurans la gueule d’vn grand pied & tirans les langues comme leuriers, en attente de boyre apres : mais Tripet, le capitaine, ſus ce poinct accourut veoir que c’eſtoit.

A luy Gymnaſte offrit ſa bouteille, diſant. Tenez, capitaine, beuuez en hardiment, i’en ay faict l’eſſay, c’eſt vin de La Faye moniau.

Quoy, diſt Tripet, ce gauſtier icy ſe guabele de nous. Qui es tu ? Ie ſuis (diſt Gymnaſte) pauure Diable. Ha, diſt Tripet, puiſque tu eſt pauure Diable, c’eſt raiſon que paſſes oultre, car tout pauure Diable paſſe partout ſans peage ny gabelle, mais ce n’eſt de couſtume que pauures Diables ſoient ſi bien monſtez : pourtant, monſieur le Diable, deſcendez que ie aye le rouſſin, et, ſi bien il ne me porte, vous maiſtre Diable, me porterez. Car i’ayme fort qu’vn Diable tel m’emporte.

Comment Gymnaſte ſoupplement tua le capitaine 
Tripet, & aultres gens de Picrochole. 

Chapitre XXXV.

es motz entenduz, aulcuns d’entre eulx commencerent auoir frayeur, & ſe ſeignoient de toutes mains, penſans que ce feuſt vn Diable deſguiſé, & quelq’vn d’eulx, nommé Bon Ioan, capitaine des franctopins, tyra ſes heures de ſa braguette & cria aſſez hault, Agios ho theos. Si tu es de Dieu, ſy parle, ſi tu es de l’aultre, ſy t’en va. Et pas ne s’en alloit, ce que entendirent pluſieurs de la bande, & departoient de la compaignie, le tout notant & conſiderant Gymnaſte. Pourtant feiſt ſemblant deſcendre de cheual, & quand feut pendent du couſté du montouer, feiſt ſoupplement le tour de l’eſtriuiere, ſon eſpee baſtarde au couſté, et, par deſſoubz paſſé, ſe lança en l’air & ſe tint des deux piedz ſus la ſcelle, le cul tourné vers la teſte du cheual. Puis diſt. Mon cas va au rebours. Adoncq, en tel poinct qu’il eſtoit, feiſt la guambade ſus vn pied et, tournant à ſeneſtre, ne faillit oncq de rencontrer ſa propre aſſiete ſans en rien varier. Dont diſt Tripet, Ha, ne feray pas ceſtuy là pour ceſte heure, & pour cauſe. Bren, diſt Gymnaſte, i’ay failly, ie voys defaire ceſtuy ſault. Lors par grande force & agilité feiſt en tournant à dextre la gambade comme dauant. Ce faict, miſt le poulce de la dextre ſus l’arçon de la ſcelle & leua tout le corps en l’air, ſe ſouſtenant tout le corps ſus le muſcle, & nerf dudict poulce : & ainſi ſe tourna troys foys, à la quatrieſme, ſe renuerſant tout le corps ſans à rien toucher, ſe guinda entre les deux aureilles du cheual, ſoudant tout le corps en l’air ſus le poulce de la ſeneſtre : & en ceſt eſtat feiſt le tour du moulinet, puis, frappant du plat de la main dextre ſus le meillieu de la ſelle, ſe donna tel branle qu’il ſe aſſiſt ſus la crope, comme font les damoiſelles. Ce faict, tout à l’aiſe paſſe la iambe droicte par ſus la ſelle, & ſe miſt en eſtat de cheuaucheur ſus la croppe. Mais (diſt il) mieulx vault que ie me mette entre les arſons : adoncq, ſe appoyant ſus les poulces des deux mains à la crope dauant ſoy, ſe renuerſa cul ſus teſte en l’air & ſe trouua entre les arſons en bon maintien, puis d’vn ſobreſault leua tout le corps en l’air, & ainſi ſe tint piedz ioinctz entre les arſons, & là tournoya plus de cent tours, les bras eſtenduz en croix, & crioit ce faiſant à haulte voix. I’enrage, diables, i’enrage, i’enrage, tenez moy, diables, tenez moy, tenez. Tandis qu’ainſi voltigeoit, les marroufles en grand eſbahiſſement diſoient l’vng à l’aultre. Par la mer dé, c’eſt vn lutin ou vn diable ainſi deguiſé. Ab hoſte maligno, libera nos, domine : & fuyoient à la route, regardans darriere ſoy comme vn chien qui emporte vn plumail. Lors Gymnaſte, voyant ſon aduantaige, deſcend de cheual, deſguaigne ſon eſpee & à grands coups chargea ſus les plus huppés, & les ruoit à grands monceaulx, bleſſez, naurez, & meurtriz, ſans que nul luy reſiſtaſt, penſans que ce feuſt vn diable affamé, tant par les merueilleux voltigemens qu’il auoit faict, que par les propos que luy auoit tenu Tripet en l’appellant pauure diable. ſinon que Tripet en trahiſon luy voulut fendre la ceruelle de ſon eſpee lanſquenette, mais il eſtoit bien armé & de ceſtuy coup ne ſentit que le chargement, & ſoubdain ſe tournant, lancea vn eſtoc volant au dict Tripet, & ce pendent que icelluy ſe couuroit en hault, luy tailla d’vn coup l’eſtomac, le colon & la moytié du foye, dont tomba par terre, & tombant, rendit plus de quatre potees de ſouppes, & l’ame meſlee parmy les ſouppes. Ce fait, Gymnaſte ſe retyre, conſiderant que les cas de hazart iamais ne fault pourſuyure iuſques à leur periode & qu’il conuient à tous cheualiers reuerentement traicter leur bonne fortune, ſans la moleſter ny gehainer, & monſtant ſus ſon cheual, luy donne des eſperons, tyrant droict ſon chemin vers La Vauguyon, & Prelinguand auecques luy.

Comment Gargantua deſmollit le chaſteau du Gué
de vede, & comment ilz paſſerent le Gué. 

Chapitre XXXVI.

enu que fut, raconta l’eſtat onquel auoit trouué les ennemys & du Stratageme qu’il auoit faict, luy ſeul contre toute leur caterue, afferment que ilz n’eſtoient que maraulx, pilleurs & brigans, ignorans de toute diſcipline militaire, & que hardiment ilz ſe miſſent en voye, car il leurs ſeroit tres facile de les aſſommer comme beſtes.

Adoncques monta Gargantua ſus ſa grande iument, accompaigné comme dauant auons dict, et, trouuant en ſon chemin vn hault & grand arbre (lequel communement on nommoit l’arbre de ſainct Martin, pource qu’ainſi eſtoit creu vn bourdon que iadis ſainct Martin y planta), diſt. Voicy ce qu’il me failloit. Ceſt arbre me ſeruira de bourdon & de lance. Et l’arrachit facilement de terre, & en ouſta les rameaux, & le para pour ſon plaiſir. Ce pendent ſa iument piſſa pour ſe laſcher le ventre : mais ce fut en telle abondance qu’elle en feiſt ſept lieues de deluge, & deriua tout le piſſat au gué de Vede, & tant l’enfla deuers le fil de l’eau que toute ceſte bande des ennemys furent en grand horreur noyez, exceptez aulcuns qui auoient prins le chemin vers les couſteaux à gauche. Gargantua, venu à l’endroit du boys de Vede, feus aduiſé par Eudemon que dedans le chaſteau eſtoit quelque reſte des ennemys, pour laquelle choſe ſçauoir Gargantua s’eſcria tant qu’il peut. Eſtez vous là, ou n’y eſtez pas ? Si vous y eſtez, n’y ſoyez plus : ſi n’y eſtez, ie n’ay que dire. Mais vn ribauld canonnier, qui eſtoit au machicoulys, luy tyra vn coup de canon & le attainct par la temple dextre furieuſement : toutesfoys ne luy feiſt pour ce mal en plus que s’il luy euſt getté vne prune. Qu’eſt ce là ? diſt Gargantua. Nous gettez vous icy des grains de raiſins ? La vendange vous couſtera cher : penſant de vray que le boulet feuſt vn grain de raiſin. Ceulx qui eſtoient dedans le chaſteau amuzez à la pille, entendant le bruit, coururent aux tours & fortereſſes, & luy tirerent plus de neuf mille vingt & cinq coups de faulconneaux & arquebouzes, viſans tous à ſa teſte, & ſi menu tiroient contre luy qu’il s’eſcria. Ponocrates, mon amy, ces mouſches icy me aueuglent, baillez moy quelque rameau de ces ſaulles pour les chaſſer. Penſant des plombees & pierres d’artillerie que feuſſent mouſches bouines. Ponocrates l’aduiſa que n’eſtoient aultres mouſches que les coups d’artillerye que l’on tiroit du chaſteau.

Alors chocqua de ſon grand arbre contre le chaſteau, & à grands coups abaſtit & tours & fortereſſes, & ruyna tout par terre. Par ce moyen feurent tous rompuz & mis en pieces ceulx qui eſtoient en icelluy. De là partans, arriuerent au pont du moulin & trouuerent tout le gué couuert de corps mors en telle foulle qu’ilz auoient enguorgé le cours du moulin, & c’eſtoient ceulx qui eſtoient peritz au deluge urinal de la iument. Là feurent en penſement comment ilz pourroient paſſer, veu l’empeſchement de ces cadaures. Mais Gymnaſte diſt. Si les diables y ont paſſé, ie y paſſeray fort bien. Les diables (diſt Eudemon) y ont paſſé pour en emporter les ames damnees. Sainct Treignan (diſt Ponocrates) par doncques conſequence neceſſaire il y paſſera. Voyre, voyre, diſt Gymnaſte, ou ie demoureray en chemin. Et donnant des eſperons à ſon cheual, paſſa franchement oultre, ſans que iamais ſon cheual euſt fraieur des corps mors. Car il l’auoit accouſtumé (ſelon la doctrine de Ælian) à ne craindre les ames ny corps mors. Non en tuant les gens comme Diomedes tuoyt les Traces, & Vlyſſes mettoit les corps de ſes ennemys es pieds de ſes cheuaulx, ainſi que raconte Homere : mais en luy mettant vn phantoſme parmy ſon foin & le faiſant ordinairement paſſer ſus icelluy quand il luy bailloit ſon auoyne. Les troys aultres le ſuibuirent ſans faillir, excepté Eudemon, duquel le cheual enfoncea le pied droict iuſques au genoil dedans la pance d’vn gros & gras vilain qui eſtoit là noyé, à l’enuers, & ne le pouoit tirer hors : ainſi demoureroit empeſtré iuſques à ce que Gargantua du bout de ſon baſton enfondra le reſte des tripes du villain en l’eau, ce pendent que le cheual leuoit le pied. Et (qui eſt choſe merueilleuſe en hippiatrie) feut ledict cheual guery d’vn ſurot qu’il auoit en celluy pied par l’atouchement des boyaux de ce gros marroufle.

Comment Gargantua, ſoy peignant, faiſoit tomber
de ſes cheueulx les boulletz d’artillerye. 

Chapitre XXXVII.

ssvz la riue de Vede, peu de temps apres aborderent au chaſteau de Grandgouſier qui les attendoit en grand deſir. A ſa venue, ilz le feſtoyerent à tour de bras : iamais on ne veit gens plus ioyeux, car Supplementum Supplementi chronicorum dict que Gargamelle y mourut de ioye : ie n’en ſçay rien de ma part, & bien peu me ſoucie ny d’elle ny d’aultre. La verité fut que Gargantua, ſe refraiſchiſſant d’habillemens & ſe teſtonnant de ſon pigne (qui eſtoit grand de cent cannes, appoincté de grandes dents de elephans toutes entieres) faiſoit tomber à chaſcun coup plus de ſept balles de bouletz qui luy eſtoient demourez entre ſes cheueulx à la demolition du boys de Vede. Ce que voyant, Grandgouſier, ſon pere, penſoit que feuſſent pous & luy diſt. Dea, mon bon filz, nous as tu aporté iuſques icy des eſparuiers de Montagu ? Ie n’entendoys que là tu feiſſe reſidence. Adonc Ponocrates reſpondit. Seigneur, ne penſez que ie l’aye mis au colliege de pouillerie qu’on nomme Montagu, mieulx le euſſe voulu mettre entre les guenaux de ſainct Innocent, pour l’enorme cruaulté & villennie que ie y ay congneu. Car trop mieulx, ſont traictez les forcez entre les Maures & Tartares, les meurtriers en la priſon criminelle, voyre certes les chiens en voſtre maiſon, que ne ſont ces malautruz audict colliege. Et ſi i’eſtois roy de Paris, le diable m’emport ſi ie ne metoys le feu dedans & faiſoys bruſler & principal & regens qui endurent ceſte inhumanité dauant leurs yeulx eſtre exercee.

Lors leuant vn de ces boulletz, diſt. Ce ſont coups de canon que n’a guieres a repceu voſtre filz Gargantua paſſant dauant le boys de Vede, par la trahiſon de vos ennemys. Mais ilz en eurent telle recompenſe qu’ilz ſont tous periz en la ruine du chaſteau : comme les Philiſtins par l’engin de Sanſon, & ceulx que opprima la tour de Siloé, deſquelz eſt eſcript, Luce xiij. Iceulx ie ſuis d’aduis que nous pourſuyuons, ce pendent que l’heur eſt pour nous.

Car l’occaſion a tous ſes cheueulx au front, quand elle eſt oultre paſſee, vous ne la pouez plus reuocquer, elle eſt chauue par le darriere de la teſte & iamais plus ne retourne.

Vrayement, diſt Grandgouſier, ce ne ſera pas à ceſte heure, car ie veulx vous feſtoyer pour ce ſoir, & ſoyez les tres bien venuz. Ce dict, on apreſta le ſoupper, & de ſurcroiſt feurent rouſtiz ſeze beufz, troys geniſſes, trente & deux veaux, ſoixante & troys cheureaux moiſſonniers, quatre vingt quinze moutons, troys cens gourretz de laict à beau mouſt, vnze vingt perdrys, ſept cens becaſſes, quatre cens chappons de Loudunoys & Cornouaille, ſix mille poulletz & autant de pigeons, ſix cens gualinottes, quatorze cens leuraux, troys cens & troys hoſtardes, & mille ſept cens hutaudeaux : de venaiſon l’on ne peut tant ſoubdain recouurir, fors vnze ſangliers qu’enuoya l’abbé de Turpenay, & dix & huict beſtes fauues que donna le ſeigneur de Grandmont : enſemble ſept vingt faiſans qu’enuoya le ſeigneur des Eſſars, & quelques douzaines de Ramiers, de oiſeaux de riuiere, de Cercelles, Buours, Courtes, Pluuiers, Francolys, Crauans, Tyranſons, Vanereaux, Tadournes, pochecullieres, pouacres, Hegronneaux, Foulques, Aigrettes, Cigouingnes, Cannes petieres, Oranges, Flammans (qui ſont phœnicopteres) Terrigoles, poulles de Inde, force Coſcoſſons, & renfort de potages. Sans poinct de faulte y eſtoit de viures abondance, & feurent apreſtez honneſtement par Fripeſaulce, Hoſchepot & Pilleuerius, cuiſiniers de Grandgouſier. Ianot, Micquel & Verrenet apreſterent fort bien à boyre.

Comment Gargantua mangea en ſallade ſix pelerins. 

Chapitre XXXVIII.

e propos requiert que racontons ce qu’aduint à ſix pelerins, qui venoient de ſainct Sebaſtien, pres de Nantes, & pour ſoy hezberger celle nuict, de peur des ennemys, s’eſtoient muſſez au iardin deſſus les poyzars, entre les choulx & lectues. Gargantua ſe trouua quelque peu alteré & demanda ſi l’on pourroit trouuer de lectues pour faire ſallade. Et entendent qu’il y en auoit des plus belles & grandes du pays, car elles eſtoient grandes comme pruniers ou noyers, y voulut aller luy meſmes & en emporta en ſa main ce que bon luy ſembla, enſemble emporta les ſix pelerins, leſquels auoient ſi grand paour qu’ilz ne auſoient ny parler ny touſſer.

Les lauant doncques premierement en la fontaine, les pelerins diſoient en voix baſſe l’vn à l’aultre. Qu’eſt il de faire ? Nous noyons icy, entre ces lectues. Parlerons nous ? mais, ſi nous parlons, il nous tuera comme eſpies. Et comme ilz deliberoient ainſi, Gargantua les miſt auecques ſes lectues dedans vn plat de la maiſon, grand comme la tonne de Ciſteaulx, & auecques huille & vinaigre & ſel, les mangeoit pour ſoy refraiſchir dauant ſouper, & auoit ia engoullé cinq des pelerins. Le ſixieſme eſtoit dedans le plat, caché ſoubz vne lectue, excepté ſon bourdon qui apparoiſſoit au deſſus.

Lequel voyant, Grandgouſier diſt à Gargantua. Ie croys que c’eſt là vne corne de limaſſon ; ne le mangez poinct.

Pour quoy ? diſt Gargantua. Ilz ſont bons tout ce moys. Et, tyrant le bourdon, enſemble enleua le pelerin, & le mangeoit treſbien. puis beut vn horrible traict de vin pineau, & attendirent que l’on appreſtaſt le ſouper. Les pelerins ainſi deuorez ſe tirerent hors les meulles de ſes dentz le mieulx que faire peurent, & penſoient qu’on les euſt mys en quelque baſſe fouſſe des priſons. Et lors que Gargantua beut le grand traict, cuyderent noyer en ſa bouche, & le torrent du vin preſque les emporta au gouffre de ſon eſtomach : toutesfoys, ſaultans auec leurs bourdons, comme font les micquelotz, ſe mirent en franchiſe l’oree des dentz. Mais par malheur l’vn d’eux, taſtant auecques ſon bourdon le pays à ſçauoir s’ilz eſtoient en ſceureté, frappa rudement en la faulte d’vne dent creuze & ferut le nerf de la mandibule, dont feiſt tres forte douleur à Gargantua, & commença crier de raige qu’il enduroit. Pour doncques ſe ſoulaiger du mal, feiſt aporter ſon curedentz et, ſortant vers le noyer grollier, vous denigea Meſſieurs les pelerins.

Car il arrapoit l’vn par les iambes, l’aultre par les eſpaules, l’aultre par la bezace, l’aultre par la foilluze, l’aultre par l’eſcharpe, & le pauure haire qui l’auoit feru du bourdon, le accrochea par la braguette, toutesfoys ce luy fut vn grand heur, car il luy percea vne broſſe chancreuze qui le martyriſoit depuis le temps qu’ilz eurent paſſé Ancenys.

Ainſi les pelerins denigez s’enfuyrent à trauers la plante a beau trot, & appaiſa la douleur. En laquelle heure feut appellé par Eudemon pour ſoupper, car tout eſtoit preſt. Ie m’en voys doncques (diſt il) piſſer mon malheur. Lors piſſa ſi copieuſement que l’vrine trancha le chemin aux pelerins, & furent contrainctz paſſer la grande boyre. Paſſans de là par l’oree de la Touche, en plain chemin tomberent tous, excepté Fournillier, en vne trape qu’on auoit faict pour prandre les loups à la trainnee. Dont eſcapperent moyennant l’induſtrie dudict Fournillier, qui rompit tous les lacz & cordages.

De là iſſus, pour le reſte de celle nuyct coucherent en vne loge pres le Couldray. Et là feurent reconfortez de leur malheur par les bonnes parolles d’vn de leur compaignie, nommé Laſdaller, lequel leur remonſtra que ceſte aduenture auoit eſté predicte par Dauid, Pſ. Cum exurgerent homines in nos, forte viuos deglutiſſent nos, quand nous feuſmes mangez en ſalade au grain du ſel. Cum iraſceretur furor eorum in nos, forſitan aqua abſorbuiſſet nos, quand il beut le grand traict. Torrentem pertranſiuit anima noſtra, quand nous paſſaſmes la grande boyre. Forſitan pertranſiſſet anima noſtra aquam intolerabilem, de ſon vrine, dont il nous tailla le chemin. Benedictus Dominus, qui non dedit nos in captionem dentibus eorum. Anima noſtra, ſicut paſſer erepta eſt de laquea venantium, quand nous tombaſmes en la trape. Laqueus contritus eſt par Fournillier, & nos liberati ſumus. Adiutorium noſtrum, &c.

Comment le moyne fut feſtoyé par Gargantua,
& des beaulx propos qu’il tint en ſouppant. 

Chapitre XXXIX.

vand Gargantua feut à table & la premiere poincte des morceaux feut baufree, Grandgouſier commença raconter la ſource & la cauſe de la guerre meue entre luy & Picrochole, & vint au poinct de narrer comment Frere Iean des Entommeures auoit triumphé à la defence du clous de l’abbaye, & le loua au deſſus des proueſſes de Camille, Scipion, Pompee, Ceſar & Themiſtocles. Adoncques requiſt Gargantua que ſus l’heure feuſt enuoyé querir, affin qu’auecques luy on conſultaſt de ce qu’eſtoit à faire. Par leur vouloir l’alla querir ſon maiſtre d’hoſtel, & l’admena ioyeuſement auecques ſon baſton de croix ſus la mulle de Grandgouſier. Quand il feut venu, mille chareſſes, mille embraſſemens, mille bons iours feurent donnez. Hes, frere Iean, mon amy, frere Iean mon grand couſin, frere Iean de par le diable, l’acollee, mon amy. A moy la braſſee. Cza, couillon, que ie te eſrene de force de t’acoller. Et frere Iean de rigoller. Iamais homme ne feut tant courtoys ny gracieux. Cza, cza (diſt Gargantua), vne eſcabelle icy, aupres de moy, à ce bout. Ie le veulx bien (diſt le Moyne), puis qu’ainſi vous plaiſt. Page, de l’eau : boute, mon enfant, boute, elle me refraiſchira le faye. Baille icy que ie guargarize. Depoſita cappa, diſt Gymnaſte, ouſtons ce froc. Ho, par Dieu (diſt le Moyne), mon gentilhomme, il y a vn chapitre in ſtatutis ordinis : auquel ne plairoit le cas. Bren (diſt Gymnaſte) bren, pour voſtre chapitre. Ce froc vous rompt les deux eſpaules. Mettez bas. Mon amy (diſt le moyne) laiſſe le moy : car par dieu ie n’en boy que mieulx. Il me faict le corps tout ioyeux. Si ie le laiſſe, meſſieurs les pages en feront des iarretieres : comme il me feut faict vne foys à Coulaines. D’auantaige, ie n’auray nul appetit. Mais ſi en ceſt habit ie m’aſſys à table, ie boiray, par dieu, & à toy & à ton cheual, & de hayt. Dieu guard de mal la compaignie. Ie auoys ſouppé. Mais pour ce ne mangeray ie poinct moins. Car i’ay vn eſtomac paué, creux comme la botte ſainct Benoiſt, touſiours ouuert comme la gibbeſſiere d’vn aduocat. De tous poiſſons, fors que la tanche, prenez l’aeſle de la perdrys, ou la cuiſſe d’vne nonnain : n’eſt ce falotement mourir quand on meurt le caiche roidde ? Noſtre prieur ayme fort le blanc de chappon. En cela (diſt Gymnaſte) il ne ſemble poinct aux renars, car des chappons, poules, pouletz qu’ilz prenent, iamais ne mangent le blanc. Pourquoy ? (diſt le moyne) Par ce (reſpondit Gymnaſte) qu’ilz n’ont poinct de cuiſiniers à les cuyre. Et s’ilz ne ſont competentement cuitz, il demeurent rouge & non blanc. La rougeur des viandes eſt indice qu’elles ne ſont aſſez cuytes exceptez les gammares & eſcriuices, que l’on cardinalize à la cuyte. Feſte Dieu Bayart, diſt le moyne, l’enfermier de noſtre abbaye n’a doncques la teſte bien cuyte, car il a les yeulx rouges comme vn iadeau de vergne. Ceſte cuiſſe de leurault eſt bonne pour les goutteux.

A propos truelle, pourquoy eſt ce que les cuiſſes d’vne damoizelle ſont touſiours fraiſches ? Ce probleſme (diſt Gargantua) n’eſt ny en Ariſtoteles, ny en Alexandre Aphrodiſé, ny en Plutarque. C’eſt (diſt le Moyne) pour trois cauſes par leſquelles vn lieu eſt naturellement refraiſchy. Primo : pour ce que l’eau decourt tout du long. Secundo : pour ce que c’eſt vn lieu vmbrageux, obſcur & tenebreux, auquel iamais le Soleil ne luiſt. Et tiercement, pour ce qu’il eſt continuellement eſuenté des ventz du trou de bize, de chemiſe, & d’abondant de la braguette. Et de hayt. Page, à la humerie. Crac, crac, crac. Que Dieu eſt bon, qui nous donne ce bon piot. I’aduoue dieu, ſi i’euſſe eſté au temps de Ieſuchriſt, i’euſſe bien engardé que les Iuifz ne l’euſſent prins au iardin de Oliuet. Enſemble le diable me faille ſi i’euſſe failly de coupper les iarretz à meſſieurs les Apoſtres, qui fuyrent tant laſchement, apres qu’ilz eurent bien ſouppé, & laiſſerent leur bon maiſtre au beſoing. Ie hayz plus que poizon vn homme qui fuyt quand il fault iouer de couſteaux. Hon, que ie ne ſuis roy de France pour quatre vingtz ou cent ans. Par dieu, ie vous metroys en chien courtault les fuyars de Pauye. Leur fiebure quartaine. Pourquoy ne mouroient ilz là plus toſt que laiſſer leur bon prince en ceſte neceſſité ? N’eſt il meilleur & plus honorable mourir vertueuſement bataillant que viure fuyant villainement ? Nous ne mangerons gueres d’oyſons ceſte annee. Ha, mon amy, baille de ce cochon. Diauol, il n’y a plus de mouſt. Germinauit radix Ieſſe. Ie renye ma vie, ie meurs de ſoif. Ce vin n’eſt des pires. Quel vin beuuiez vous à Paris ? Ie me donne au diable ſi ie n’y tins plus de ſix moys pour vn temps maiſon ouuerte à tous venens. Congnoiſſez vous Frere Claude des Haulx Barrois ? O le bon compaignon que c’eſt. Mais quelle mouſche l’a picqué ? Il ne faict rien que eſtudier depuis ie ne ſçay quand. Ie n’eſtudie poinct, de ma part. En noſtre abbaye nous ne eſtudions iamais, de peur des auripeaux. Noſtre feu abbé diſoit que c’eſt choſe monſtrueuſe veoir vn moyne ſçauant. Par dieu, Monſieur mon amy, magis magnos clericos non ſunt magis magnos ſapientes. Vous ne veiſtes oncques tant de lieures comme il y en a ceſte annee. Ie n’ay peu recouurir ny Aultour ny tiercelet de lieu du monde. Monſieur de la Bellonniere m’auoit promis vn Lanier, mais il m’eſcripuit n’a gueres qu’il eſtoit deuenu patays. Les perdris nous mangeront les aureilles meſouan. Ie ne prens poinct de plaiſir à la tonnelle. Car ie y morfonds. Si ie ne cours, ſi ie ne tracaſſe, ie ne ſuis poinct à mon aize. Vray eſt que, ſaultant les hayes & buiſſons, mon froc y laiſſe du poil. I’ay recouuert vn gentil leurier. Ie donne au diable ſi luy eſchappe lieure. Vn lacquays le menoit à Monſieur de Mauleurier : ie le deſtrouſſay : feis ie mal ? Nenny, frere Iean (diſt Gymnaſte), nenny, de par tous les diables, nenny. Ainſi (diſt le moyne), à ces diables, ce pendent qu’ilz durent.

Vertus dieu, qu’en euſt faict ce boyteux ? Le cor dieu, il prent plus de plaiſir quand on luy faict preſent d’vn bon couble de beufz. Comment (diſt Ponocrates), vous iurez, frere Iean ?

Ce n’eſt (diſt le moyne) que pour orner mon langaige. Ce ſont couleurs de rethorique Ciceroniane.

Pourquoy les moynes ſont refuyz du monde,
& pour quoy les vngs ont le nez
plus grand que les aultres. 

Chapitre XXXX.

oy de chriſtian (diſt Eudemon) ie entre en grande reſuerie, conſiderant l’honneſteté de ce moyne. Car il nous eſbaudiſt icy tous. Et comment doncques eſt ce qu’on rechaſſe les moynes de toutes bonnes compaignies : les appellans Trouble feſte, comme abeilles chaſſent les freſlons d’entour leurs rouſches ? Ignauum fucos pecus (diſt Maro), a preſepibus arcent. A quoy reſpondit Gargantua. Il n’y a rien ſi vrai que le froc & la cogule tire à ſoy les opprobres, iniures & maledictions du monde, tout ainſi comme le vent dict Cecias attire les nues. La raiſon peremptoire eſt : par ce qu’ilz mangent la merde du monde, c’eſt à dire les pechez, & comme machemerdes l’on les reiecte en leurs retraictz, ce ſont leurs conuentz & abbayes, ſeparez de conuerſation politicque comme ſont les retraictz d’vne maiſon. Mais, ſi entendez pourquoy vn cinge en vne famille eſt touſiours mocqué & herſelé, vous entendrez pourquoy les moines ſont de tous refuys, & des vieux & des ieunes. Le cinge ne guarde poinct la maiſon, comme vn chien : il ne tire pas l’aroy, comme le beuf : il ne produict ny laict ny layne, comme la brebis : il ne porte pas le faiz, comme le cheual.

Ce qu’il faict eſt tout conchier & degaſter, qui eſt la cauſe pourquoy de tous repceoyt mocqueries & baſtonnades.

Semblablement, vn moyne (i’entends de ces ocieux moynes) ne laboure comme le paiſant : ne garde le pays comme l’homme de guerre, ne gueriſt les malades comme le medicin : ne preſche ny endoctrine le monde comme le bon docteur euangelicque & pedagoge : ne porte les commoditez & choſes neceſſaires à la republicque comme le marchant. Ce eſt la cauſe pourquoy de tous ſont huez & abhorrys. Voyre, mais (diſt Grandgouſier) ilz prient dieu pour nous. Rien moins (reſpondit Gargantua).

Vray eſt qu’ilz moleſtent tout leur voiſinage à force de trinqueballer leurs cloches.

(Voyre, diſt le Moyne, vne meſſe, vnes matines, vnes veſpres bien ſonneez ſont à demy dictes). Ilz marmonnent grand renfort de legendes & pſeaulmes nullement par eux entenduz. Ilz content force patenoſtres, entrelardees de longs Aue Mariaz, ſans y penſer ny entendre. Et ce ie appelle mocquedieu, non oraiſon. Mais ainſi leurs ayde dieu s’ilz prient pour nous, & non par paour de perdre leurs miches & ſouppes graſſes. Tous vrays Chriſtians, de tous eſtatz, en tous lieux, en tous temps, prient dieu, & l’eſperit prie & interpelle pour iceulx : & dieu les prent en grace. Maintenant tel eſt noſtre bon frere Iean. Pourtant chaſcun le ſoubhaite en ſa compaignie.

Il n’eſt point bigot, il n’eſt poinct deſſiré ; il eſt honeſte, ioyeux, deliberé, bon compaignon.

Il trauaille, il labeure, il defent les opprimez, il conforte les affligez, il ſubuient es ſouffreteux, il garde les clous de l’abbaye. Ie foys (diſt le moyne) bien d’aduantage. Car, en deſpeſchant nos matines & anniuerſaires on cueur, enſemble ie fois des chordes d’arbaleſte, ie polys des matraz & guarrotz, ie foys des retz & des poches à prendre les connis. Iamais ie ne ſuis oiſif. Mais or cza, à boyre, à boyre cza. Aporte le fruict. Ce ſont chaſtaignes du boys d’Eſtrocz. Auec bon vin nouueau, voy vous là compoſeur de petz. Vous n’eſtez encores ceans amouſtillez ? Par dieu ie boy à tous guez, comme vn cheual de promoteur. Gymnaſte luy diſt. Frere Iean, ouſtez ceſte rouppie que vous pend au nez ? Ha, ha (diſt le Moyne), ſerois ie en dangier de noyer, veu que ſuis en l’eau iuſques au nez ? Non, non. Quare ? Quia elle en ſort bien, mais poinct n’y entre, car il eſt bien antidoté de pampre.

O mon amy, qui auroit bottes d’hyuer de tel cuir, hardiment pourroit il peſcher aux huytres, car iamais ne prendroient eau. Pourquoy (diſt Gargantua) eſt ce que frere Iean a ſi beau nez ? Par ce (reſpondit Grandgouſier) que ainſi dieu l’a voulu, lequel nous faict en telle forme & telle fin, ſelon ſon diuin arbitre, que faict vn potier ſes vaiſſeaulx. Par ce (diſt Ponocrates) qu’il feut des premiers à la foyre des nez. Il print des plus beaulx & plus grands. Trut auant (diſt le moyne) ſelon vraye philoſophie monaſticque, c’eſt parce que ma nourrice auoit les tetins moletz, en la laictant, mon nez y enfondroit comme en beurre, & là s’eſleuoit & croiſſoit comme la paſte dedans la met.

Les durs tetins de nourrices font les enfans camuz. Mais, guay, guay, ad formam naſi cognoſcitur ad te leuaui. Ie ne mange iamais de confitures. Page, à la humerie. Item, rouſties.

Comment le moyne feiſt dormir Gargantua,
& de ſes heures & breuiaire. 

Chapitre XXXXI.

e ſouper acheué, conſulterent ſus l’affaire inſtant, & feut conclud que enuiron la minuict ilz ſortiroient à l’eſcarmouche pour ſçauoir quel guet & diligence faiſoient leurs ennemys. En ce pendent, qu’il ſe repoſeroient quelque peu pour eſtre plus frais. Mais Gargantua ne pouoit dormir en quelque façon qu’il ſe miſt. Dont luy diſt le moyne. Ie ne dors iamais bien à mon aiſe, ſinon quand ie ſuis au ſermon ou quand ie prie Dieu. Ie vous ſupplye, commençons, vous & moy, les ſept pſeaulmes pour veoir ſi tantoſt ne ſerez endormy.

L’inuention pleut tres bien à Gargantua.

Et commenceant le premier pſeaulme, ſus le poinct de Beati quorum, s’endormirent & l’vn & l’aultre. Mais le moyne ne faillit oncques à s’eſueiller auant la minuict, tant il eſtoit habitué à l’heure des matines clauſtralles. Luy eſueillé, tous les aultres eſueilla, chantant à pleine voix la chanſon. Ho, Regnault, reueille toy, veille, O, Regnault reueille toy. Quand tous furent eſueillez, il dict. Meſſieurs, l’on dict que matines commencent par touſſer, & ſouper par boyre. Faiſons au rebours, commençons maintenant noz matines par boyre, & de ſoir, à l’entree de ſouper, nous touſſerons à qui mieulx mieulx. Dont diſt Gargantua. Boyre ſi toſt apres le dormir ? ce n’eſt veſcu en diete de medicine. Il ſe fault premier eſcurer l’eſtomach des ſuperfluitez & excremens.

C’eſt, diſt le moyne, bien mediciné.

Cent diables me ſaultent au corps s’il n’y a plus de vieulx hyurognes, qu’il n’y a de vieulx medicins. I’ay compoſé auecques mon appetit en telle paction, que touſiours il ſe couche auecques moy, & à cela ie donne bon ordre le iour durant : auſſy auecques moy il ſe lieue. Rendez tant que vouldrez vos cures, ie m’en voys apres mon tyrouer. Quel tyrouer (diſt Gargantua) entendez vous ? Mon breuiaire, diſt le Moyne. Car tout ainſi que les faulconniers, dauant que paiſtre leurs oyſeaux les font tyrer quelque pied de poulle pour leurs purger le cerueau des phlegmes & pour les mettre en appetit, ainſi, prenant ce ioyeux petit breuiaire au matin, ie m’eſcure tout le poulmon, & voy me là preſt à boyre.

A quel vſaiges (diſt Gargantua) dictez vous ces belles heures ? A l’vſaige (diſt le moyne) de Fecan, à troys pſeaulmes & troys leçons ou rien du tout qui ne veult. Iamais ie ne me aſſubiectis à heures : les heures ſont faictez pour l’homme, & non l’homme pour les heures. Pourtant ie foys des miennes à guiſe d’eſtriuieres, ie les acourcis ou allonge quand bon me ſemble. Breuis oratio penetrat celos, longa potatio euacuat ſcyphos.

Ou eſt eſcript cela ? Par ma foy (diſt Ponocrates) ie ne ſçay, mon petit couillauſt, mais tu vaulx trop. En cela (diſt le Moyne) ie vous reſſemble. Mais Venite apotemus. L’on apreſta carbonnades à force & belles ſouppes de primes, & beut le moyne à ſon plaiſir.

Aulcuns luy tindrent compaignie, les aultres s’en deporterent. Apres, chaſcun commença ſoy armer & accouſtrer. Et armerent le moyne contre ſon vouloir, car il ne vouloit aultres armes que ſon froc dauant ſon eſtomach & le baſton de la croix en ſon poing. Toutesfoys, à leur plaiſir feut armé de pied en cap & monté ſus vn bon courſier du royaulme, & vn gros braquemart au couſté. Enſemble Gargantua, Ponocrates, Gymnaſte, Eudemon & vingt & cinq des plus aduentureux de la maiſon de Grandgouſier, tous armez à l’aduantaige, la lance au poing, montez comme ſainct George : chaſcun ayant vn harquebouzier en crope.

Comment le moyne donne couraige à ſes compaignons,
& comment il pendit à vne arbre. 

Chapitre XLII.

r s’en vont les nobles champions à leur aduenture, bien deliberez d’entendre quelle rencontre fauldra pourſuyre & de quoy ſe fauldra contregarder, quand viendra la iournee de la grande & horrible bataille. Et le moyne leur donne couraige, diſant. Enfans, n’ayez ny paour ny doubte, ie vous conduiray ſeurement. Dieu & ſainct Benoit ſoient auecques nous. Si i’auoys la force de meſmes le couraige, par la mort bieu ie vous les plumeroys comme vn canart. Ie ne crains rien fors l’artillerie. Toutesfoys, ie ſçay quelque oraiſon que m’a baillé le ſoubſecretain de noſtre abbaye, laquelle guarentiſt la perſonne de toutes bouches à feu. Mais elle ne me profitera de rien, car ie n’y adiouſte poinct de foy. Toutesfoys, mon baſton de croix fera diables. Par dieu, qui fera la cane de vous aultres, ie me donne au diable ſi ie ne le fays moyne en mon lieu & l’encheueſtre de mon froc. Il porte medicine à couhardiſe de gens. Auez point ouy parler du leurier de monſieur de Meurles qui ne valloit rien pour les champs ? Il luy miſt vn froc au col : par le corps dieu, il n’eſchappoit ny lieure ny regnard deuant luy, & que plus eſt, couurit toutes les chiennes du pays, qui auparauant eſtoit eſrené & de frigidis & maleficiatis. Le Moyne, diſans ces parolles en cholere, paſſa ſoubz vn noyer, tyrant vers la ſaullaye, & embrocha la viſiere de ſon heaulme à la roupte d’vne groſſe branche du noyer. Ce non obſtant donna fierement des eſperons à ſon cheual, lequel eſtoit chaſtouilleur à la poincte, en maniere que le cheual bondit en auant, & le moyne, voulant deffaire ſa viſiere du croc, laſche la bride & de la main ſe pend aux branches : ce pendent que le cheual ſe deſrobe deſſoubz luy.

Par ce moyen demoura le Moyne pendent au noyer & criant à l’aide & au meurtre, proteſtant auſſi de trahiſon. Eudemon premier l’aperceut & appellant Gargantua. Sire, venez & voyez Abſalon pendu. Gargantua, venu, conſidera la contenence du moyne & la forme dont il pendoit, & diſt à Eudemon. Vous auez mal rencontré, le comparant à Abſalon, car Abſalon ſe pendit par les cheueux, mais le moyne, ras de teſte, s’eſt pendu par les aureilles. Aydez moy (diſt le Moyne), de par le diable. N’eſt-il pas bien le temps de iazer ? Vous me ſemblez les preſcheurs decretaliſtes, qui diſent que quiconques voira ſon prochain en dangier de mort, il le doibt, ſus peine d’excommunication triſulce, pluſtouſt admonneſter de ſoy confeſſer & mettre en eſtat de grace que de luy ayder.

Quand doncques ie les voiray tombez en la riuiere & preſtz d’eſtre noyez, en lieu de les aller querir & bailler la main, ie leur feray vn beau & long ſermon de contemptu mundi, & fuga ſeculi : & lors qu’ilz ſeront roides mors, ie les iray peſcher. Ne bouge (diſt Gymnaſte), mon mignon, ie te voys querir, car tu es gentil petit monachus. Monachus in clauſtro non valet oua duo, ſed quando eſt extra, bene vale triginta. I’ay veu des pendus plus de cinq cens, mais ie n’en veis oncques qui euſt meilleure grace en pendilant, & ſi ie l’auoys auſſi bonne, ie vouldroys ainſi pendre toute ma vye. Aurez vous (diſt le Moyne) tantoſt aſſez preſché ? Aidez moy de par dieu, puiſque de par l’aultre ne voulez. Par l’habit que ie porte, vous en repentirez tempore & loco prelibatis. Allors deſcendit Gymnaſte de ſon cheual, & montant au noyer, ſouleua le moyne par les gouſſetz d’vne main, & de l’autre deffiſt ſa viſiere du croc de l’arbre & ainſi le laiſſa tomber en terre & ſoy apres. Deſcendu que feut, le moyne ſe deffiſt de tout ſon arnoys & getta l’vne piece apres l’autre parmy le champ, et, reprenant ſon baſton de la croix, remonta ſus ſon cheual, lequel Eudemon auoit retenu à la fuite. Ainſi s’en vont ioyeuſement, tenans le chemin de la ſaullaye.

Comment l’eſcharmouche de Picrochole feut rencontré
par Gargantua, & comnent le moyne tua
le capitaine Tyrauant, & puis fut
priſonnier entre les ennemys. 

Chapitre XLIII.

icrochole, à la relation de ceulx qui auoient euadé à la roupte lors que Tripet fut eſtripé, feut eſprins de grand courroux, ouyant que les diables auoient couru ſuz ſes gens, & tint ſon conſeil toute la nuict, auquel Haſtiueau & Toucquedillon conclurent que ſa puiſſance eſtoit telle qu’il pourroit defaire tous les diables d’enfer s’ilz y venoient. Ce que Picrochole ne croyoit du tout, auſſy ne s’en defioit il.

Pourtant enuoya ſoubz la conduicte du conte Tyrauant, pour deſcouurir le pays, ſeize cents cheualiers tous montez ſus cheuaulx legiers, en eſcarmouſche, tous bien aſpergez d’eau beniſte & chaſcun ayant pour leur ſigne vne eſtolle en eſcharpe, à toutes aduentures, s’ilz rencontroient les diables, que par vertus tant de ceſte eau Gringorienne, que des eſtolles, yceulx feiſſent diſparoir & eſuanouyr. Coururent doncques iuſques pres la Vau Guyon & la maladerye, mais oncques ne trouuerent perſonne à qui parler, dont repaſſerent par le deſſus, & en la loge & tugure paſtoral, pres le Couldray, trouuerent les cinq pelerins. Leſquels liez & baffouez emmenerent comme s’ilz feuſſent eſpies, non obſtant les exclamations, adiurations & requeſtes qu’ilz feiſſent. Deſcendus de là vers Seuillé, furent entenduz par Gargantua, lequel diſt à ſes gens. Compaignons, il y a icy rencontre, & ſont en nombre trop plus dix foys que nous. Chocquerons nous ſus eulx ? Que diable (diſt le moyne) ferons nous doncq ? Eſtimez vous les hommes par nombre, & non par vertus & hardieſſe ?

Puis s’eſcria. Chocquons, diables, chocquons. Ce que entendens, les ennemys penſoient certainement que feuſſent vrays diables, dont commencerent fuyr à bride auallee, excepté Tyrauant, lequel coucha ſa lance en l’arreſt, & en ferut à toute oultrance le moyne au milieu de la poictrine, mais rencontrant le froc horrifique, rebouſcha par le fer, comme ſi vous frappiez d’vne petite bougie contre vne enclume. Adoncq le moyne auec ſon baſton de croix luy donna entre col & collet ſus l’os acromion ſi rudement qu’il l’eſtonna : & feiſt perdre tout ſens & mouement, & tomba es piedz du cheual.

Et voyant l’eſtolle qu’il portoit en eſcharpe, diſt à Gargantua : « Ceulx cy ne ſont que prebſtres, ce n’eſt q’vn commencement de moyne : par ſainct Iean ie ſuis moyne parfaict : ie vous en tueray comme de mouſches. Puis le grand gualot courut apres, tant qu’il atrapa les derniers, & les abbaſtoit comme ſeille, frappant à tors & à trauers. Gymnaſte interrogua ſus l’heure Gargantua s’ilz les debuoient pourſuiure. A quoy diſt Gargantua. Nullement. Car ſelon vraye diſcipline militaire, iamais ne fault mettre ſon ennemy en lieu de deſeſpoir. Par ce que telle neceſſité luy multiplie ſa force, & accroiſt le couraige, qui ia eſtoit deiect & failly. Et n’y a meilleur remede de ſalut à gens eſtommiz & recreuz que de ne eſperer ſalut aulcun. Quantes victoires ont eſté tollues des mains des vaincqueurs par les vaincuz, quand il ne ſe ſont contentés de raiſon : mais ont attempté du tout mettre à internition & deſtruire totallement leurs ennemys, ſans en vouloir laiſſer vn ſeul pour en porter les nouuelles. Ouurez touſiours à voz ennemys toutes les portes & chemins, & pluſtoſt leurs faictes vn pont d’argent affin de les renuoyer. Voyre, mais (diſt Gymnaſte) ilz ont le moyne. Ont ilz (diſt Gargantua) le moyne ? Sus mon honneur, que ce ſera à leur dommaige. Mais affin de ſuruenir à tous azars, ne nous retirons pas encores, attendons icy en ſilence. Car ie penſe ia aſſez congnoiſtre l’engin de noz ennemys. Ils ſe guident par ſort, non par conſeil. Iceulx ainſi attendens ſoubz les noiers, ce pendent le moyne pourſuyuoit, chocquant tous ceulx qu’il rencontroit, ſans de nully auoir mercy. Iuſque à ce qu’il rencontra vn cheualier qui portoit en crope vn des pauures pelerins, & là, le voulent mettre à ſac, s’eſcria le pelerin. Ha, monſieur le priour mon amy, monſieur le priour, ſauuez moy, ie vous en prie. Laquelle parolle entendue, ſe retournerent arriere les ennemys, & voyans que là n’eſtoit que le moyne qui faiſoit ceſt eſclandre, le chargerent de coups comme on faict vn aſne de boys, mais de tout rien ne ſentoit, meſmement quand ilz frapoient ſus ſon froc, tant il auoit la peau dure. Puis le baillerent à guarder à deux archiers, et, tournans bride, ne veirent perſonne contre eulx, dont exiſtimerent que Gargantua eſtoit fuy auecques ſa bande. Adoncques coururent vers les Noyrettes tant roiddement qu’ilz peurent pour les rencontrer, & laiſſerent là le moyne ſeul auecques deux archiers de guarde. Gargantua entendit le bruit & henniſſement des cheuaulx & dict à ſes gens. Compaignons, i’entends le trac de noz ennemys, & ia apperçoy aulcuns d’iceulx qui viennent contre nous à la foulle. Serrons nous icy, & tenons le chemin en bon ranc : par ce moyen nous les pourrons recepuoir à leur perte & à noſtre honneur.

Comment le Moyne ſe deffiſt de ſes guardes,
& comment l’eſcarmouche de Picrochole
feut deffaicte. 

Chapitre XLIIII.

e Moyne, les voyant ainſi departir en deſordre, coniectura qu’ilz alloient charger ſus Gargantua & ſes gens, & ſe contriſtoit merueilleuſement de ce qu’il ne les pouoit ſecourir. Puis aduiſa la contenence de ſes deux archiers de guarde, leſquelz euſſent voluntiers couru apres la troupe pour y butiner quelque choſe & touſiours regardoient vers la vallee en laquelle ilz deſcendoient.

Daduantaige ſyllogiſoit, diſant. Ces gens icy ſont bien mal exercez en faictz d’armes. Car oncques ne me ont demandé ma foy, & ne me ont ouſté mon braquemart.

Soubdain apres tyra ſon dict braquemart, & en ferut l’archier qui le tenoit à dextre, luy coupant entierement les venes iugulaires, & arteres ſpagitides du col, auecques le guarguareon, iuſques es deux adenes : & retirant le coup, luy entreouurit le mouelle ſpinale entre la ſeconde & tierce vertebre. La tomba l’archier tout mort. Et le moyne, detournant ſon cheual à gauche, courut ſus l’aultre, lequel, voyant ſon compaignon mort & le moyne aduentaigé ſus ſoy, cryoit à haulte voix. Ha, monſieur le priour, ie me rendz, monſieur le priour, mon bon amy, monſieur le priour. Et le moyne cryoit de meſmes. Monſieur le poſteriour, mon amy, monſieur le poſteriour, vous aurez ſus voz poſteres. Ha (diſoit l’archier) monſieur le priour, mon mignon, monſieur le priour, que dieu vous face abbé. Par l’habit (diſoit le moyne) que ie porte, ie vous feray icy cardinal. Renſonnez vous les gens de religion ? Vous aurez vn chapeau rouge à ceſte heure de ma main. Et l’archier cryoit. Monſieur le priour, monſieur le priour, monſieur l’abbé futeur, monſieur le cardinal, monſieur le tout. Ha, ha, hes, non, Monſieur le priour, mon bon petit ſeigneur le priour, ie me rends à vous. Et ie te rends (diſt le moyne) à tous les diables. Lors d’vn coup luy tranchit la teſte, luy coupant le teſt ſus les os petrux, & enleuant les deux os bregmatis & la commiſſure ſagittale auecques grande partie de l’os coronal, ce que faiſant luy tranchit les deux meninges & ouurit profondement les deux poſterieurs ventricules du cerueau, & demoura le craine pendent ſus les eſpaules à la peau du pericrane par derriere, en forme d’vn bonnet doctoral, noir par deſſus, rouge par dedans. Ainſi tomba roidde mort en terre. Ce faict, le Moyne donne des eſperons à ſon cheual & pourſuyt la voye que tenoient les ennemys, leſquelz auoient rencontré Gargantua & ſes compaignons au grand chemin & tant eſtoient diminuez au nombre, pour l’enorme meurtre que y auoit faict Gargantua auecques ſon grand arbre, Gymnaſte, Ponocrates, Eudemon & les aultres, qu’ilz commençoient ſoy retirer à diligence, tous effrayez & perturbez de ſens & entendement, comme s’ilz veiſſent la propre eſpece & forme de mort dauant leurs yeulx.

Et comme vous voyez vn aſne, quand il a au cul vn œſtre Iunonicque ou vne mouche qui le poinct, courir ça & là ſans voye ny chemin, gettant ſa charge par terre, rompant ſon frain & renes, ſans aulcunement reſpirer ny prandre repos, & ne ſçayt on qui le meut, car l’on ne veoit rien qui le touche, ainſi fuyoient ces gens, de ſens deſprouueuz, ſans ſçauoir cauſe de fuyr : tant ſeulement les pourſuit vne terreur panice laquelle auoient conceue en leurs ames.

Voyant le moyne que toute leur penſee n’eſtoit ſi non à guaigner au pied, deſcend de ſon cheual & monte ſus vne groſſe roche qui eſtoit ſus le chemin, & auecques ſon grand braquemart frappoit ſus ces fuyars à grand tour de bras, ſans ſe faindre ny eſpargner. Tant en tua & miſt par terre que ſon braquemart rompit en deux pieces. Adoncques penſa en ſoy meſmes que c’eſtoit aſſez maſſacré & tué, & que le reſte debuoit eſchapper pour en porter les nouuelles. Pourtant ſaiſit en ſon poing vne haſche de ceulx qui là giſoient mors, & ſe retourna derechief ſus la roche, paſſant temps à veoir fouyr les ennemys & cullebuter entre les corps mors, excepté que à tous faiſoit laiſſer leurs picques, eſpees, lances & hacquebutes, & ceulx qui portoient les pelerins liez, il les mettoit à pied & deliuroit leurs cheuaulx audictz pelerins, les retenent auecques ſoy l’oree de la haye, & Toucquedillon, lequel il retint priſonnier.

Comment le moyne amena les pelerins, & les bonnes
parolles que leur diſt Grandgouſier. 

Chapitre XLV.

este eſcarmouche paracheuee ſe retyra Gargantua auecques ſes gens,excepté le Moyne, & ſus la poincte du iour ſe rendirent à Grandgouſier, lequel en ſon lict prioit Dieu pour leur ſalut & victoire. Et les voyant tous ſaulfz & entiers, les embraſſa de bon amour & demanda nouuelles du moyne. Mais Gargantua luy reſpondit que ſans doubte leurs ennemys auoient le moyne. Ilz auront (diſt Grandgouſier) doncques male encontre. Ce que auoit eſté bien vray. Pourtant encores eſt le prouerbe en vſaige de bailler le moyne à quelcun. Adoncques commenda qu’on apreſtat tres bien à deſieuner pour les refraiſchir. Le tout apreſté, l’on appella Gargantua, mais tant luy greuoit de ce que le moyne ne comparoit aulcunement, qu’il ne vouloit ny boire ny manger. Tout ſoubdain le moyne arriue et, des la porte de la baſſe court, s’eſcria. Vin frays, vin frays, Gymnaſte, mon amy. Gymnaſte ſortit & veit que c’eſtoit frere Iean qui amenoit cinq pelerins, & Toucquedillon priſonnier. Dont Gargantua ſortit au deuant, & luy feirent le meilleur recueil que peurent, & le menerent dauant Grandgouſier, lequel l’interrogea de toute ſon aduenture. Le moyne luy diſoit tout : & comment on l’auoit prins, & comment il s’eſtoit deffaict des archiers, & la boucherie qu’il auoit faict par le chemin, & comment il auoit recouuert les pelerins & amené le capitaine Toucquedillon.

Puis ſe mirent à bancqueter ioyeuſement tous enſemble. Ce pendent Grandgouſier interrogeoit les pelerins de quel pays ilz eſtoient, dont ilz venoient & ou ilz alloient. Laſdaller pour tous reſpondit. Seigneur, ie ſuis de Sainct Genou en Berry,

Ceſtuy cy eſt de Paluau,

Ceſtuy cy eſt de Onzay,

Ceſtuy cy eſt de Argy,

Et ceſtuy cy eſt de Villebrenin. Nous venons de ſainct Sebaſtian pres de Nantes, & nous en retournons par noz petites iournees. Voyre, mais (diſt Grandgouſier) qu’alliez vous faire à ſainct Sebaſtian ?

Nous allions (diſt Laſdaller) luy offrir noz votes contre la peſte.

O (diſt Grandgouſier) pauures gens, eſtimez vous que la peſte vienne de ſainct Sebaſtian ? Ouy vrayement (reſpondit Laſdaller), noz preſcheurs nous l’afferment.

Ouy (diſt Grandgouſier), les faulx prophetes vous annoncent ilz telz abuz ? Blaſphement ilz en ceſte façon les iuſtes & ſainctz de dieu, qu’ilz les font ſemblables aux diables, qui ne font que mal entre les humains ? Comme Homere eſcript que la peſte fut miſe en l’ouſt des Gregoys par Apollo, & comme les Poetes faignent vn grand tas de Veioues & dieux malfaiſans. Ainſi preſchoit à Sinays vn Caphart, que ſainct Antoine mettoit le feu es iambes,.

Sainct Eutrope faiſoit les hydropiques.

Sainct Gildas les folz.

Sainct Genou les gouttes. Mais ie le puniz en tel exemple, quoy qu’il me appellaſt Heretique, que depuis ce temps Caphart quiconques n’eſt auzé entrer en mes terres. Et m’eſbahys ſi voſtre roy les laiſſe preſcher par ſon royaulme telz ſcandales. Car plus ſont à punir que ceulx qui, par art magicque ou aultre engin, auroient mis la peſte par le pays. La peſte ne tue que le corps. Mais telz impoſteurs empoiſonnent les ames.

Luy diſans ces parolles, entra le moyne tout deliberé, & leurs demanda. Dont eſte vous, vous aultres pauures hayres ? De ſainct Genou, dirent ilz. Et comment (diſt le moyne) ſe porte l’abbé Tranchelion, le bon beuueur ? Et les moynes, quelle chere font ilz ? Le cor dieu, ilz biſcotent voz femmes, ce pendent que eſtes en romiuage. Hinhen (diſt Laſdaller) ie n’ay pas peur de la mienne. Car qui la verra de iour ne ſe rompera ia le col pour l’aller viſiter la nuict. C’eſt (diſt le moyne) bien rentré de picques. Elle pourroit eſtre auſſi layde que Proſerpine, elle aura, par Dieu, la ſaccade puiſqu’il y a moynes autour. Car vn bon ouurier mect indifferentement toutes pieces en œuure. Que i’aye la verolle en cas que ne les trouuiez engroiſſees à voſtre retour. Car ſeulement l’ombre du clochier d’vne abbaye eſt feconde.

C’eſt (diſt Gargantua) comme l’eau du Nile en Egypte, ſi vous croyez Strabo, & Pline lib. vij. chap. iij. aduiſe que c’eſt de la miche, des habitz & des corps.

Lors diſt Grandgouſier. Allez vous en, pauures gens, au nom de dieu le createur, lequel vous ſoit en guide perpetuelle. Et dorenauant ne ſoyez faciles à ces otieux & inutilles voyages. Entretenez voz familles, trauaillez, chaſcun en ſa vocation, inſtruez voz enfans, & viuez comme vous enſeigne le bon Apoſtre ſainct Paoul. Ce faiſans, vous aurez la garde de Dieu, des anges & des ſainctz auecques vous, & n’y aura peſte ny mal qui vous porte nuyſance. Puis les mena Gargantua prendre leur refection en la ſalle : mais les pelerins ne faiſoient que ſouſpirer, & dirent à Gargantua. O que heureux eſt le pays qui a pour ſeigneur vn tel homme. Nous ſommes plus edifiez & inſtruictz en ces propos qu’il nous a tenu qu’en tous les ſermons que iamais nous feurent preſchez en noſtre ville. C’eſt (diſt Gargantua) ce que dict Platon, lib. v. de rep. que lors les republiques ſeroient heureuſes quand les roys philoſopheroient ou les philoſophes regneroient. Puis leur feiſt emplir leurs bezaces de viures, leurs bouteilles de vin, & à chaſcun donna cheual pour ſoy ſoulager au reſte du chemin, & quelques carolus pour viure.

Comment Grandgouſier traicta humainement
Toucquedillon priſonnier. 

Chapitre XLVI.

ovcqvedillon fut preſenté à Grandgouſier, & interrogé par icelluy ſus l’entreprinze & affaires de Picrochole, quelle fin il pretendoit par ce tumultuaire vacarme. A quoy reſpondit que ſa fin & ſa deſtinee eſtoit de conqueſter tout le pays, s’il pouoit, pour l’iniure faicte à ſes fouaciers. C’eſt (diſt Grandgouſier) trop entreprint, qui trop embraſſe peu eſtrainct. Le temps n’eſt plus d’ainſi conqueſter les royaulmes auecques dommaige de ſon prochain frere chriſtian : ceſte imitation des anciens Hercules, Alexandres, Hannibalz, Scipions, Ceſars & aultres telz, eſt contraire à la profeſſion de l’euangile, par lequel nous eſt commandé guarder, ſauluer, regir & adminiſtrer chaſcun ſes pays & terres, non hoſtilement enuahir les aultres. Et ce que les Sarazins & Barbares iadis appelloient proueſſes, maintenant nous appellons briguanderies & mechanſetez. Mieulx euſt il faict ſoy contenir en ſa maiſon, royallement la gouuernant, que inſulter en la mienne, hoſtillement la pillant, car par bien la gouuerner l’euſt augmentee, par me piller ſera deſtruict. Allez vous en au nom de dieu : ſuyuez bonne entrepriſe, remonſtrez à voſtre roy les erreurs que congnoiſtrez, & iamais ne le conſeillez ayant eſgard à voſtre profit particulier, car auecques le commun eſt auſſy le propre perdu. Quand eſt de voſtre ranczon, ie vous la donne entierement, & veulx que vous ſoient rendues armes & cheual : ainſi faut il faire entre voiſins & anciens amys, veu que ceſte noſtre difference n’eſt poinct guerre proprement.

Comme Platon, li. v. de rep. vouloit eſtre non guerre nommee, ains ſedition, quand les Grecz meuuoient armes les vngs contre les aultres. Ce que, ſi par male fortunes aduenoit, il commande qu’on vſe de toute modeſtie. Si guerre la nommez, elle n’eſt que ſuperficiaire : elle n’entre poinct au profond cabinet de noz cueurs. Car nul de nous n’eſt oultragé en ſon honneur : & n’eſt queſtion en ſomme totale, que de rabiller quelque faulte commiſes par nos gens, i’entends & voſtres & noſtres. Laquelle, encores que congneuſſiez, vous doibuiez laiſſer couler oultre, car les perſonnages querelans eſtoient plus à contempner que à ramenteuoir, meſmement leurs ſatisfaiſant ſelon le grief, comme ie me ſuis offert. Dieu ſera iuſte eſtimateur de noſtre different, lequel ie ſupplye plus toſt par mort me tollir de ceſte vie & mes biens deperir dauant mes yeux, que par moy ny les miens en rien ſoit offenſé. Ces paroles acheuees, appella le moyne & dauant tous luy demanda, frere Iean, mon bon amy, eſtez vous qui auez prins le capitaine Toucquedillon icy preſent ? Syre (diſt le moyne) il eſt preſent, il a eage & diſcretion, i’ayme mieulx que le ſachez par ſa confeſſion, que par ma parolle. Adoncques diſt Toucquedillon. Seigneur, c’eſt luy veritablement qui m’a prins, eſt ie me rends ſon priſonnier franchement.

L’auez vous (diſt Grandgouſier au moyne) mis à rançon ? Non, diſt le moyne. De cela ie ne me ſoucie. Combien (diſt Grandgouſier) vouldriez vous de ſa prinſe ? Rien, rien (diſt le moyne) cela ne me mene pas. Lors commenda Grandgouſier que, preſent Toucquedillon, feuſſent contez au moyne ſoixante & deux mille ſaluz pour celles prinſe. Ce que feut faict ce pendent qu’on feiſt la collation au dict Toucquedillon, auquel demanda Grandgouſier s’il vouloit demourer auecques luy, ou ſi mieulx aymoit retourner à ſon roy ? Toucquedillon reſpondit qu’il tiendroit le party lequel il luy conſeilleroit. Doncques (diſt Grandgouſier) retournez à voſtre roy, & Dieu ſoit auecques vous. Puis luy donna vne belle eſpee de Vienne, auecques le fourreau d’or faict à belles vignettes d’orfeueries, & vn collier d’or peſant ſept cens deux mille marcz, garny de fines pierreries à l’eſtimation de cent ſoixante mille ducatz, & dix mille eſcuz par preſent honorable. Apres ces propos monta Toucquedillon ſus ſon cheual. Gargantua, pour ſa ſeureté, luy bailla trente hommes d’armes & ſix vingt archiers ſoubz la conduite de Gymnaſte, pour le mener iuſques es portes de La Roche Clermaud, ſi beſoing eſtoit. Icelluy departy, le moyne rendit à Grandgouſier les ſoixante & deux mille ſalutz qu’il auoit repceu, diſant. Syre, ce n’eſt ores que vous doibuez faire telz dons. Attendez la fin de ceſte guerre, car l’on ne ſçait quelz affaires pourroient ſuruenir. Et guerre faicte ſans bonne prouiſion d’argent n’a q’vn ſouſpirail de vigueur.

Les nerfz des batailles ſont les pecunes. Doncques (diſt Grandgouſier) à la fin ie vous contenteray par honneſte recompenſe, & tous ceulx qui me auront bien ſeruy.


47

Comment Grandgouſier manda querir ſes legions, &
comment Toucquedillon tua Haſtiueau, puis fut
tué par le commandement de Picrochole. 

Chapitre XLVII.

n ces meſmes iours, ceulx de Beſſé, du Marché vieux, du bourg ſainct Iacques, du Trainneau, de Parillé, de Riuiere, des roches ſainct Paoul, du Vau breton, de Pautillé, du Brehemont, du pont de Clain, de Crauant, de Grandmont, des Bourdes, de la ville au Mere, de Huymes, de Sergé, de Huſſé, de ſainct Louant, de Panzouſt, des Coldreaux, de Verron, de Coulaines, de Choſé, de Varenes, de Bourgueil, de l’iſle Boucard, du Croulay, de Narſay, de Candé, de Montſoreau & aultres lieux confins, enuoierent deuers Grandgouſier ambaſſades pour luy dire qu’ilz eſtoient aduertis des tordz que luy faiſoit Picrochole, & pour leur ancienne confederation, ilz luy offroient tout leur pouoir, tant de gens que d’argent & aultres munitions de guerre. L’argent de tous montoit, par les pactes qu’ilz luy auoient, ſix vingt quatorze millions deux eſcuz & demy d’or. Les gens eſtoient quinze mille hommes d’armes, trente & deux mille cheuaux legiers, quatre vingtz neuf mille harquebouſiers, cent quarante milles aduenturiers, vnze mille deux cens canons, doubles canons, baſilicz & ſpiroles. Pionniers quarante ſept mille, le tout ſouldoyé & auitaillé pour ſix moys & quatre iours. Lequel offre Gargantua ne refuſa ny accepta du tout.

Mais grandement les remerciant, diſt, qu’il compoſeroit ceſte guerre par tel engin que beſoing ne ſeroit tant empeſcher de gens de bien. Seulement enuoya qui ameneroit en ordre les legions, leſquelles entretenoit ordinairement en ſes places de La Deuiniere, de Chauiny, de Grauot & Quinquenays, montant en nombre deux mille cinq cens hommes d’armes, ſoixante & ſix mille hommes de pied, vingt & ſix mille arquebuziers, deux cens groſſes pieces d’artillerye, vingt & deux mille Pionniers & ſix mille cheuaulx legiers, tous par bandes, tant bien aſſorties de leurs theſauriers, de viuandiers, de mareſchaulx, de armuriers, & aultres gens neceſſaires au trac de batailles, tant bien inſtruictz en art militaire, tant bien armez, tant bien recongnoiſſans & ſuiuans leurs enſeignes, tant ſoubdains à entendre & obeir à leurs capitaines, tant expediez à courir, tant fors à chocquer, tant prudens à l’aduenture, que mieulx reſſembloient vne harmonie d’orgues & concordante d’horologe q’vne armee ou genſdarmerie.

Toucquedillon, arriué ſe preſenta à Picrochole & luy compta au long ce qu’il auoit & faict & veu. A la fin conſeilloit par fortes parolles qu’on feiſt apoinctement auecques Grandgouſier, lequel il auoit eſprouué le plus homme de bien du monde, adiouſtant que ce n’eſtoit ny preu ny raiſon moleſter ainſi ſes voiſins, deſquelz iamais n’auoient eu que tout bien. Et au reguard du principal : que iamais ne ſortiroient de ceſte entreprinſe que à leur grand dommaige & malheur. Car la puiſſance de Picrochole n’eſtoit telle que aiſement ne les peuſt Grandgouſier mettre à ſac. Il n’euſt acheué ceſte parolle que Haſtiueau diſt tout hault. Bien malheureux eſt le prince qui eſt de teiz gens ſeruy, qui tant facilement ſont corrompuz, comme ie congnoys Toucquedillon. Car ie voy ſon couraige tant changé, que voluntiers ſe feuſt adioinct à noz ennemys pour contre nous batailler & nous trahir, s’ilz l’euſſent voulu retenir : mais comme vertus eſt de tous tant amys que ennemys louee & eſtimee, auſſi meſchanceté eſt toſt congneue & ſuſpecte. Et poſé que d’icelle les ennemys ſe ſeruent à leur profit, ſi ont ilz touſiours les meſchans & traiſtres en abhomination. A ces parolles, Toucquedillon impatient tyra ſon eſpee & en tranſperça Haſtiueau vn peu au deſſus de la mammelle guauche, dont mourut incontinent. Et tyrant ſon coup du corps, diſt franchement. Ainſi periſſe qui feaulx ſeruiteurs blaſmera. Picrochole ſoubdain entra en fureur, & voyant l’eſpee & fourreau tant diapré, diſt. Te auoit on donné ce baſton pour en ma preſence tuer malignement mon tant bon amy Haſtiueau ?

Lors commenda à ſes archiers qu’ilz le meiſſent en pieces, ce que feut faict ſus l’heure tant cruellement que la chambre eſtoit toute pauee de ſang. Puis feiſt honorablement inhumer le corps de Haſtiueau & celluy de Toucquedillon getter par ſus les murailles en la vallee. Les nouuelles de ces oultraiges feurent ſceues par toute l’armee, dont pluſieurs commencerent murmurer contre Picrochole, tant que Grippeminault luy diſt. Seigneur, ie ne ſçay quelle yſſue ſera de ceſte entreprinſe. Ie voy voz gens peu confermés en leurs couraiges. Ilz conſiderent que ſommes icy mal pourueuz de viures, & ia beaucoup diminuez en nombre par deux ou troys yſſues.

D’auantaige, il vient grand renfort de gens à voz ennemys. Si nous ſommes aſſiegez vne foys, ie ne voy poinct comment ce ne ſoit à noſtre ruyne totale. Bren, bren, diſt Picrochole, vous ſemblez les anguilles de Melun, vous criez dauant qu’on vous eſcorche : laiſſés les ſeulement venir.

Comment Gargantua aſſaillit Picrochole dedans
la Rocheclermaud, & defiſt l’armee
dudict Picrochole. 

Chapitre XLVIII.

argantva eut la charge totale de l’armee, ſon pere demoura en ſon fort. Et leur donnant couraige par bonnes parolles, promiſt grandz dons à ceulx qui feroient quelques proueſſes. Puis gaignerent le gué de Vede, & par baſteaulx & pons legierement faictz, paſſerent oultre d’vne traicte. Puis, conſiderant l’aſſieſte de la ville, que eſtoit en lieu hault & aduentageux, delibera celle nuyct ſus ce qu’eſtoit de faire. Mais Gymnaſte luy diſt. Seigneur, telle eſt la nature & complexion des Françoys, que ilz ne valent que à la premiere poincte. Lors ils ſont pires que diables. Mais s’ilz ſeiournent, ilz ſont moins que femme. Ie ſuis d’aduis que à l’heure preſente, apres que voz gens auront quelque peu reſpiré & repeu, faciez donner l’aſſault. L’aduis feut trouué bon. Adoncques produict toute ſon armees en plain camp, mettant les ſubſides du couſté de la montee. Le moyne print auecques luy ſix enſeignes de gens de pied & deux cens hommes d’armes, & en grandes diligence trauerſa les marays, & gaingna au deſſus le Puy iuſques au grand chemin de Loudun. Ce pendent l’aſſault continuoit. Les gens de Picrochole ne ſçauoient ſi le meilleur eſtoit ſortir hors & les recepuoir, ou bien guarder la ville ſans bouger. Mais furieuſement ſortit auecques quelque bande d’hommes d’armes de ſa maiſon : & là feut receu & feſtoyé à grandz coups de canon qui greſloient deuers les couſtaux, dont les Gargantuiſtes ſe retirerent au val pour mieulx donner lieu à l’artillerye. Ceulx de la villes defendoient le mieulx que pouoient, mais les traictz paſſoient oultre par deſſus ſans nul ferir. Aulcuns de la bande, ſauluez de l’artillerie, donnerent fierement ſus noz gens, mais peu profiterent, car tous feurent reſpceuz entre les ordres, & là ruez par terre. Ce que voyans ſe vouloient retirer, mais ce pendent le moyne auoit occupé le paſſaige. Par quoy ſe mirent en fuyte ſans ordres ny maintien. Aulcuns vouloient leur donner la chaſſe, mais le moyne les retint, craignant que, ſuyuant les fuyans, perdiſſent leurs rancz & que ſus ce poinct ceulx de la ville chargeaſſent ſus eulx. Puis, attendant quelque eſpace & nul ne comparant à l’encontre, enuoya le duc Phrontiſte pour admonneſter Gargantua à ce qu’il auanceaſt pour gaigner le couſteau à la gauche, pour empeſcher la retraicte de Picrochole par celle porte.

Ce que feiſt Gargantua en toute diligence, & y enuoya quatre legions de la compaignie de Sebaſte, mais ſi toſt ne peurent gaigner le hault qu’ilz ne rencontraſſent en barbe Picrochole & ceulx qui auecques luy s’eſſtoient eſpars. Lors chargerent ſus roiddement, toutesfoys grandement feurent endommaigez par ceulx qui eſtoient ſus les murs, en coupz de traict & artillerie. Quoy voyant, Gargantua en grande puiſſances alla les ſecourir & commença ſon artillerie à hurter ſus ce quartier de murailles, tant que toute la force de la villes y feut reuocquee.

Le moyne, voyant celluy couſté, lequel il tenoit aſſiegé, denué de gens & guardes, magnanimement tyra vers le fort & tant feiſt qu’il monta ſus luy, & aulcuns de ſes gens, penſant que plus de crainte & de frayeur donnent ceulx qui ſuruiennent à vn conflict que ceulx qui lors à leur force combattent.

Toutesfois ne feiſt oncques effroy iuſques à ce que tous les ſiens euſſent guaigné la muraille, excepté les deux cens hommes d’armes qu’il laiſſa hors pour les hazars. Puis s’eſcria horriblement, & les ſiens enſemble, & ſans reſiſtence tuerent les guardes d’icelle porte & la ouurirent es hommes d’armes, & en toute fiereté coururent enſemble vers la porte de l’Orient, ou eſtoit le deſarroy. Et par derriere renuerſerent toute leur force. Voyans les aſſiegez de tous couſtez & les Garguantuiſtes auoir gaigné la villes, ſe rendirent au moyne à mercy. Le moyne leurs feiſt rendre les baſtons & armes, & tous retirer & reſſerrer par les egliſes, ſaiſiſſant tous les baſtons des croix & commettant gens es portes pour les garder de yſſir. Puis ouurant celle porte orientale, ſortit au ſecours de Gargantua. Mais Picrochole penſoit que le ſecours luy venoit de la ville, & par oultrecuidance ſe hazarda plus que deuant, iuſques à ce que Gargantua s’eſcrya. Frere Iean, mon amy, frere Iean, en bon heure, ſoyez venu. Adoncques, congnoiſſant Picrocholes & ſes gens que tout eſtoit deſeſperé, prindrent la fuyte en tous endroictz. Gargantua les pourſuyuit iuſques pres Vaugaudry, tuant & maſſacrant, puis ſonna la retraicte.

Comment Picrochole fuiant feut ſurprins
de males fortunes & ce que feit
Gargantua apres la bataille. 

Chapitre XLIX.

icrochole ainſi deſeſperé, s’en fuyt vers l’Iſle Bouchart, & au chemin de Riuiere ſon cheual bruncha par terre, à quoy tant feut indigné que de ſon eſpee le tua en ſa chole, puis ne trouuant perſonne qui le remontaſt voulut prendre vn aſne du moulin qui là aupres eſtoit, mais les meuſniers le meurtrirent tout de coups & le deſtrouſſerent de ſes habillemens, & luy baillerent pour ſoy couurir vne meſchantes ſequenye. Ainſi s’en alla le pauure cholericque, puis paſſant l’eau au port Huaux, & racontant ſes males fortunes, feut aduiſé par vne vieille lourpidon que ſon royaulme luy ſeroit rendu à la venue des Cocquecigrues : depuis ne ſçait on qu’il eſt deuenu. Toutesfoys l’on m’a dict qu’il eſt de preſent pauure gaignedenier à Lyon, cholere comme dauant. Et touſiours ſe guemente à tous eſtrangiers de la venue des Cocquecigrues, eſperant certainement ſcelon la prophetie de la vieille, eſtre à leur venue reintegré à ſon royaulme. Apres leur retraicte Gargantua premierement recenſa les gens, & trouua que peu d’iceulx eſtoient peryz en la bataille, ſçauoir eſt quelques gens de pied de la bande du capitaine Tolmere, & Ponocrates qui auoit vn coup de harquebouze en ſon pourpoinct. Puis les feiſt refraiſcher chaſcun par ſa bande & commanda es theſauriers que ce repas leur feuſt defrayé & payé, & que l’on ne feiſt oultrage quelconques en la ville, veu qu’elle eſtoit ſienne, & apres leur repas ilz comparuſſent en la place dauant le chaſteau, & là ſeroient payez pour ſix moys. Ce que feut faict. Puis feiſt conuenir dauant ſoy en ladicte place tous ceulx qui là reſtoient de la part de Picrochole, eſquelz, preſens tous ſes Princes & capitaines, parla comme s’enſuyt.

La contion que feiſt Gargantua es vaincus. 

Chapitre L.

os peres, ayeulx & anceſtres de toute memoyre, ont eſté de ce ſens & ceſte nature : que des batailles par eulx conſommees ont pour ſigne memorial des triumphes & victoires plus voluntiers erigé trophees & monumens es cueurs des vaincuz par grace que, es terres par eulx conqueſtees par architecture. Car plus eſtimoient la viue ſouuenance des humains acquiſe par liberalité que la mute inſcription des arcs, colomnes & pyramides, ſubiecte es calamitez de l’air, & enuie d’vn chaſcun. Souuenir aſſez vous peut de la manſuetude dont ilz vſerent enuers les Bretons à la iournee de ſainct Aubin du Cormier : & à la demolition de Parthenay. Vous auez entendu, & entendent admirez le bon traictement qu’il feirent es Barbares de Spagnola, qui auoient pillé, depopulé & ſaccaigé les fins maritimes de Olone & Thalmondoys.

Tout ce ciel a eſté remply des louanges & gratulations que vous meſmes & vos peres feiſtes lorſque Alpharbal, roy de Canarre, non aſſouy de ſes fortunes, enuahyt furieuſement le pays de Onys, exercent la piraticque en toutes les iſles Armoricques & regions confines. Il feut en iuſte bataille nauale prins & vaincu de mon pere, au quel Dieu ſoit garde & protecteur. Mais quoy ? Au cas que les aultres roys & Empereurs, voyre qui ſe font nommer Catholicques, l’euſſent miſerablement traicté, durement empriſonné & rançonné extremement : il le traicta courtoiſement, amiablement le logea auecques ſoy en ſon palays, & par incroyable debonnaireté le renuoya en ſaufconduyt, chargé de dons, chargé de graces, chargé de toutes offices d’amytié. Qu’en eſt il aduenu ? Luy, retourné en ſes terres, feiſt aſſembler tous les princes & eſtatz de ſon royaulme, leurs expoſa l’humanité qu’il auoit en nous congneu, & les pria ſur ce deliberer en façon que le monde y euſt exemple, comme auoit ia en nous de gracieuſeté honeſte, auſſi en eulx de honeſteté gracieuſe. Là feut decreté par conſentement vnanime que l’on offreroit entierement leurs terres, dommaines & royaulme, à en faire ſelon noſtre arbitre.

Alpharbal en propre perſonne ſoubdain retourna auecques neuf mille trente & huyt grandes naufzs oneraires, menant non ſeulement les treſors de ſa maiſon & lignee royalle, mais preſque de tout le pays. Car ſoy embarquant pour faire voille au vent Veſten Nordeſt, chaſcun à la foulle gettoit dedans icelle or, argent, bagues, ioyaulx, eſpiceries, drogues & odeurs aromaticques, Papegays, Pelicans, Guenons, Ciuettes, Genettes, Porczeſpicz. Poinct n’eſtoit filz de bonne mere reputé qui dedans ne gettaſt ce que auoit de ſingulier. Arriué que feut vouloit baiſer les piedz de mondict pere : le faict fut eſtimé indigne & ne feut toleré : ains fut embraſſé ſocialement : offrit ſes preſens, ilz ne feurent receupz, par trop eſtre exceſſifz, ſe donna mancipe & ſerf voluntaire, ſoy & ſa poſterité : ce ne feut accepté par ne ſembler equitable : ceda par le decret des eſtatz ſes terres & royaulme, offrant la tranſaction & tranſport, ſignee, ſcellé & ratifié de tous ceulx qui faire le debuoient : ce fut totalement refuſé, & les contractz gettés au feu. La fin feut, que mon dict pere conmença lamenter de pitié & pleurer copieuſement, conſiderant le franc vouloir & ſimplicité des Canarriens : & par motz exquis & ſentences congrues diminuoit le bon tour qu’il leur auoit faict, diſant ne leur auoir faict bien qui feut à l’eſtimation d’vn bouton, et, ſi rien d’honneſteté leur auoir monſtré, il eſtoit tenu de ce faire. Mais tant plus l’augmentoit Alpharbal. Quelle feut l’yſſue ? En lieu que pour ſa rançon, prinze à toute extremité, euſſions peu tyrannicquement exiger vingt foys cent mille eſcutz & retenir pour houſtaigers ſes enfants aiſnez, ilz ſe ſont faictz tributaires perpetuelz & obligez nous bailler par chaſcun an deux millions d’or affiné à vingt quatre karatz. Ilz nous feurent l’annee premiere icy payez : la ſeconde, de franc vouloir, en paierent. xxiij. cens mille eſcuz : la tierce. xxvj. cens mille, la quarte troys millions, & tant touſiours croiſſent de leur bon gré que ſerons contrainctz leurs inhiber de rien plus nous apporter. C’eſt la nature de gratuité. Car le temps qui toutes choſes ronge & diminue, augmente & accroiſt les bienfaictz, parce q’vn bon tour liberalement faict à l’homme de raiſon croiſt continuement par noble penſee & remembrance. Ne voulant doncques aulcunement degenerer de la debonnaireté hereditaire de mes parens, maintenant ie vous abſoluz & deliure, & vous rends francs & liberes comme par auant.

D’abondant, ſerez à l’yſſue des portes payez chaſcun pour troys moys, pour vous pouuoir retirer en voz maiſons & familles, & vous conduiront en ſaulueté ſix cens hommes d’armes & huyct mille hommes de pied, ſoubz la conduicte de mon eſcuyer Alexandre, affin que par les paiſans ne ſoyez oultragez. Dieu ſoit auecques vous. Ie regrette de tout mon cueur que n’eſt icy Picrochole. Car ie luy euſſe donné à entendre que ſans mon vouloir, ſans eſpoir de accroiſtre ny mon bien ny mon nom, eſtoit faicte ceſte guerre. Mais puis qu’il eſt eſperdu & ne ſçayt on ou ny comment eſt eſuanouy, ie veulx que ſon royaulme demeure entier à ſon filz. Lequel, parce qu’eſt par trop bas d’eage, (car il n’a encores cinq ans accomplyz) ſera gouuerné & inſtruict par les anciens princes & gens ſçauans du royaulme. Et, par autant q’vn royaulme ainſi deſolé, ſeroit facilement ruiné, ſi on ne refrenoit la conuoytiſe & auarice des adminiſtrateurs d’icelluy, ie ordonne & veux que Ponocrates ſoit ſus tous ſes gouuerneurs entendant, auecques auctorité à ce requiſe, & aſſidu auecques l’enfant : iuſques à ce qu’il le congnoiſtra idoine de pouoir par ſoy regir & regner. Ie conſidere que facilité trop eneruee & diſſolue de pardonner es malfaiſans leur eſt occaſion de plus legierement derechief mal faire, par ceſte pernicieuſe confiance de grace. Ie conſidere que Moyſe, le plus doulx homme qui de ſon temps feuſt ſus la terre, aigrement puniſſoit les mutins & ſeditieux au peuple de Iſrael. Ie conſidere que Iules Ceſar, empereur tant debonnaire, que de luy dict Ciceron que ſa fortune rien plus ſouuerain n’auoit ſinon qu’il pouuoit, & ſa vertus meilleur n’auoit ſinon qu’il vouloit touſiours ſauuer & pardonner à vn chaſcun : icelluy toutesfois, ce non obſtant en certains endroictz punit rigoureuſement les aucteurs de rebellion. A ces exemples ie veulx que me liurez auant le departir : premierement ce beau Marquet, qui a eſté ſource & cauſe premiere de ceſte guerre par ſa vaine oultrecuidance. Secondement ſes compaignons fouaciers, qui feurent negligens de corriger ſa teſte folle ſus l’inſtant. Et finablement tous les conſeillers, capitaines, officiers & domeſtiques de Picrochole : leſquelz le auroient incité, loué ou conſeillé de ſortir ſes limites pour ainſi nous inquieter.

Comment les victeurs gargantuiſtes feurent
recompenſez apres la bataille. 

Chapitre LI.

este concion faicte par Gargantua, feurent liurez les ſeditieux par luy requis : exceptez Spadaſſin, Merdaille & Menuail : leſquelz eſtoient fuyz ſix heures dauant la bataille, l’vn iuſques au col de Laignel, d’vne traicte, l’aultre iuſques au val de Vyre, l’aultre iuſques à Logroine, ſans derriere ſoy reguarder ny prandre alaine par chemin, & deux fouaciers, leſquelz perirent en la iournee. Aultre mal ne leurs feiſt Gargantua, ſinon qu’il les ordonna pour tirer les preſſes à ſon imprimerie : laquelle il auoit nouuellement inſtituee.

Puis ceulx qui là eſtoient mors il feiſt honorablement inhumer en la vallee des Noirettes & au camp de Bruſleuieille. Les naurés il feiſt panſer & traicter en ſon grand Noſocome. Apres aduiſa es dommaiges faictz en la ville & habitans : & les feiſt rembourcer de tous leurs intereſtz à leur confeſſion & ſerment. Et y feiſt baſtir vn fort chaſteau : y commettant gens & guet pour à l’aduenir mieulx ſoy defendre contre les ſoubdaines eſmeutes.

Au departir remercia gratieuſement tous les ſoubdars de ſes legions qui auoient eſté à ceſte defaicte, & les renuoya hyuerner en leurs ſtations & guarniſons. Exceptez aulcuns de la legion Decumane, leſquelz il auoit veu en la iournee faire quelques proueſſes : & les capitaines des bandes, leſquelz il amena auecques ſoy deuers Grandgouſier.

A la veue & venue d’iceulx, le bon homme feut tant ioyeux que poſſible ne ſeroit le deſcripre. Adonc leur feiſt vn feſtin, le plus magnificque, le plus abundant & plus delitieux que feuſt veu depuis le temps du roy Aſſuere. A l’iſſue de table, il diſtribua à chaſcun d’iceulx tout le parement de ſon buffet, qui eſtoit au poys de diſhuyt cent mille quatorze bezans d’or en grands vaſes d’antique, grands poutz, grans baſſins, grands taſſes, couppes, potetz, candelabres, calathes, nacelles, violiers, drageouoirs & aultre telle vaiſſelle, toute d’or maſſif, oultre la pierrerie, eſmail & ouuraige, qui, par eſtime de tous, excedoit en pris la matiere d’iceulx. Plus, leurs feiſt comter de ſes coffres à chaſcun douze cens mille eſcutz contens. Et d’abundant à chaſcun d’iceulx donna à perpetuité (excepté s’ilz mouroient ſans hoirs) ſes chaſteaulx & terres voizines, ſelon que plus leurs eſtoient commodes. A Ponocrates donna la Rocheclermaud, à Gymnaſte le Couldray, à Eudemon Montpenſier, le Riuau, à Tolmere, à Ithybole, Montſoreau, à Acamas Cande, Varenes, à Chironacte, Grauot à Sebaſte, Quinquenays, à Alexandre, Ligré, à Sophrone, & ainſi de ſes aultres places.

Comment Gargantua feiſt baſtir pour le moyne
l’abbaye de Theleme 

Chapitre LII.

estoit ſeulement le moyne à pouruoir. Lequel Gargantua vouloit faire abbé de Seuillé : mais il le refuſa. Il luy voulut donner l’abbaye de Bourgueil, ou de ſainct Florent, laquelle mieulx luy duiroit, ou toutes deux s’il les prenoit à gré. Mais le moyne luy fiſt reſponce peremptoire que de moyne il ne vouloit charge ny gouuernement. Car comment (diſoit il) pourroy ie gouuerner aultruy, qui moy meſmes gouuerner ne ſçaurois ? Si vous ſemble que ie vous aye faict, & que puiſſe à l’aduenir faire ſeruice agreable, oultroyez moy de fonder vne abbaye à mon deuis. La demande pleut à Gargantua, & offrit tout ſon pays de Theleme iouſte la riuiere de Loyre, à deux lieues de la grande foreſt du Port Huault. Et requiſt à Gargantua qu’il inſtituaſt ſa religion au contraire de toutes aultres. Premierement doncques (diſt Gargantua) il n’y fauldra ia baſtir murailles au circuit : car toutes aultres abbayes ſont fierement murees. Voyre, diſt le moyne. Et non ſans cauſe : ou mur y a & dauant & derriere, y a force murmur, enuie & conſpiration mutue. D’auantaige, veu que en certains conuentz de ce monde eſt en vſance : que ſi femme aulcune y entre (i’entends des preudes & pudicques) on nettoye la place par laquelle elles ont paſſé, feut ordonné que, ſi religieux ou religieuſe y entroit par cas fortuit, on nettoiroit curieuſement tous les lieulx par leſquelz auroient paſſé. Et parce que es religions de ce monde tout eſt compaſſé, limité & reiglé par heures, feut decreté que là ne ſeroit horrologe ny quadrant aulcun. Mais ſelon les occaſions & oportunitez ſeroient toutes les œuures diſpenſees. Car (diſoit Gargantua) la plus vraye perte du temps qu’il ſceuſt eſtoit de compter les heures. Quel bien en vient il ? Et la plus grande reſuerie du monde eſtoit ſoy gouuerner au ſon d’vne cloche, & non au dicté de bon ſens & entendement.

Item, parce qu’en icelluy temps on ne mettoit en religion des femmes, ſi non celles que eſtoient borgnes, boyteuſes, boſſues, laydes, defaictes, folles, inſenſees, maleficiees & tarees : ny les hommes, ſinon catarrez, mal nez, niays & empeſche de maiſon.

A propos (diſt le moyne), vne femme, qui n’eſt ny belle ny bonne, à quoy vault toille ? A mettre en religion, diſt Gargantua. Voyre (diſt le moyne), & à faire des chemiſes. Feut ordonné que là ne ſeroient repceues ſinon les belles, bien formees & bien naturees : & les beaulx, bien formez & bien naturez. Item, parce que es conuentz des femmes ne entroient les hommes ſinon à l’emblee & clandeſtinement : feut decreté que ia ne ſeroient là les femmes au cas que n’y feuſſent les hommes : ny les hommes en cas que n’y feuſſent les femmes.

Item, parce que tant hommes que femmes vne foys repceuez en religion apres l’an de probation eſtoient forcez & aſtrinctz y demeurer perpetuellement leur vie durante, feuſt eſtably que tant hommes que femmes là repceuz, ſortiroient quand bon leurs ſembleroit franchement & entierement.

Item parce que ordinairement les religieux faiſoient troys veuz : ſçauoir eſt de chaſteté, pauureté & obedience : fut conſtitué, que là honorablement on peult eſtre marié, que chaſcun feut riche, & veſquiſt en liberté. Au reguard de l’eage legitime, les femmes y eſtoient repceues depuis dix iuſques à quinze ans : les hommes depuis douze iuſques à dix & huict.

Comment feuſt baſtie & dotee l’abbaye
des Thelemites. 

Chapitre LIII.

ovr le baſtiment & aſſortiment de l’abbaye Gargantua feiſt liurer de content vingt & ſept cent mille huyt cent trente & vn moutons à la grand laine, & par chaſcun an, iuſques à ce que le tout feuſt parfaict, aſſigna, ſus là recepte de la Diue ſeze cent ſoixante & neuf mille eſcuz au ſoleil, & autant à l’eſtoille pouſſiniere. Pour la fondation & entretenement d’icelle donna à perpetuité vingt troys cent ſoixante neuf mille cinq cens quatorze nobles à la roſe de rente fonciere, indemnez, amortyz, & ſoluables par chaſcun an à la porte de l’abbaye. Et de ce leurs paſſa belles lettres. Le baſtiment feut en figures exagone, en telle façon que à chaſcun angle eſtoit baſtie vne groſſe tour ronde à la capacité de ſoixante pas en diametre. Et eſtoient toutes pareilles en groſſeur & protraict. La riuiere de Loyre decoulloit ſus l’aſpect de Septentrion. Au pied d’icelle eſtoit vne des tours aſſiſe, nommee Artice. Et tirant vers l’orient eſtoit vne aultre nommee Calaer. L’aultre enſuiuant Anatole. L’aultre apre Meſembrine. L’aultre apres Heſperie. La derniere Cryere.

Entre chaſcune tour eſtoit eſpace de troys cent douze pas. Le tout baſty à ſix eſtages, comprenent les caues ſoubz terre pour vn. Le ſecond eſtoit voulté à la forme d’vne anſe de panier. Le reſte eſtoit embrunché de guy de Flandres à forme de culz de lampes, le deſſus couuert d’Ardoize fine : auec l’endouſſeure de plomb à figures de petitz manequins & animaulx bien aſſortiz & dorez, auec les goutieres que yſſoient hors la muraille entre les croyzees, pinctes en figure diagonale de or & azur, iuſques en terre, ou finiſſoient en grands eſchenaulx qui tous conduiſoient en la riuiere par deſſoubz le logis. Ledict baſtiment eſtoit cent foys plus magnificque que n’eſt Boniuet, ne Chambourg, ne Chantilly. Car en ycelluy eſtoient neuf mille troys cens trente & deux chambres : chaſcune guarnie de arriere chambre, cabinet, guarde robbe, chapelle, & yſſue en vne grande ſalle. Entre chaſcune tour, au mylieu dudict corps de logis, eſtoit vne viz brizee dedans icelluy meſmes corps. De laquelle les marches eſtoient part de porphyre, part de pierre Numidicque, part de marbre ſerpentin : longues de xxij. piedz : l’eſpeſſeur eſtoit de troys doigtz, l’aſſiete par nombre de douze entre chaſcun repous. En chaſcun repous eſtoient deux beaulx arceaux d’antique par leſquelz eſtoit repceu la clarté : & par iceulx on entroit en vn cabinet faict à clere voys de largeur de ladicte viz : & montoit iuſques au deſſus la couuerture, & là finoit en pauillon. Par icelle viz on entroit de chaſcun couſté en vne grande ſalle, & des ſalles es chambres. Depuis la tour Artice iuſques à Cryere eſtoient les belles grandes librairies, en Grec, Latin, Hebrieu, Françoys, Tuſcan & Heſpaignol : diſparties par les diuers eſtaiges ſelon iceulx langaiges. Au mylieu eſtoit vne merueilleuſe viz, de laquelle l’entree eſtoit par le dehors du logis en vn arceau large de ſix toizes. Icelle eſtoit faicte en telle ſymmetrie & capacité que ſix hommes d’armes, la lance ſus la cuiſſe, pouoient de front enſemble monter iuſques au deſſus de tout le baſtiment. Depuis la tour Anatole iuſques à Meſembrine eſtoient belles grandes galleries, toutes pinctes des antiques proueſſes, hiſtoires & deſcriptions de la terre. Au milieu eſtoit vne pareille montee & porte comme auons dict du couſté de la riuiere. Sus icelle porte eſtoit eſcript, en groſſes lettres antiques, ce que s’enſuit.

Inſcription miſe ſus la grande porte de Theleme.

Chapitre LIIII.

Cy n’entrez pas, Hypocrites, bigotz,
Vieulx matagotz, marmiteux, borſouflez,
Torcoulx, badaux, plus que n’eſtoient les Gotz
Ny Oſtrogotz, precurſeurs des magotz,
Haires, cagotz, caffars empantouflez,
Gueux mitouflez, frapars eſcorniflez,
Befflez, enflez, fagoteurs de tabus,
Tirez ailleurs pour vendre vos abus.

Vos abus meſchans
Rempliroient mes camps
De meſchanceté,
Et par faulſeté
Troubleroient mes chants
Vos abus meſchans.

Cy n’entrez pas, maſchefains practiciens,
Clers, baſauchiens, mangeurs du populaire,
Officiaulx, ſcribes, & phariſiens,
Iuges, anciens, qui les bons parroiciens
Ainſi que chiens mettez au capulaire.
Voſtre ſalaire eſt au patibulaire.
Allez y braire : icy n’eſt faict exces,
Dont en voz cours on deuſt mouuoir proces.

Proces & debatz
Peu font cy d’ebatz,
Ou l’on vient s’esbatre.
A vous, pour debatre
Soient en pleins cabatz
Proces & debatz.

Cy n’entrez pas vous vſuriers chichars,
Briffaulx, leſchars, qui touſiours amaſſez,
Grippeminaulx, aualleurs de frimars,
Courbez, camars, qui en vos coquemars
De mille marcs ia n’auriez aſſez.
Poinct eſgaſſez n’eſtes, quand cabaſſez
Et entaſſez, poiltrons à chiche face.
La male mort en ce pas vous deface.

Face non humaine
De telz gens, qu’on maine
Raire ailleurs : ceans
Ne ſeroit ſeans.
Vuidez ce dommaine
Face non humaine.

Cy n’entrez pas, vous raſſotez maſtins,
Soirs ny matins, vieux chagrins, & ialoux :
Ny vous auſſi, ſeditieux mutins,
Larues, lutins, de Dangier palatins,
Grecs ou Latins, plus à craindre que Loups ;
Ny vous gualous verollez iuſqu’à l’ous :
Portez vos loups ailleurs paiſtre en bonheur,
Crouſteleuez, remplis de deshonneur.

Honneur, los, deduict,
Ceans eſt deduict
Par ioyeux acords.
Tous ſont ſains au corps.
Par ce, bien leur dict
Honneur, los, deduict.

Cy entrez, vous, & bien ſoyez venus
Et paruenuz, tous nobles cheualiers.
Cy eſt le lieu ou ſont les reuenuz
Bien aduenuz : affin que entretenuz,
Grands & menuz, tous ſoyez à milliers.
Mes familiers ſerez & peculiers,
Friſques, gualliers, ioyeux, plaiſans, mignons,
En general tous gentilz compaignons.

Compaignons gentilz,
Serains & ſubtilz,
Hors de vilité,
De ciuilité
Cy ſont les ouſtilz,
Compaignons gentilz.

Cy entrez, vous, qui le ſainct euangile
En ſens agile annoncez, quoy qu’on gronde :
Ceans aurez vn refuge & baſtille
Contre l’hoſtile erreur, qui tant poſtille
Par ſon faulx ſtile empoizonner le monde :
Entrez, qu’on fonde ici la foy profonde,
Puis, qu’on confonde, & par voix, & par rolle,
Les ennemys de la ſaincte parolle.

La parolle ſaincte
Ia ne ſoit extainte
En ce lieu treſſainct.
Chaſcun en ſoit ceinct,
Chaſcune ayt enceincte
La parolle ſaincte.

Cy entrez, vous, dames de hault paraige
En franc couraige. Entrez y en bon heur,
Fleurs de beaulté, à celeſte viſaige,
A droit corſaige, à maintien prude & ſaige.
En ce paſſaige eſt le ſeiour d’honneur.
Le hault ſeigneur, qui du lieu fut donneur

Et guerdonneur, pour vous l’a ordonné,
Et pour frayer à tout prou or donné.

Or donné par don
Ordonne pardon
A cil qui le donne,
Et tres bien guerdonne
Tout mortel preud’hom
Or donné par don.

Comme eſtoit le manoir des Thelemites. 

Chapitre LV.

v millieu de la baſſe court eſtoit vne fontaine magnificque de bel Alabaſtre. Au deſſus les troys Graces, auecques cornes d’abondance. Et gettoient l’eau par les mamelles, bouche, aureilles, yeulx, & aultres ouuertures du corps.

Le dedans du logis ſus ladicte baſſe court eſtoit ſus gros pilliers de Caſſidoine & Porphyre, à beaux ars d’antique. Au dedans deſquelz eſtoient belles gualeries, longues & amples, aornees de pinctures, de cornes de cerfs, licornes, Rhinoceros, Hippopotames, dens de Elephans, & aultres choſes ſpectables. Le logis des dames comprenoit depuis la tour Artice iuſques à la porte Meſembrine. Les hommes occupoient le reſte. Deuant ledict logis des dames, affin qu’elles euſſent l’eſbatement, entre les deux premieres tours, au dehors, eſtoient les lices, l’hippodrome, le theatre, & natatoires, auecques les bains mirificques à triple ſolier, bien garniz de tous aſſortemens, & foyzon d’eau de Myre. Iouxte la riuiere eſtoit le beau iardin de plaiſance. Au millieu d’icelluy le beau Labirynte. Entre les deux aultres tours eſtoient les ieux de paulme & de groſſe balle. Du couſté de la tour Cryere eſtoit le vergier, plein de tous arbres fructiers, tous ordonnees en ordre quincunce. Au bout eſtoit le grand parc, foizonnant en toute ſauuagine. Entre les tierces tours eſtoient les butes pour l’arquebuſe, l’arc, & l’arbaleſte. Les offices hors la tour Heſperie, à ſimple eſtaige. L’eſcurye au dela des offices ; la faulconnerie au dauant d’icelles, gouuernee par aſturciers bien expers en l’art, & eſtoit annuellement fournie par les Candiens, Venitiens & Sarmates, de toutes ſortes d’oiſeaux paragons.

Aigles, Gerfaulx, Autours, Sacres, Laniers, Faulcons, Eſparuiers, Eſmerillons,

Et aultres : tant bien faictz & domeſticquez que, partans du chaſteau pour s’eſbatre es champs, prenoient tout ce que rencontroient. La venerie eſtoit vn peu plus loing, tyrant vers le parc.

Toutes les ſalles, chambres & cabinetz, eſtoient tapiſſez en diuerſes ſortes, ſelon les ſaiſons de l’annee. Tout le paué eſtoit couuert de drap verd. Les lictz eſtoient de broderie. En chaſcune arriere chambre eſtoit vn miroir de chriſtallin, enchaſſé en or fin, au tour garny de perles, & eſtoit de telle grandeur qu’il pouuoit veritablement repreſenter toute la perſonne. A l’iſſue des ſalles du logis des dames, eſtoient les parfumeurs & teſtonneurs, par les mains deſquelz paſſoient les hommes, quand ilz viſitoient les dames. Iceulx fourniſſoient par chaſcun matin les chambres des dames d’eau roſe, d’eau de naphe, & d’eau d’ange, & à chaſcune la precieuſe caſſollette, vaporante de toutes drogues aromatiques.

Comment eſtoient veſtuz les religieux
& religieuſes de Theleme. 

Chapitre LVI.

es dames, au commencement de la fondation, ſe habilloient à leur plaiſir & arbitre. Depuis feurent reformeez par leur franc vouloir en la façon que s’enſuyt. Elles portoient chauſſes d’eſcarlatte, ou de migraine & paſſoient leſdictes chauſſes le genoul au deſſus par troys doigtz iuſtement, & ceſte liziere eſtoit de quelque belles broderies & deſcoupeures. Les iartieres eſtoient de la couleur de leurs bracelletz, & comprenoient le genoul au deſſus & deſſoubz.

Les ſouliers, eſcarpins & pantoufles de velours cramoyſi rouge ou violet, deſchiquettees à barbe d’eſcreuiſſe.

Au deſſus de la chemiſe veſtoient la belle Vaſquine de quelque beau camelot de ſoye. Sus icelle veſtoient la Verdugale de tafetas blanc, rouge, tanné, grys, &c. Au deſſus la cotte de tafetas d’argent faict à broderies de fin or & à l’agueille entortillé, ou ſelon que bon leur ſembloit, & correſpondent à la diſpoſition de l’air, de ſatin, damas, velours orangé, tanné, verd, cendré, bleu, iaune clair, rouge cramoyſi, blanc, drap d’or, toille d’argent, de canetille, de brodure, ſelon les feſtes. Les robbes, ſelon la ſaiſon, de toille d’or à frizure d’argent, de ſatin rouge couuert de canetille d’or, de tafetas blanc, bleu, noir, tanné, ſarge de ſoye, camelot de ſoye, velours, drap d’argent, toille d’argent, or traict, velours ou ſatin porfilé d’or en diuerſes protraictures.

En eſté, quelques iours, en lieu de robbes portoient belles Marlottes, des parures ſuſdictes, ou quelques bernes à la Moreſque, de velours violet à frizure d’or ſus canetille d’argent, ou à cordelieres d’or guarnies aux rencontres de petites perles Indicques. Et touſiours le beau panache, ſcelon les couleurs des manchons, & bien guarny de papillettes. En hyuer, robbes de tafetas des couleurs comme deſſus : fourrees de loups ceruiers, genettes noires, martres de Calabre, zibelines, & aultres fourrures precieuſes. Les patenoſtres, anneauls, iazerans, carcans, eſtoient de fines pierreries, eſcarboucles, rubys balays, diamans, ſaphiz, eſmeraudes, turquoyſes, grenatz, agathes, berilles, perles, & vnions d’excellence.

L’acouſtrement de la teſte eſtoit ſelon le temps. En hyuer à la mode Françoyſe. Au prin temps à l’Eſpagnole. En eſté à la Tuſque. Exceptez les feſtes & dimanches, eſquelz portoient accouſtrement Françoys, parce qu’il eſt plus honorable, & mieulx ſent la pudicité matronale. Les hommes eſtoient habilléz à leur mode : chauſſes pour le bas d’eſtamet, ou ſerge drapee, d’eſcarlatte, de migraine, blanc ou noir. les hault de velours d’icelles couleurs, ou bien pres approchantes : brodees & deſchiquetees ſelon leur inuention. Le pourpoint de drap d’or, d’argent, de velours, ſatin, damas, tafetas, de meſmes couleurs, deſchiquettés, broudez & acouſtrez en paragon. Les aguillettes, de ſoye de meſmes couleurs, les fers d’or bien eſmaillez. Les ſayes & chamarres de drap d’or, toille d’or, drap d’argent, velours porfilé à plaiſir. Les robbes autant precieuſes comme des dames. Les ceinctures de ſoye, des couleurs du pourpoint ; chaſcun la belle eſpee au couſté, la poignee doree, le fourreau de velours de la couleur des chauſſes, le bout d’or & de orfeurerie ; le poignart de meſmes.

Le bonnet de velours noir, garny de force bagues & boutons d’or. La plume blanche par deſſus, mignonnement partie à paillettes d’or, au bout deſquelles pendoient en papillettes beaulx rubiz, eſmeraudes, &c. Mais telle ſympathie eſtoit entre les hommes & les femmes que par chaſcun iour ils eſtoient veſtuz de ſemblable parure. Et pour à ce ne faillir, eſtoient certains gentilz hommes ordonnez pour dire es hommes, par chaſcun matin, quelle liuree les dames vouloient en icelle iournee porter. Car le tout eſtoit faict ſelon l’arbitre des dames. En ces veſtemens tant propres & accouſtremens tant riches ne penſez que eulx ny elles perdiſſent temps aulcun, car les maiſtres des garderobbes auoient toute la veſture tant preſte par chaſcun matin : & les dames de chambre tant bien eſtoient aprinſes que en vn moment elles eſtoient preſtes & habillez de pied en cap.

Et pour iceulx acouſtremens auoir en meilleur oportunité, au tour du boys de Theleme eſtoit vn grand corps de maiſon long de demye lieue, bien clair & aſſorty, en laquelle demouroient les orfeures, lapidaires, brodeurs, tailleurs, tireurs d’or, veloutiers, tapiſſiers, & aulteliſſiers, & là œuuroient chaſcun de ſon meſtier, & le tout pour les ſuſdictz religieux & religieuſes.

Iceulx eſtoient fourniz de matiere & eſtoffe par les mains du ſeigneur Nauſiclete, lequel par chaſcun an leurs rendoit ſept nauires des Iſles de Perlas & Canibales, chargees de lingotz d’or, de ſoye crue, de perles & pierreries. Si quelques vnions tendoient à vetuſté, & changeoient de naifue blancheur, icelles par leur art renouuelloient en les donnant à manger à quelques beaulx cocqs, comme on baille cure es faulcons.

Comment eſtoient reiglez les Thelemites
à leur maniere de viure. 

Chapitre LVII.

oute leur vie eſtoit employee non par loix, ſtatuz ou reigles, mais ſelon leur vouloir & franc arbitre. Se leuoient du lict quand bon leur ſembloit : beuuoient, mangeoient, trauailloient, dormoient quand le deſir leur venoit. Nul ne les eſueilloit, nul ne les parforceoit ny à boyre, ny à manger, ny à faire choſe aultre quelconques. Ainſi l’auoit eſtably Gargantua. En leur reigle n’eſtoit que ceſte clauſe. Fay ce que vouldras. Par ce que gens liberes, bien nez, bien inſtruictz, conuerſans en compaignies honneſtes, ont par nature vn inſtinct, & aguillon, qui touſiours les poulſe à faictz vertueux & retire de vice, lequel ilz nommoient honneur. Iceulx quand par vile ſubiection & contraincte ſont deprimez & aſſeruiz, detournent la noble affection, par laquelle à vertuz franchement tendoient, à depoſer & enfraindre ce ioug de ſeruitude. Car nous entreprenons touſiours choſes defendues & conuoitons ce que nous eſt denié.

Par ceſte liberté entrerent en louable emulation de faire tous ce que à vn ſeul voyaient plaire. Si quelq’vn ou quelcune diſoit beuuons, tous buuoient. Si diſoit iouons, tous iouoient. Si diſoit allons à l’eſbat es champs, tous y alloient. Si c’eſtoit pour voller ou chaſſer, les dames, montees ſus belles hacquenees auecques leurs palefroy gourrier, ſus le poing, mignonement enguantelé, portoient chaſcune ou vn Eſparuier, ou vn Laneret, ou vn Eſmerillon : les hommes portoient les aultres oyſeaulx.

Tant noblement eſtoient apprins qu’il n’eſtoit entre eulx celluy ne celle qui ne ſceuſt lire, eſcripre, chanter, iouer d’inſtrumens harmonieux, parler de cinq & ſix langaiges, & en iceulx compoſer tant en carme, que en oraiſon ſolue.

Iamais ne feurent veuz cheualiers tant preux, tant gualans, tant dextres à pied & à cheual, plus vers, mieulx remuans, mieulx manians tous baſtons, que là eſtoient. Iamais ne feurent veues dames tant propres, tant mignonnes, moins faſcheuſes, plus doctes à la main, à l’agueille, à tout acte muliebre honneſte & libere, que là eſtoient.

Par ceſte raiſon, quand le temps venu eſtoit que aulcun d’icelle abbaye, ou à la requeſte de ſes parens, ou pour aultres cauſes, vouluſt iſſir hors, auecques ſoy il emmenoit vne des dames, celle laquelle l’auroit prins pour ſon deuot, & eſtoient enſemble mariez. Et ſi bien auoient veſcu à Theleme en deuotion & amytié, encores mieulx la continuoient ilz en mariaige, d’autant ſe entreaymoient ilz à la fin de leurs iours comme le premier de leurs nopces. Ie ne veulx oublier vous deſcripre vn enigme qui fut trouué aux fondemens de l’abbaye, en vne grande lame de bronze. Tel eſtoit comme s’enſuyt.

Enigme en prophetie.

Chapitre LVIII.

Pavvres humains qui bon heur attendez,
Leuez vos cueurs, & mes dictz entendez.
S’il eſt permis de croyre fermement
Que par les corps qui ſont au firmament,
Humain eſprit de ſoy puiſſe aduenir
A prononcer les choſes à venir :
Ou, ſi l’on peut par diuine puiſſance
Du ſort futur auoir la congnoiſſance,
Tant que l’on iuge en aſſeuré diſcours
Des ans loingtains la deſtinee & cours,
Ie fois ſçauoir à qui le veult entendre,
Que ceſt hyuer prochain, ſans plus attendre,
Voyre plus toſt, en ce lieu ou nous ſommes
Il ſortira vne maniere d’hommes,
Las du repoz, & faſchez du ſeiour,
Qui franchement iront, & de plein iour,
Subourner gens de toutes qualitez
A different & partialitez.
Et qui vouldra les croyre & eſcouter
(Quoy qu’il en doibue aduenir & couſter),
Ilz feront mettre en debatz apparentz
Amys entre eulx & les proches parents :
Le filz hardy ne craindra l’impropere
De ſe bender contre ſon propre pere,

Meſmes les grandz de noble lieu ſailliz
De leurs ſubiectz ſe verront aſſailliz,
Et le debuoir d’honneur & reuerence
Perdra pour lors tout ordre & difference,
Car ilz diront que chaſcun à ſon tour
Doibt aller hault, & puis faire retour,
Et ſur ce poinct aura tant de meſlees,
Tant de diſcordz, venues, & allees,
Que nulle hiſtoyre, ou ſont les grands merueilles
A faict recit d’eſmotions pareilles.
Lors ſe verra maint homme de valeur,
Par l’eſguillon de ieuneſſe & chaleur
Et croire trop ce feruent appetit,
Mourir en fleur, & viure bien petit :
Et ne pourra nul laiſſer ceſt ouurage,
Si vne fois il y met le couraige,
Qu’il n’ayt emply par noiſes & debatz
Le ciel de bruit & la terre de pas.
Alors auront non moindre authorité
Hommes ſans foy, que gens de verité :
Car tous ſuyuront la creance & eſtude
De l’ignorante & ſotte multitude.
Dont le plus lourd ſera receu pour iuge.
O dommaigeable & penible deluge,
Deluge (dy ie) & à bonne raiſon,
Car ce trauail ne perdra ſa ſaiſon
Ny n’en ſera deliuree la terre :
Iuſques à tant qu’il en ſorte à grand erre
Soubdaines eaux, dont les plus attrempez
En combatant ſeront pris & trempez,
Et à bon droict : car leur Cueur adonné
A ce combat, n’aura point perdonné
Meſme aux troppeaux des innocentes beſtes,
Que de leurs nerfz, & boyaulx deshonneſtes
Il ne ſoit faict, non aux Dieux ſacrifice,
Mais aux mortelz ordinaire ſeruice.

Or maintenant ie vous laiſſe penſer
Comment le tout ſe pourra diſpenſer,
Et quel repoz en noiſe ſi profonde
Aura le corps de la machine ronde.
Les plus heureux, qui plus d’elle tiendront,
Moins de la perdre & gaſter s’abſtiendront,
Et taſcheront en plus d’vne maniere
A l’aſſeruir & rendre priſonniere,
En tel endroict que la pauure deffaicte
N’aura recours que à celluy qui l’a faicte :
Et, pour le pis de ſon triſte accident,
Le clair Soleil, ains que eſtre en occident,
Lairra eſpandre obſcurité ſur elle,
Plus que d’eclipſe, ou de nuict naturelle :
Dont en vn coup perdra ſa liberté,
Et du hault ciel la faueur & clarté,
Ou pour le moins demeurera deſerte.
Mais elle, auant ceſte ruyne & perte,
Aura longtemps monſtré ſenſiblement
Vn violent & ſi grand tremblement,
Que lors Ethna ne feuſt tant agitee,
Quand ſur vn filz de Titan fut iectee ;
Et plus ſoubdain ne doibt eſtre eſtimé
Le mouuement que feit Inarimé
Quand Tiphœus ſi fort ſe deſpita,
Que dens la mer les montz precipita.
Ainſi ſera en peu d’heure rengee
A triſte eſtat, & ſi ſouuent changee,
Que meſme ceulx qui tenue l’auront
Aulx ſuruenans occuper la lairront.
Lors ſera pres le temps bon & propice
De mettre fin à ce long exercice :
Car les grans eaulx dont oyez deuiſer
Feront chaſcun la retraicte aduiſer.
Et toutesfoys, deuant le partement,
On pourra veoir en l’air apertement

L’aſpre chaleur d’vne grand flamme eſpriſe,
Pour mettre à fin les eaulx & l’entrepriſe.
Reſte, en apres ces accidens parfaictz
Que les eſleuz ioyeuſement refaictz
Soient de tous biens, & de manne celeſte,
Et d’abondant par recompenſe honeſte
Enrichiz ſoient. Les aultres en la fin
Soient denuez. C’eſt la raiſon, affin
Que ce trauail en tel poinct terminé,
Vn chaſcun ayt ſon ſort predeſtiné.
Tel feut l’accord. O qu’eſt à reuerer
Cil qui en fin pourra perſeuerer.

La lecture de ceſtuy monument paracheuee, Gargantua ſouſpira profondement, & diſt es aſſiſtans.

Ce n’eſt de maintenant que les gens reduictz à la creance Euangelicque ſont perſecutez. Mais bien heureux eſt celluy qui ne ſera ſcandalizé & qui touſiours tendra au but, au blanc que Dieu par ſon cher Filz nous a prefix, ſans par ſes affections charnelles eſtre diſtraict ny diuerty. Le Moyne diſt. Que penſez vous, en voſtre entendement, eſtre par ceſt enigme deſigné & ſignifié ? Quoy ? diſt Gargantua, le decours & maintien de verité diuine. Par ſainct Goderan (diſt le Moyne) Telle n’eſt mon expoſition. Le ſtille eſt de Merlin le prophete. Donnez y allegories & intelligences tant graues que vouldrez. Et y rauaſſez, vous & tout le monde, ainſy que vouldrez : de ma part, ie n’y penſe aultre ſens enclous qu’vne deſcription du Ieu de Paulme ſoubz obſcures parolles. Les ſuborneurs de gens ſont les faiſeurs de parties, qui ſont ordinairement amys. Et apres les deux chaſſes faictes, ſont hors le ieu celluy qui y eſtoyt & l’aultre y entre. On croyt le premier qui dict ſi l’eſteuf eſt ſus ou ſoubs la chorde. Les eaulx ſont les ſueurs : les chordes des raquettes ſont faictes de boyaux de moutons ou de cheures. La machine ronde eſt la pelote ou l’eſteuf. Apres le ieu on ſe refraiſchit deuant vn clair feu & change l’on de chemiſe. Et voluntiers bancquete l’on, mais plus ioyeuſement ceulx qui ont guaingné. Et grand chere.

Imprimé a Lyon par Frãcoys Juste.

